**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БОЛОН ИННОВАЦ, ЦАХИМ БОДЛОГЫН БАЙНГЫН ХОРООНЫ 11 ДҮГЭЭР САРЫН 17-НЫ ӨДӨР**

**/ЛХАГВА ГАРАГ/-ИЙН ХАМТАРСАН ХУРАЛДААНЫ ТОВЬЁГ**

|  |  |  |
| --- | --- | --- |
| № | Баримтын агуулга | **Хуудас** |
| 1. | Хуралдааны товч тэмдэглэл: | 1-22 |
| 2. | Хуралдааны дэлгэрэнгүй тэмдэглэл | 23-58 |
|  | 1.Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2021.06.30-ны өдөр өргөн мэдүүлсэн, анхны хэлэлцүүлэг/ | 23-58 |

***Монгол Улсын Их Хурлын 2021 оны намрын ээлжит чуулганы***

***Аюулгүй байдал, гадаад бодлогын болон Инновац, цахим бодлогын байнгын хорооны 11 дүгээр сарын 17-ны өдөр /Лхагва гараг/-ийн***

***хамтарсан хуралдааны товч тэмдэглэл***

Улсын Их Хурлын гишүүн Н.Энхболд ирц, хэлэлцэх асуудлын дарааллыг танилцуулж, хамтарсан хуралдааныг даргалав.

*Хуралдаанд ирвэл зохих 28 гишүүнээс 15 гишүүн хүрэлцэн ирж, 53.6 хувийн ирцтэйгээр хуралдаан 16 цаг 32 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Г.Амартүвшин, Э.Бат-Амгалан, Х.Ганхуяг, Ч.Ундрам, Б.Баттөмөр, Х.Булгантуяа, Н.Наранбаатар;*

*Эмнэлгийн чөлөөтэй: Д.Бат-Эрдэнэ, Б.Дэлгэрсайхан.*

***Нэг.Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2021.06.30-ны өдөр өргөн мэдүүлсэн****, анхны хэлэлцүүлэг****/*

Хэлэлцэж буй асуудалтай холбогдуулан Үндэсний аюулгүй байдлын зөвлөлийн Ажлын албаны Төрийн захиргаа, удирдлагын газрын дарга С.Ширбазар, мөн газрын ахлах референт Н.Баатархуяг, Хууль зүй, дотоод хэргийн яамны Мэдээллийн технологийн газрын дарга Д.Ган-Эрдэнэ, Батлан хамгаалах яамны Кибер аюулгүй байдлын командлалын хэлтсийн дарга Д.Отгонболд, Харилцаа холбоо, мэдээллийн технологийн газрын дарга Б.Болор-Эрдэнэ, мөн газрын Мэдээллийн технологийн бодлого зохицуулалтын газрын дарга Б.Билэгдэмбэрэл, Тагнуулын ерөнхий газрын Мэдээллийн аюулгүй байдлын дарга Э.Эрдэнэ, мөн газрын Мэдээллийн аюулгүй байдлын хэлтсийн дарга Д.Ганзориг, Захиргаа, эрх зүйн хэлтсийн дарга Б.Түвшинтөгс, мөн хэлтсийн ажилтан И.Анхбаяр, Цагдаагийн ерөнхий газрын Хуулийн хэлтсийн дарга Л.Нямдаваа, Цахим хөгжлийн үндэсний хорооны Ажлын албаны дарга С.Тэнгис, Мэдээлэл холбооны операторуудын ассоциацийн гүйцэтгэх захирал У.Тамир нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, мөн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа, Инновац, цахим бодлогын байнгын хороо хариуцсан ахлах зөвлөх П.Батбаатар, референт Б.Золбоо нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Н.Учрал танилцуулав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Кибер аюулгүй байдлын тухай хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын гишүүн Ц.Сэргэлэн, Х.Баделхан, Б.Саранчимэг, Б.Энх-Амгалан нарын тавьсан асуултад Улсын Их Хурлын гишүүн Н.Учрал, Үндэсний аюулгүй байдлын зөвлөлийн Ажлын албаны Төрийн захиргаа, удирдлагын газрын ахлах референт Н.Баатархуяг, Хууль зүй, дотоод хэргийн яамны Мэдээллийн технологийн газрын дарга Д.Ган-Эрдэнэ, Харилцаа холбоо, мэдээллийн технологийн газрын дарга Б.Болор-Эрдэнэ, Тагнуулын ерөнхий газрын Мэдээллийн аюулгүй байдлын дарга Э.Эрдэнэ, Цахим хөгжлийн үндэсний хорооны Ажлын албаны дарга С.Тэнгис нар хариулж, тайлбар хийв.

*Кибер аюулгүй байдлын тухай хуулийн* *төслийн талаар**ажлын хэсэг болон Улсын Их Хурлын гишүүдийн гаргасан зарчмын зөрүүтэй саналын томьёоллоор санал хураалт явуулав.*

**Н.Энхболд:** 1.**Улсын Их Хурлын гишүүн Н.Учрал, Н.**Алтанхуяг, П.Анужин, Э.Бат-Амгалан, Т.Доржханд, Л.Мөнхбаатар, Б.Саранчимэг, Ж.Сүхбаатар, Д.Цогтбаатар **/цаашид “Ажлын хэсэг” гэх/ нарын гаргасан, Төслийн 1 дүгээр зүйлийн 1.1 дэх хэсгийн “кибер орчин” гэсний өмнө “кибер орон зай,” гэж нэмэх** гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Б.Саранчимэг үг хэлэв.

Зөвшөөрсөн: 9

Татгалзсан: 8

Бүгд: 17

52.9 хувийн саналаар дэмжигдлээ.

2.Ажлын хэсгийн **гаргасан,** Төслийн 2 дугаар зүйлийн 2.1 дэх хэсгийн “Нийтийн мэдээллийн тухай хууль,” гэсний дараа “Цахим гарын үсгийн тухай хууль, гэж нэмэхгэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Б.Энх-Амгалан үг хэлэв.

Зөвшөөрсөн: 10

Татгалзсан: 8

Бүгд: 18

55.6 хувийн саналаар дэмжигдлээ.

3.Ажлын хэсгийн **гаргасан,** Төсөлд доор дурдсан агуулгатай 4.1.2 дахь заалт нэмэх:

“4.1.2.“кибер орон зай” гэж интернэт болон бусад мэдээлэл, харилцаа холбооны сүлжээ, тэдгээрийн ажиллагааг хангах мэдээллийн дэд бүтцийн харилцан хамааралтай цогцоос бүрдсэн биет болон биет бус талбар;”гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 9

Бүгд: 18

50.0 хувийн саналаар дэмжигдсэнгүй.

Улсын Их Хурлын гишүүн Д.Цогтбаатар дээрх санал хураалтыг хүчингүй болгож, дахин санал хураалт явуулах горимын санал гаргав.

**Н.Энхболд:** Улсын Их Хурлын гишүүн Д.Цогтбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 9

Бүгд: 18

50.0 хувийн саналаар горимын санал дэмжигдсэнгүй.

Улсын Их Хурлын гишүүн Ц.Сэргэлэн дээрх санал хураалтыг хүчингүй болгож, горимын саналаар дахин санал хураалт явуулах горимын санал гаргав.

**Н.Энхболд:** Улсын Их Хурлын гишүүн Ц.Сэргэлэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 8

Бүгд: 18

55.6 хувийн саналаар горимын санал дэмжигдлээ.

3.Ажлын хэсгийн **гаргасан,** Төсөлд доор дурдсан агуулгатай 4.1.2 дахь заалт нэмэх:

“4.1.2.“кибер орон зай” гэж интернэт болон бусад мэдээлэл, харилцаа холбооны сүлжээ, тэдгээрийн ажиллагааг хангах мэдээллийн дэд бүтцийн харилцан хамааралтай цогцоос бүрдсэн биет болон биет бус талбар;”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 9

Бүгд: 18

50.0 хувийн саналаар дэмжигдсэнгүй.

Улсын Их Хурлын гишүүн Х.Баделхан дээрх санал хураалтыг хүчингүй болгож, дахин санал хураалт явуулах горимын санал гаргав.

**Н.Энхболд:** Улсын Их Хурлын гишүүн Х.Баделханы гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 8

Бүгд: 18

55.6 хувийн саналаар горимын санал дэмжигдлээ.

3.Ажлын хэсгийн **гаргасан,** Төсөлд доор дурдсан агуулгатай 4.1.2 дахь заалт нэмэх:

“4.1.2.“кибер орон зай” гэж интернэт болон бусад мэдээлэл, харилцаа холбооны сүлжээ, тэдгээрийн ажиллагааг хангах мэдээллийн дэд бүтцийн харилцан хамааралтай цогцоос бүрдсэн биет болон биет бус талбар;”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 8

Бүгд: 17

52.9 хувийн саналаар дэмжигдлээ.

4.Ажлын хэсгийн **гаргасан,** Төслийн 4.1.8 дахь заалтыг хасахгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

5.Ажлын хэсгийн **гаргасан,** Төслийн 4 дүгээр зүйлийн 4.1.14 дэх заалтыг доор дурдсанаар өөрчлөн найруулах:

“4.1.14.“үндэсний хэмжээний кибер халдлага” гэж онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсаны улмаас тухайн байгууллагын хэвийн үйл ажиллагааг алдагдуулж, Монгол Улсын үндэсний аюулгүй байдал, нийгэм, эдийн засагт хохирол учруулахуйц кибер халдлагыг;”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

6.Ажлын хэсгийн **гаргасан,** Төсөлд доор дурдсан агуулгатай 4.1.16 дахь заалт нэмэх:

“4.1.16.“төрийн мэдээллийн нэгдсэн сүлжээ” гэж төрийн байгууллага хоорондын мэдээлэл солилцох, кибер аюулгүй байдлыг хангахад чиглэсэн нэгдсэн дэд бүтэц бүхий төрийн интернэт хэрэглээ, албан болон тусгай хэрэглээний сүлжээний цогцыг;”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

7.Ажлын хэсгийн **гаргасан,** Төслийн 6 дугаар зүйлийн 6.1.1 дэх заалтын “удирдлага” гэсний өмнө “бодлого” гэж, мөн зүйлийн 6.1.4 дэх заалтын “арга хэмжээ” гэсний өмнө “хариу арга хэмжээ авах, нөхөн сэргээх” гэж тус тус нэмэхгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 8

Бүгд: 17

52.9 хувийн саналаар дэмжигдлээ.

8.Ажлын хэсгийн **гаргасан,** Төслийн 7 дугаар зүйлийг доор дурдсанаар өөрчлөн найруулах:

“**7 дугаар зүйл.Кибер аюулгүй байдлыг хангах нийтлэг журам**

7.1.Кибер аюулгүй байдлыг хангах, урьдчилан сэргийлэх, илрүүлэх, хариу арга хэмжээ авах нийтлэг журмыг Засгийн газар батална.

7.2.Энэ хуулийн 15.1, 16.2, 18.1-д заасан хуулийн этгээд нь Кибер аюулгүй байдлыг хангах нийтлэг журамд нийцсэн кибер аюулгүй байдлыг хангах үйл ажиллагааны дотоод журамтай байна.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

9.Ажлын хэсгийн **гаргасан,** Төслийн 8 дугаар зүйлийг доор дурдсанаар өөрчлөн найруулах:

“**8 дугаар зүйл.Кибер аюулгүй байдлын эрсдэлийн үнэлгээ**

8.1.Кибер аюулгүй байдлын эрсдэлийн үнэлгээг цахим хөгжил, харилцаа холбооны асуудал эрхэлсэн төрийн захиргааны төв байгууллагад бүртгүүлсэн хуулийн этгээд хийнэ.

8.2.Энэ хуулийн 8.1-д заасан хуулийн этгээд нь олон улсын мэргэжлийн холбоо, стандартын байгууллага, эсхүл түүнтэй дүйцэхүйц байгууллагаас олгосон хүчин төгөлдөр гэрчилгээ бүхий орон тооны ажилтантай байна.

8.3.Кибер аюулгүй байдлын эрсдэлийн үнэлгээ хийх журам, аргачлалыг цахим хөгжил, харилцаа холбооны асуудал эрхэлсэн төрийн захиргааны төв байгууллага тагнуулын байгууллагатай хамтран батална.

8.4.Төрийн мэдээллийн нэгдсэн сүлжээнд холбогдсон байгууллага болон онц чухал мэдээллийн дэд бүтэцтэй төрийн өмчит хуулийн этгээдийн кибер аюулгүй байдлын эрсдэлийн үнэлгээг тагнуулын байгууллага, эсхүл түүний зөвшөөрснөөр энэ хуулийн 8.1-д заасан хуулийн этгээд хийнэ.

8.5.Энэ хуулийн 8.1-д заасан хуулийн этгээд болон кибер аюулгүй байдлын эрсдэлийн үнэлгээний тайланг хүлээн авсан холбогдох байгууллага, албан тушаалтан нууцлалыг чандлан хадгалж, задруулахгүй байх үүрэг хүлээнэ.” гэсэн саналыг дэмжье гэсэн санал хураалтыг дахин явуулъя.

Дээрх саналтай холбогдуулан Улсын Их Хурлын гишүүн Б.Энх-Амгалан үг хэлэв.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

10.Ажлын хэсгийн **гаргасан,** Төслийн 9 дүгээр зүйлийг доор дурдсанаар өөрчлөн найруулах:

“**9 дүгээр зүйл.Мэдээллийн аюулгүй байдлын аудит**

9.1.Мэдээллийн аюулгүй байдлын аудитыг цахим хөгжил, харилцаа холбооны асуудал эрхэлсэн төрийн захиргааны төв байгууллагад бүртгүүлсэн хуулийн этгээд хийнэ.

9.2.Мэдээллийн аюулгүй байдлын аудит хийх хуулийн этгээд нь дараах шаардлагыг хангасан байна:

9.2.1.олон улсын мэргэжлийн холбоо, стандартын байгууллага эсхүл түүнтэй дүйцэхүйц байгууллагаас олгосон мэдээллийн аюулгүй байдлын аудит хийх хүчин төгөлдөр гэрчилгээ бүхий орон тооны ажилтантай байх;

9.2.2.энэ хуулийн 9.2.1-д заасан ажилтан нь ижил төрлийн аудит хийх эрх бүхий бусад хуулийн этгээдэд зэрэгцсэн гэрээгээр ажилладаггүй байх;

9.2.3.хуульд заасан бусад.

9.З.Мэдээллийн аюулгүй байдлын аудит хийх хуулийн этгээд нь мэдээллийн технологи, мэдээллийн аюулгүй байдлын чиглэлээр үйлчилгээ үзүүлснээс хойш тухайн байгууллагад хоёр жилийн хугацаанд мэдээллийн аюулгүй байдлын аудит хийхийг хориглоно.

9.4.Онц чухал мэдээллийн дэд бүтэцтэй төрийн өмчит хуулийн этгээд тагнуулын байгууллагаар, эсхүл түүний зөвшөөрснөөр энэ хуулийн 9.1-д заасан хуулийн этгээдээр мэдээллийн аюулгүй байдлын аудит хийлгэнэ.

9.5.Мэдээллийн аюулгүй байдлын аудит хийх этгээдийг бүртгэх, аудит хийх журмыг цахим хөгжил, харилцаа холбооны асуудал эрхэлсэн төрийн захиргааны төв байгууллага батална.

9.6.Энэ хуулийн 9.1-д заасан хуулийн этгээд болон мэдээллийн аюулгүй байдлын аудитын тайлан мэдээллийг хүлээн авсан холбогдох байгууллага, албан тушаалтан нууцлалыг чандлан хадгалж, задруулахгүй байх үүрэг хүлээнэ.”гэсэн саналыг дэмжье гэсэн санал хураалтыг дахин явуулъя.

Дээрх саналтай холбогдуулан Улсын Их Хурлын гишүүн Б.Энх-Амгалангийн тавьсан асуултад Улсын Их Хурлын гишүүн Н.Учрал, Харилцаа холбоо, мэдээллийн технологийн газрын Мэдээллийн технологийн бодлого зохицуулалтын газрын дарга Б.Билэгдэмбэрэл нар хариулж, тайлбар хийв.

Зөвшөөрсөн: 9

Татгалзсан: 8

Бүгд: 17

52.9 хувийн саналаар дэмжигдлээ.

11.Ажлын хэсгийн **гаргасан,** Төслийн 10 дугаар зүйлийг доор дурдсанаар өөрчлөн найруулах:

“**10 дугаар зүйл.Засгийн газар**

10.1.Үндэсний аюулгүй байдлыг хангах тогтолцооны дагуу Засгийн газар кибер аюулгүй байдлыг хангах талаар дараах бүрэн эрхийг хэрэгжүүлнэ:

10.1.1.кибер аюулгүй байдлын үндэсний стратегийг батлах;

10.1.2.хөгжлийн бодлого төлөвлөлтийн баримт бичигт кибер аюулгүй байдлыг хангах талаар тусгах, хууль тогтоомжийн биелэлтийг зохион байгуулах;

10.1.3.үндэсний хэмжээний кибер халдлагаас хамгаалах төлөвлөгөөг батлах;

10.1.4.кибер халдлага, зөрчилтэй тэмцэх үндэсний төв болон нийтийн төвийн дүрэм, зохион байгуулалтын бүтэц, орон тоо, төвүүдийн ажиллах журам, тавигдах шаардлагыг батлах;

10.1.5.онц чухал мэдээллийн дэд бүтэцтэй байгууллагын жагсаалтыг

батлах;

10.1.6.төрийн мэдээллийн нэгдсэн сүлжээг байгуулах, ашиглах журам, түүнд холбогдох байгууллагын жагсаалтыг батлах;

10.1.7.кибер аюулгүй байдлыг хангахад чиглэсэн үйл ажиллагааг хэрэгжүүлэхэд шаардагдах хөрөнгийг улсын төсөвт тусган шийдвэрлүүлэх;

10.1.8.Кибер аюулгүй байдлын зөвлөлийн Ажлын албаны бүтэц, орон тоо, ажиллах журмыг батлах**.”** гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 8

Татгалзсан: 9

Бүгд: 17

47.0 хувийн саналаар дэмжигдсэнгүй.

Улсын Их Хурлын гишүүн Н.Энхболд дээрх санал хураалтыг хүчингүй болгож, дахин санал хураалт явуулах горимын санал гаргав.

**Н.Энхболд:** Улсын Их Хурлын гишүүн Н.Энхболдын гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар горимын санал дэмжигдлээ.

11.Ажлын хэсгийн **гаргасан,** Төслийн 10 дугаар зүйлийг доор дурдсанаар өөрчлөн найруулах:

“**10 дугаар зүйл.Засгийн газар**

10.1.Үндэсний аюулгүй байдлыг хангах тогтолцооны дагуу Засгийн газар кибер аюулгүй байдлыг хангах талаар дараах бүрэн эрхийг хэрэгжүүлнэ:

10.1.1.кибер аюулгүй байдлын үндэсний стратегийг батлах;

10.1.2.хөгжлийн бодлого төлөвлөлтийн баримт бичигт кибер аюулгүй байдлыг хангах талаар тусгах, хууль тогтоомжийн биелэлтийг зохион байгуулах;

10.1.3.үндэсний хэмжээний кибер халдлагаас хамгаалах төлөвлөгөөг батлах;

10.1.4.кибер халдлага, зөрчилтэй тэмцэх үндэсний төв болон нийтийн төвийн дүрэм, зохион байгуулалтын бүтэц, орон тоо, төвүүдийн ажиллах журам, тавигдах шаардлагыг батлах;

10.1.5.онц чухал мэдээллийн дэд бүтэцтэй байгууллагын жагсаалтыг

батлах;

10.1.6.төрийн мэдээллийн нэгдсэн сүлжээг байгуулах, ашиглах журам, түүнд холбогдох байгууллагын жагсаалтыг батлах;

10.1.7.кибер аюулгүй байдлыг хангахад чиглэсэн үйл ажиллагааг хэрэгжүүлэхэд шаардагдах хөрөнгийг улсын төсөвт тусган шийдвэрлүүлэх;

10.1.8.Кибер аюулгүй байдлын зөвлөлийн Ажлын албаны бүтэц, орон тоо, ажиллах журмыг батлах.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

12.Ажлын хэсгийн **гаргасан,** Төсөлд доор дурдсан агуулгатай 11 дүгээр зүйл нэмэх:

“**11 дүгээр зүйл.Кибер аюулгүй байдлын зөвлөл**

11.1.Кибер аюулгүй байдлыг хангах үйл ажиллагааг нэгдсэн удирдлагаар хангах, уялдуулан зохицуулах, хэрэгжилтийг зохион байгуулах, мэдээлэл солилцох чиг үүрэг бүхий орон тооны бус Кибер аюулгүй байдлын зөвлөл /цаашид “Зөвлөл” гэх/ ажиллана.

11.2.3өвлөлийг Ерөнхий сайд тэргүүлж, дэд даргаар цахим хөгжил, харилцаа холбооны асуудал эрхэлсэн Засгийн газрын гишүүн, Тагнуулын ерөнхий газрын дарга нар ажиллах бөгөөд Зөвлөл нь Ажлын албатай байна.

11.3.Зөвлөлийн бүрэлдэхүүн, дүрмийг Засгийн газар батална.

11.4.Зөвлөл дараах бүрэн эрхийг хэрэгжүүлнэ:

11.4.1.кибер аюулгүй байдлыг хангах хууль тогтоомжийн хэрэгжилтэд хяналт тавих;

11.4.2.үндэсний хэмжээний кибер аюулгүй байдлыг хангах үйл ажиллагааг нэгдсэн удирдлага, зохион байгуулалтаар хангах, холбогдох байгууллагын үйл ажиллагааг уялдуулан зохицуулах;

11.4.3.кибер аюулгүй байдлыг хангах талаар шаардлагатай мэдээлэл, баримт бичгийг холбогдох байгууллагаас гаргуулан авах;

11.4.4.кибер аюулгүй байдлыг хангах талаар гадаад улс, олон улсын ижил төстэй байгууллагатай хамтран ажиллах;

11.4.5.хуульд заасан бусад.

11.5.3өвлөл, түүний ажлын албаны үйл ажиллагаанд шаардагдах зардлыг улсын төсвөөс санхүүжүүлнэ.

11.6.3өвлөлийн шийдвэр тогтоол, тэмдэглэл хэлбэртэй байх ба тогтоосон журмын дагуу үйлдсэн тамга, тэмдэг, хэвлэмэл хуудас хэрэглэнэ.

11.7.Кибер аюулгүй байдлыг хангах чиглэлээр гаргасан Зөвлөлийн шийдвэрийг холбогдох байгууллага, албан тушаалтан биелүүлж, хэрэгжилтийг тайлагнана.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 11

Татгалзсан: 6

Бүгд: 17

64.7 хувийн саналаар дэмжигдлээ.

13.Ажлын хэсгийн **гаргасан,** Төслийн 11 дүгээр зүйлийг доор дурдсанаар өөрчлөн найруулж, 14 дүгээр зүйл болгох:

“**14 дүгээр зүйл.Зэвсэгт хүчний кибер аюулгүй байдлыг хангах байгууллага**

14.1.3эвсэгт хүчний кибер аюулгүй байдлыг хангах байгууллага дараах бүрэн эрхийг хэрэгжүүлнэ.

14.1.1.кибер аюулгүй байдлын үйл ажиллагаатай холбогдсон хууль тогтоомжийн хэрэгжилтийг батлан хамгаалах салбарт зохион байгуулах;

14.1.2.тайван цагт батлан хамгаалах үйл ажиллагааны кибер аюулгүй байдал, Зэвсэгт хүчний мэдээллийн систем, мэдээллийн сүлжээний аюулгүй байдлыг хангаж, шаардлагатай үед улсын кибер орон зайн аюулгүй байдлыг хангах үйл ажиллагаанд дэмжлэг үзүүлэх;

14.1.3.хуульд өөрөөр заагаагүй бол Зэвсэгт хүчний анги, байгууллагын мэдээллийн систем, мэдээллийн сүлжээний тоног төхөөрөмж, программ хангамжийг шалган баталгаажуулах;

14.1.4.кибер аюулгүй байдлыг хангах талаар Зэвсэгт хүчний анги, байгууллагад сургалт зохион байгуулах, зөвлөмж хүргүүлэх;

14.1.5.кибер аюулгүй байдлын чадавх, бэлэн байдлыг хангах чиглэлээр гадаад, дотоодын ижил чиг үүрэгтэй байгууллагуудтай мэдээ, мэдээлэл солилцож, хамтран ажиллах.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

14.Ажлын хэсгийн **гаргасан,** Төслийн 12 дугаар зүйлийг доор дурдсанаар өөрчлөн найруулах:

“**12 дугаар зүйл.Цахим хөгжил, харилцаа холбооны асуудал эрхэлсэн төрийн захиргааны төв байгууллага**

12.1.Цахим хөгжил, харилцаа холбооны асуудал эрхэлсэн төрийн захиргааны төв байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

12.1.1.кибер аюулгүй байдлыг хангах хууль тогтоомж, эрх бүхий байгууллагын шийдвэрийг хэрэгжүүлэх;

12.1.2.кибер аюулгүй байдлын талаар хөгжлийн бодлого боловсруулах, хэрэгжилтийг зохион байгуулах;

12.1.3.кибер аюулгүй байдлыг хангах нийтлэг журмыг тагнуулын байгууллага, зэвсэгт хүчний кибер аюулгүй байдлыг хангах байгууллагатай хамтран боловсруулах;

12.1.4.кибер аюулгүй байдлыг хангах талаар олон улсын болон гадаад улсын байгууллагатай хамтран ажиллах;

12.1.5.онц чухал мэдээллийн дэд бүтэцтэй байгууллагын жагсаалтыг тагнуулын байгууллага, зэвсэгт хүчний кибер аюулгүй байдлыг хангах байгууллагатай хамтран боловсруулах;

12.1.6.кибер аюулгүй байдлын эрсдэлийн үнэлгээ, мэдээллийн аюулгүй байдлын аудит хийх хуулийн этгээдийг бүртгэх;

12.1.7.кибер аюулгүй байдлыг хангах чиглэлээр шинэ техник, технологи, инновац, судалгаа, шинжилгээний үйл ажиллагаа явуулах;

12.1.8.кибер халдлага, зөрчлөөс урьдчилан сэргийлэх, соён гэгээрүүлэх арга хэмжээг хэрэгжүүлэх, холбогдох хууль тогтоомжийг сурталчлахгэсэн саналыг дэмжье гэсэн санал хураалтыг дахин явуулъя.

Дээрх саналтай холбогдуулан Улсын Их Хурлын гишүүн Б.Энх-Амгалангийн тавьсан асуултад Улсын Их Хурлын гишүүн Н.Учрал хариулж, тайлбар хийв.

Зөвшөөрсөн: 9

Татгалзсан: 7

Бүгд: 16

56.2 хувийн саналаар дэмжигдлээ.

15.Ажлын хэсгийн **гаргасан,** Төслийн 13 дугаар зүйлийг доор дурдсанаар өөрчлөн найруулах:

“**13 дугаар зүйл.Тагнуулын байгууллага**

13.1.Тагнуулын байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

13.1.1.төрийн мэдээллийн нэгдсэн сүлжээг зохион байгуулж, түүний кибер аюулгүй байдлыг хангах;

13.1.2.төрийн мэдээллийн нэгдсэн сүлжээнд холбогдсон болон онц чухал мэдээллийн дэд бүтэцтэй төрийн өмчит хуулийн этгээдийн кибер аюулгүй байдлыг хангах үйл ажиллагаанд хяналт тавих, холбогдох этгээдэд сургалт зохион байгуулах;

13.1.3.кибер аюулгүй байдлын үндэсний стратегийг цахим хөгжил, харилцаа холбооны асуудал эрхэлсэн төрийн захиргааны төв байгууллага, Зэвсэгт хүчний кибер аюулгүй байдлыг хангах байгууллагатай хамтран боловсруулах;

13.1.4.үндэсний хэмжээний кибер халдлагаас хамгаалах төлөвлөгөө боловсруулах, хэрэгжилтэд хяналт тавьж ажиллах;

13.1.5.үндэсний аюулгүй байдлыг хангах тусгайлсан чиг үүрэг бүхий болон төрийн захиргааны төв байгууллагатай мэдээлэл солилцох, хамтран ажиллах журмыг холбогдох байгууллагатай хамтран батлах;

13.1.6.энэ хуулийн 10.1.6-д заасан журмыг боловсруулах, хэрэгжилтэд хяналт тавих;

13.1.7.энэ хуулийн 13.1.2-т заасан этгээдийн мэдээллийн систем, мэдээллийн сүлжээний аюулгүй байдлыг хангах зориулалт бүхий техник, программ хангамжийг шалган баталгаажуулах, дүгнэлт гаргах;

13.1.8.энэ хуулийн 13.1.2-т заасан этгээдэд гадаад улсын зээл, тусламж, хөрөнгө оруулалтаар хэрэгжих мэдээллийн технологийн төсөл, хөтөлбөрт кибер аюулгүй байдлыг хангах асуудлаар дүгнэлт гаргаж, холбогдох байгууллагад санал, шаардлага хүргүүлэх;

13.1.9.кибер халдлага, зөрчилтэй тэмцэх зорилгоор тоон шинжилгээний лаборатори ажиллуулах;

13.1.10.кибер аюулгүй байдлын эрсдэлийн үнэлгээ хийх этгээдийг бүртгүүлэхэд санал өгөх;

13.1.11.кибер аюулгүй байдлыг хангах асуудлаар хүн, хуулийн этгээдэд зөвлөмж, шаардлага хүргүүлэх.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 11

Татгалзсан: 6

Бүгд: 17

64.7 хувийн саналаар дэмжигдлээ.

16.Ажлын хэсгийн **гаргасан,** Төслийн 14 дүгээр зүйлийг доор дурдсанаар өөрчлөн найруулж, 15дугаар зүйл болгох:

“**15 дугаар зүйл.Цагдаагийн байгууллага**

15.1.Цагдаагийн байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

15.1.1.кибер халдлага, зөрчилтэй холбоотой гэмт хэргийн мэдээллийг хүлээн авч, хуульд заасан ажиллагааг явуулах;

15.1.2.энэ хуулийн 15.1.1-д заасан чиг үүргээ хэрэгжүүлэхэд шаардагдах мэдээллийг холбогдох төрийн байгууллага, албан тушаалтан, хүн, хуулийн этгээдээс гаргуулан авах;

15.1.3.кибер аюулгүй байдлыг хангах асуудлаар хүн, хуулийн этгээдэд зөвлөмж, шаардлага, сэрэмжлүүлэг хүргүүлэх;

15.1.4.кибер халдлага, зөрчилтэй тэмцэх, тоног төхөөрөмж, программ хангамжийг шалгах, судалгаа, шинжилгээ хийх, дүгнэлт гаргах зорилгоор тоон шинжилгээний лаборатори ажиллуулах.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 11

Татгалзсан: 6

Бүгд: 17

64.7 хувийн саналаар дэмжигдлээ.

17.Ажлын хэсгийн **гаргасан,** Төслийн 15 дугаар зүйлийн 15.1.4 дэх заалтыг хасахгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 11

Татгалзсан: 6

Бүгд: 17

64.7 хувийн саналаар дэмжигдлээ.

18.Ажлын хэсгийн **гаргасан,** Төслийн 16 дугаар зүйлийн 16.1 дэх хэсгийг хасахгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

19.Ажлын хэсгийн **гаргасан,** Төслийн 16 дугаар зүйлийн 16.2.6, 16.2.7 дахь заалтыг доор дурдсанаар өөрчлөн найруулах:

“16.2.6.кибер аюулгүй байдлын эрсдэлийн үнэлгээг хоёр жил тутамд, холбогдох журамд заасан нөхцөл, байдал үүссэн үед тухай бүр хийлгэж, гарсан дүгнэлт, зөвлөмж, шаардлагын дагуу арга хэмжээг авч хэрэгжүүлэх;

16.2.7.мэдээллийн аюулгүй байдлын аудитыг жил тутамд, холбогдох журамд заасан нөхцөл, байдал үүссэн үед тухай бүр хийлгэж, гарсан дүгнэлт, зөвлөмж, шаардлагын дагуу арга хэмжээг авч хэрэгжүүлэх;”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 11

Татгалзсан: 6

Бүгд: 17

64.7 хувийн саналаар дэмжигдлээ.

20.**Улсын Их Хурлын гишүүн Ц.Сэргэлэнгийн гаргасан,** 18.1.14 дүгээр зүйлийн “хилийн боомтын хяналт, удирдлагын систем” гэснийг “улсын хилээр нэвтэрч байгаа зорчигч тээврийн хэрэгслийн бүртгэл, хяналт, мэдээллийн нэгдсэн систем” гэж өөрчлөхгэсэн саналуудыг дэмжье гэсэн санал хураалтыг дахин явуулъя.

Дээрх саналтай холбогдуулан Улсын Их Хурлын гишүүн Ц.Сэргэлэнгийн тавьсан асуултад Хууль зүй, дотоод хэргийн яамны Мэдээллийн технологийн газрын дарга Д.Ган-Эрдэнэ хариулж, тайлбар хийв.

Улсын Их Хурлын гишүүн Б.Энх-Амгалан үг хэлэв.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

21.Ажлын хэсгийн **гаргасан,** Төслийн 18 дугаар зүйлд доор дурдсан агуулгатай 18.1.15 дахь заалт нэмэх:

“8.1.15.стратегийн ач холбогдол бүхий ашигт малтмалын ордыг ашиглан үйл ажиллагаа эрхлэгч.” гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

22.Ажлын хэсгийн **гаргасан,** Төслийн 18 дугаар зүйлийн 18.2.5 дахь хэсгийн “эсхүл мэдээллийн систем, мэдээллийн сүлжээний өөрчлөлт хийгдэх бүрд хэсэгчлэн, эрх бүхий байгууллагын шаардсанаар” гэснийг “холбогдох журамд заасан нөхцөл, байдал үүссэн үед” гэж өөрчлөх гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 7

Татгалзсан: 10

Бүгд: 17

41.2 хувийн саналаар дэмжигдсэнгүй.

23.Ажлын хэсгийн **гаргасан,** Төслийн 18 дугаар зүйлийн 18.2.10 дахь заалтыг доор дурдсанаар өөрчлөн найруулах:

“18.2.10.кибер аюулгүй байдлын эрсдэлийн үнэлгээний болон мэдээллийн аюулгүй байдлын аудитын тайланг хүлээн авснаас хойш нэг сарын дотор холбогдох төвд хүргүүлэх;” гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 7

Бүгд: 17

58.8 хувийн саналаар дэмжигдлээ.

24.Ажлын хэсгийн **гаргасан,** Төслийн 19 дүгээр зүйлд доор дурдсан агуулгатай 19.2 дахь хэсэг нэмэх:

“19.2.Хуульд өөрөөр заагаагүй бол бусад хуулийн этгээд кибер халдлага, зөрчилтэй тэмцэх төвтэй байж болно.” гэсэн саналыг дэмжье гэсэн санал хураалтыг дахин явуулъя.

Дээрх саналтай холбогдуулан Улсын Их Хурлын гишүүн Б.Энх-Амгалангийн тавьсан асуултад Улсын Их Хурлын гишүүн Н.Учрал, Тагнуулын ерөнхий газрын Мэдээллийн аюулгүй байдлын дарга Э.Эрдэнэ нар хариулж, тайлбар хийв.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

25.Ажлын хэсгийн **гаргасан,** Төслийн 20 дугаар зүйлийг доор дурдсанаар өөрчлөн найруулах:

“**20 дугаар зүйл.Үндэсний төв**

20.1.Үндэсний төв Тагнуулын байгууллагын бүтцэд ажиллана.

20.2.Үндэсний төв дараах чиг үүргийг хэрэгжүүлнэ:

20.2.1.улсын хэмжээнд кибер халдлага зөрчилтэй тэмцэх төвүүдийн үйл ажиллагааг уялдуулан зохицуулах, мэргэжил, арга зүйн туслалцаа үзүүлэх;

20.2.2.онц чухал мэдээллийн дэд бүтэцтэй төрийн өмчит хуулийн этгээд болон төрийн мэдээллийн нэгдсэн сүлжээнд холбогдсон байгууллага, мэдээллийн системд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага, зөрчилд өртсөн мэдээллийн системийг нөхөн сэргээхэд дэмжлэг үзүүлэх;

20.2.3.улсын хэмжээнд кибер халдлага, зөрчлийн мэдээлэлд дүн шинжилгээ хийх, мэдээллийн сан бүрдүүлэх, статистик, судалгаа хийх, анхааруулга, зөвлөмж, мэдээлэл түгээх;

20.2.4.эрхлэх асуудлын хүрээнд Монгол Улсыг төлөөлөн олон улсын болон гадаад улсын ижил төстэй байгууллагатай мэдээ, мэдээлэл солилцох, хамтран ажиллах;

20.2.5.кибер халдлага, зөрчлийн талаар мэдээлэл хүлээн авах, холбогдох байгууллагад шилжүүлэх;

20.2.6.онц чухал мэдээллийн дэд бүтэцтэй байгууллага, холбогдох бусад байгууллага, албан тушаалтанд кибер халдлага, зөрчлийн талаар зөвлөмж, шаардлага хүргүүлэх;

20.2.7.улсын хэмжээнд бүртгэгдсэн кибер халдлага, зөрчлийн талаарх мэдээллийг ангилах, боловсруулах, хариуцсан байгууллагад шилжүүлэх зорилгоор холбогдох байгууллагын төлөөлөл бүхий багийг ажиллуулах.” гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 7

Бүгд: 16

56.2 хувийн саналаар дэмжигдлээ.

26.Ажлын хэсгийн **гаргасан,** Төслийн 21 дүгээр зүйлийг доор дурдсанаар өөрчлөн найруулах:

“**21 дүгээр зүйл.Нийтийн төв**

21.1.Нийтийн төв цахим хөгжил, харилцаа холбооны асуудал эрхэлсэн төрийн захиргааны төв байгууллагын дэргэд ажиллана.

21.2.Нийтийн төв дараах чиг үүргийг хэрэгжүүлнэ:

21.2.1.энэ хуулийн 20.2.2-т зааснаас бусад иргэн, хуулийн этгээдийн мэдээллийн систем, мэдээллийн сүлжээнд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага, зөрчилд өртсөн мэдээллийн системийг нөхөн сэргээхэд дэмжлэг үзүүлэх;

21.2.2.кибер халдлага, зөрчлийн талаар судалгаа, дүн шинжилгээ хийх, олон нийтэд зөвлөмж, мэдээлэл түгээх;

21.2.3.энэ хуулийн 19.1.1, 19.1.3, 19.2-т заасан төвтэй хамтран ажиллах, мэдээ, мэдээлэл солилцох;

21.2.4.иргэн, хуулийн этгээдэд кибер халдлага, зөрчлийн талаар зөвлөмж, шаардлага хүргүүлэх.” гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 8

Татгалзсан: 7

Бүгд: 15

53.3 хувийн саналаар дэмжигдлээ.

27.Ажлын хэсгийн **гаргасан,** Төслийн 22 дугаар зүйлийн 22.2.1 дэх хэсгийн “түүнд өртсөн” гэснийг “хариу арга хэмжээ авах, кибер халдлага, зөрчилд өртсөн” гэж, 22.2 дахь хэсгийн “Цэргийн байгууллагын” гэснийг “Батлан хамгаалах салбарын” гэж тус тус өөрчлөх гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 6

Бүгд: 15

60.0 хувийн саналаар дэмжигдлээ.

28.Ажлын хэсгийн **гаргасан,** Төслийн 24 дүгээр зүйлийг хасахгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 6

Бүгд: 15

60.0 хувийн саналаар дэмжигдлээ.

29.Ажлын хэсгийн **гаргасан,** Төслийн 25 дугаар зүйлийг доор дурдсанаар өөрчлөн найруулах:

“25.1.Энэ хуулийг 2022 оны 05 дугаар сарын 01-ний өдрөөс эхлэн дагаж мөрдөнө.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 6

Бүгд: 15

60.0 хувийн саналаар дэмжигдлээ.

30.**Улсын Их Хурлын гишүүн Б.Саранчимэгийн гаргасан, Төслийн 1 дүгээр зүйлийн 1.1 дэх хэсгийн “кибер орчин” гэснийг хасах** гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 10

Бүгд: 16

37.5 хувийн саналаар дэмжигдсэнгүй.

**Найруулгын санал:**

**Н.Энхболд:** 1.Ажлын хэсгийн **гаргасан,** Төслийн 3 дугаар зүйлийн 3.2 дахь хэсгийн “хуулийн этгээд нэгэн адил мөрдөнө” гэснийг “хуулийн этгээдэд энэ хууль нэгэн адил үйлчилнэ” гэж, 4 дүгээр зүйлийн 4.1.10 дахь заалтын “шинжилгээ хийж, дүгнэлт гаргах” гэснийг “дүгнэлт гаргах” гэж, 4.1.15 дахь заалтын “хариу үйлдэл үзүүлэх” гэснийг “хариу арга хэмжээ авах” гэж, 15 дугаар зүйлийн 15.1.3 дахь заалтын “харьяаллын дагуу” гэснийг “холбогдох” гэж, 16 дугаар зүйлийн 16.2 дахь хэсгийн “систем” гэснийг системээр дамжуулан мэдээлэл” гэж, мөн зүйлийн 16.2.2, 16.2.4 дэх заалтын “үндэсний төвд” гэснийг “холбогдох кибер халдлага зөрчилтэй тэмцэх төвд” гэж тус тус, 17 дугаар зүйлийн 17.1.3 дахь заалтын “Үндэсний төвд” гэснийг “Нийтийн төвд” гэж, 18 дугаар зүйлийн 18.2.14 дэх заалтын “хэвийн” гэснийг “хэвийн үйл ажиллагаа алдагдсан” гэж, 19 дүгээр зүйлийн 19.1.2 дахь заалтын “төрийн нэгдсэн төв” гэснийг “нийтийн төв" гэж тус тус өөрчлөх.

2.Кибер аюулгүй байдлын тухай төсөл болон хамт өргөн мэдүүлсэн хуулийн төсөлд шинээр хэсэг, зүйл, заалт нэмэгдэж, хасагдсантай холбогдуулан төслийн бүтэц, дугаарлалт, найруулгын холбогдох өөрчлөлт оруулахгэсэн саналыг дэмжье гэсэн санал хураалтыг дахин явуулъя.

Дээрх саналтай холбогдуулан Улсын Их Хурлын гишүүн Б.Энх-Амгалан үг хэлэв.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Кибер аюулгүй байдлын тухай хуулийн төсөлтэй хамт өргөн мэдүүлсэн хуулийн төслүүдийг зүйл бүрээр хэлэлцэв.*

*Нэг.Зөрчлийн тухай хуульд нэмэлт оруулах тухай**хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

*Зөрчлийн тухай хуульд нэмэлт оруулах тухай хуулийн* *төслийн талаар**ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

**Н.Энхболд:** 1.Ажлын хэсгийн **гаргасан,** Төслийн 1 дүгээр зүйл буюу 14.13 дахь зүйлийг хасахгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

2.Ажлын хэсгийн **гаргасан,** Төслийн 1 дүгээр зүйл буюу 14.14 дүгээр зүйлийн 5 дахь хэсгийн “албан тушаалтныг” гэснийг "хуулийн этгээдийг” гэж өөрчлөхгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 7

Бүгд: 16

56.2 хувийн саналаар дэмжигдлээ.

3.Ажлын хэсгийн **гаргасан,** Төслийн 1 дүгээр зүйл буюу 14.14 дүгээр зүйлд доор дурдсан агуулгатай 6 дугаар хэсэг нэмэх:

“6.Кибер аюулгүй байдлын талаар эрх бүхий байгууллагаас тавьсан шаардлагыг биелүүлээгүй бол онц чухал дэд бүтэцтэй хуулийн этгээдийг арван мянган нэгжтэй тэнцэх хэмжээний төгрөгөөр торгоно.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

4.Ажлын хэсгийн **гаргасан,** 1 дэх санал дэмжигдсэнтэй холбогдуулан төслийн 1 дүгээр зүйлийн “14.14 дүгээр зүйл” гэснийг “14.13 дугаар зүйл” гэж өөрчлөхгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

*Зөрчлийн тухай хуульд нэмэлт оруулах тухай хуулийн* *төслийг зүйл бүрээр хэлэлцэж дуусав.*

*Хоёр.Харилцаа холбооны тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

*Харилцаа холбооны тухай хуульд нэмэлт, өөрчлөлт оруулах тухай хуулийн* *төслийн талаар**ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

**Н.Энхболд:** Ажлын хэсгийн **гаргасан,** Төслийн 3 дугаар зүйлийн ““20.4, 20.5, 20.6” гэж,” гэсний дараа “25 дугаар зүйлийн 25.2.8 дахь заалтын “холбооны” гэснийг “холбоо, мэдээллийн технологийн” гэж” гэж нэмэхгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

*Харилцаа холбооны тухай хуульд нэмэлт, өөрчлөлт оруулах тухай тухай хуулийн* *төслийг зүйл бүрээр хэлэлцэж дуусав.*

*Гурав.Эрүүгийн хуульд нэмэлт оруулах тухай хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын Ц.Сэргэлэнгийн тавьсан асуултад Улсын Их Хурлын гишүүн Н.Энхболд хариулж, тайлбар хийв.

*Эрүүгийн хуульд нэмэлт оруулах тухай хуулийн* *төслийн талаар**ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

**Н.Энхболд:** 1.Ажлын хэсгийн **гаргасан,** Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Эрүүгийн хуулийн 26 дугаар бүлгийг доор дурдсанаар өөрчлөн найруулсугай:

**ХОРИН ЗУРГАДУГААР БҮЛЭГ  
КИБЕР АЮУЛГҮЙ БАЙДЛЫН ЭСРЭГ ГЭМТ ХЭРЭГ**

**26.1.Кибер орчинд хууль бусаар халдах**

1.Кибер орчинд зөвшөөрөлгүйгээр хандаж мэдээллийн систем, мэдээллийн сүлжээнд нэвтэрсэн, танилцсан бол хоёр мянга долоон зуун нэгжээс арван мянган нэгжтэй тэнцэх хэмжээний төгрөгөөр торгох, эсхүл зургаан сараас хоёр жил хүртэл хугацаагаар зорчих эрхийг хязгаарлах, эсхүл зургаан сараас хоёр жил хүртэл хугацаагаар хорих ял шийтгэнэ.

2.Кибер орчинд зөвшөөрөлгүйгээр халдлага үйлдэж мэдээллийг устгасан, гэмтээсэн, өөрчилсөн, засварласан, нуусан, нэмж оруулсан, хуулбарлаж авсан, ашиглах боломжгүй болгосон бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

3.Кибер орчинд зөвшөөрөлгүйгээр халдлага үйлдэж мэдээллийн систем, мэдээллийн сүлжээг ашиглах боломжгүй болгосон, хэвийн үйл ажиллагааг алдагдуулсан, хандалтад хязгаарлалт тогтоосон, ноцтой саад учруулсан бол хоёр жилээс таван жил хүртэл хугацаагаар хорих ял шийтгэнэ.

4.Энэ зүйлийн 2, 3 дахь хэсэгт заасан гэмт хэргийг үйлдэх зорилгоор мэдээлэл хадгалагдаж байгаа төхөөрөмжийг устгасан, гэмтээсэн бол хоёр жилээс арван жил хүртэл хугацаагаар хорих ял шийтгэнэ.

5.Энэ зүйлийн 2, 3 дахь хэсэгт заасан гэмт хэргийн улмаас төрийн байгууллагын хэвийн үйл ажиллагаа алдагдсан бол арван мянган нэгжээс дөчин мянган нэгжтэй тэнцэх хэмжээний төгрөгөөр торгох, эсхүл хоёр жилээс найман жил хүртэл хугацаагаар хорих ял шийтгэнэ.

6.Энэ зүйлийн 2, 3 дахь хэсэгт заасан гэмт хэргийг:

6.1.зохион байгуулалттай гэмт бүлэг үйлдсэн;

6.2.төрийн нууцад хамаарах мэдээлэл агуулж байгаа мэдээллийн систем, мэдээллийн сүлжээнд; төрийн мэдээллийн нэгдсэн сүлжээний албан болон тусгай хэрэглээний сүлжээнд; онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсан бол таван жилээс арван хоёр жил хүртэл хугацаагаар хорих ял шийтгэнэ.

**26.2.Кибер орчинд хууль бусаар халдах, программ хангамж, техник хэрэгсэл бүтээх, бэлтгэх, борлуулах, ашиглах, тараах**

1.Энэ хуулийн 26.1 дүгээр зүйлд заасан гэмт хэргийг үйлдэх зорилгоор мэдээллийн систем, мэдээллийн сүлжээнд хууль бусаар нэвтрэх тусгай программ, техник хэрэгслийг бэлтгэсэн, борлуулсан; программ хангамжийг тусгайлан зохиосон, зориудаар ашигласан, санаатай тараасан бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

2.Энэ зүйлийн 1 дэх хэсэгт заасан гэмт хэргийг:

2.1.зохион байгуулалттай гэмт бүлэг үйлдсэн;

2.2.төрийн нууцад хамаарах мэдээлэл агуулж байгаа мэдээллийн системд; төрийн мэдээллийн нэгдсэн сүлжээний албан болон тусгай хэрэглээний сүлжээнд; онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсан бол таван жилээс арван хоёр жил хүртэл хугацаагаар хорих ял шийтгэнэ.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

2.Ажлын хэсгийн **гаргасан,** Төслийн 2 дугаар зүйлийн "Хорин зургадугаар бүлгийн гарчгийн “ЦАХИМ МЭДЭЭЛЛИЙН” гэснийг “КИБЕР” гэж, 26.1 дүгээр зүйлийн “мэдээллийн сүлжээнд” гэснийг “кибер орчинд” гэж, мөн хэсгийн “зургаан сараас хоёр жил” гэснийг “зургаан сар” гэж, 26.2 дугаар зүйлийн гарчгийн “Цахим мэдээллийн сүлжээнд” гэснийг “Кибер орчинд” гэж, мөн зүйлийн 1 дэх хэсгийн “Цахим төхөөрөмж, мэдээллийн хамгаалалттай сүлжээнд” гэснийг “Кибер орчинд” гэж,” гэснийг хасахгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

3.Ажлын хэсгийн **гаргасан,** Төслийн 3 дугаар зүйлийг хасахгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 7

Бүгд: 16

56.2 хувийн саналаар дэмжигдлээ.

4.Ажлын хэсгийн **гаргасан,** Төслийн “4 дүгээр зүйл” гэснийг “3 дугаар зүйл” гэж өөрчлөхгэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

*Эрүүгийн хуульд нэмэлт оруулах тухай хуулийн* *төслийг зүйл бүрээр хэлэлцэж дуусав.*

*Тав.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын гишүүдээс асуулт гараагүй болно.

*Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн* *төслийн талаар**ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

**Н.Энхболд:** Ажлын хэсгийн **гаргасан,** Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Зөрчил шалган шийдвэрлэх тухай хуулийн 1.8 дугаар зүйлийн 6.5 дахь хэсгийн “14.3 дугаар зүйлийн 2 дахь хэсэг,” гэсний дараа “14.13” гэж, 6.10 дахь хэсгийн “...14.11...” гэсний дараа “14.13” гэж тус тус нэмсүгэй.”гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

*Зөрчил шалган шийдвэрлэх тухай хуульд нэмэлт, өөрчлөлт оруулах тухай тухай хуулийн* *төслийг зүйл бүрээр хэлэлцэж дуусав.*

Байнгын хорооноос гарах санал, дүгнэлтийг Улсын Их Хурлын гишүүн Н.Учрал Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 1 асуудал хэлэлцэв.

*Хуралдаан 2 цаг 17 минут үргэлжилж, 29 гишүүнээс 19 гишүүн хүрэлцэн ирж, 65.5 хувийн ирцтэйгээр 18 цаг 49 минутад өндөрлөв.*

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Б.БАТТӨМӨР

ИННОВАЦ, ЦАХИМ

БОДЛОГЫН БАЙНГЫН

ХОРООНЫ ДАРГА Н.УЧРАЛ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БОЛОН ИННОВАЦ, ЦАХИМ БОДЛОГЫН БАЙНГЫН ХОРООНЫ 11 ДҮГЭЭР САРЫН 17-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Н.Энхболд:** Эрхэм гишүүдийн энэ өдрийн амгаланг айлтгая. Өнөөдөр Аюулгүй байдал, гадаад бодлогын байнгын хороо, Инновац, цахим бодлогын байнгын хороо хамтарсан хуралдаан хийнэ. Аюулгүй байдлын байнгын хороо 19 гишүүнтэй, Инновацийн байнгын хороо 12 гишүүнтэй. Нийт гучин нэгэн гишүүн эндээс гурван гишүүн, хоёр Байнгын хороон дээр давхцаж ордог учраас нийт хорин найман гишүүнээр тооцоод ирц арван таван хүн ирсэн байна. Тавин гурав аравны зургаан хувьтай хуралдааны ирц хүрсэн учраас Аюулгүй байдал, гадаад бодлогын байнгын хороо, Инновац, цахим бодлогын байнгын хорооны хорин нэгэн оны арван нэгэн сарын арван долооны өдрийн хамтарсан хуралдаан нээснийг мэдэгдье.

Өнөөдрийн Байнгын хорооны хуралдаанаар Кибер аюулгүй байдлын тухай хуулийн төсөл, түүнтэй хамт өргөн мэдүүлсэн хуулийн төслүүдийг хэлэлцэнэ. Засгийн газраас өргөн мэдүүлсэн анхны хэлэлцүүлгийг хийнэ. Хэлэлцэх асуудал дээр өөр саналтай гишүүн байна уу? Алга байна. Хэлэлцэх асуудалдаа оръё. Энэ хуулийн анхны хэлэлцүүлэгт бэлтгэх ажлын хэсэг гарсан. Хууль зүй, дотоод хэргийн яамны Төрийн нарийн бичгийн дарга Баасандорж мөн яамны Мэдээллийн технологийн газрын дарга Ган-Эрдэнэ, Батлан хамгаалах яамны Кибер аюулгүй байдлын командлалын хэлтсийн дарга Отгонболд, Үндэсний аюулгүй байдлын зөвлөлийн ажлын албаны Төрийн захиргаа удирдлагын газрын дарга Ширбазар, мөн зөвлөлийн ажлын албаны Төрийн захиргаа удирдлагын газрын ахлах референт Баатархуяг, Тагнуулын ерөнхий газрын Мэдээллийн аюулгүй байдлын дарга Эрдэнэ, Тагнуулын ерөнхий газрын Захиргаа эрх зүйн хэлтсийн дарга Түвшинтөгс, ажлын хэсэг орж байгаарай. Тагнуулын ерөнхий газрын Мэдээллийн аюулгүй байдлын хэлтсийн дарга Ганзориг мөн ерөнхий газрын Хуулийн хэлтсийн ажилтан Анхбаяр, Цагдаагийн ерөнхий газрын хэлтсийн дарга Амар, Цагдаагийн ерөнхий газрын Хуулийн хэлтсийн дарга Нямдаваа, Харилцаа холбоо мэдээллийн технологийн газрын дарга Болор-Эрдэнэ, Болор-Эрдэнэ дарга ирсэн үү, Цахим хөгжлийн үндэсний хорооны ажлын албаны дарга Тэнгис, Харилцаа холбоо мэдээллийн технологийн газрын Мэдээллийн технологийн бодлого зохицуулалтын газрын дарга Билэгдэмбэрэл, Мэдээлэл холбооны операторуудын ассоциацийн гүйцэтгэх захирал Тамир нарын ийм бүрэлдэхүүнтэй ажлын хэсэг, ахлагчаар нь Улсын Их Хурлын гишүүн, манай Байнгын хорооны дарга Учрал ажлын хэсгийн ахлагчаар ажилласан.

Одоо энэ саяын ажлын хэсгээс гарсан танилцуулгыг Учрал дарга танилцуулна. Ер нь ажлын хэсэг дараагийн хуралдаанаа зарлахдаа Их Хурлын гишүүн Сэргэлэнд зар хүргээрэй. Ажлын хэсгийн хуралдаанд орж тэрэн дээр бас эцсийн хэлэлцүүлэгт бэлтгэхэд тодорхой саналуудаа хэлнэ гэсэн. Энийг ажлын албаны хүмүүс анхаараарай. Ингээд Учрал гишүүнийг микрофонд урьж байна. Танилцуулга хийнэ.

**Н.Учрал:** Байнгын хорооны дарга, эрхэм гишүүд ээ,

Монгол Улсын Засгийн газраас 2021 оны 6 дугаар сарын 30-ны өдөр Улсын Их Хуралд өргөн мэдүүлсэн Кибер аюулгүй байдлын тухай хуулийн төсөл болон хамт өргөн мэдүүлсэн бусад хуулийн төслүүдийн хэлэлцэх эсэх асуудлыг 2021 оны 7 дугаар сарын 01-ний өдрийн Улсын Их Хурлын чуулганы нэгдсэн хуралдаанаар хэлэлцэн шийдвэрлэж, анхны хэлэлцүүлэгт бэлтгүүлэхээр Аюулгүй байдал, гадаад бодлогын, Инновац цахим бодлын байнгын хороонд тус тус шилжүүлсэн.

Кибер аюулгүй байдлын тухай хуулийн төсөл болон хамт өргөн мэдүүлсэн бусад хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэгт бэлтгэх үүрэг бүхий ажлын хэсгийг Улсын Их Хурлын даргын 2021 оны 7 дугаар сарын 06-ны өдрийн 54 дүгээр тоот захирамжаар байгуулж, ажлын хэсгийн ахлагчаар Улсын Их Хурлын гишүүн Учрал, бүрэлдэхүүнд нь Улсын Их Хурлын гишүүн Алтанхуяг, Анужин, Бат-Амгалан, Доржханд, Мөнхбаатар, Саранчимэг, Сүхбаатар, Цогтбаатар нарын гишүүд орж ажиллалаа. Ажлын хэсэгт мэргэжил арга зүйн туслалцаа үзүүлэх үүрэг бүхий өргөтгөсөн ажлын дэд хэсгийг дөчин гурван хүний хүртэл бүрэлдэхүүнтэй байгуулсан бөгөөд ажлын дэд хэсэг өнгөрсөн хугацаанд найман удаа хуралдсан. Ажлын хэсэг хоёр удаа хуралдсан. Мөн ажлын хэсэг Тагнуулын ерөнхий газар, Харилцаа холбоо, мэдээлэл технологийн газар, Үндэсний дата төв, Улсын бүртгэлийн ерөнхий газрын үйл ажиллагаатай газар дээр нь очиж танилцсан болно.

Ажлын дэд хэсэг, хуулийн төслийн талаар Үндэсний аюулгүй байдлын зөвлөлийн ажлын алба, Монгол Улсын Ерөнхийлөгчийн тамгын газар, Харилцаа холбоо, мэдээлэл технологийн үйл ажиллагаа эрхлэгч байгууллагууд, мэргэжлийн холбоонуудын саналыг судлан үзэж, түүнчлэн Улсын Их Хурлаар хэлэлцэн батлагдсан Монгол Улсын Засгийн газрын бүтэц, бүрэлдэхүүний тухай хуульд нэмэлт оруулах тухай болон холбогдох бусад хуульд нийцүүлэн уялдаа хангах агуулга, бүтэц, нэр томьёо, хэл найруулгын шинжтэй зарчмын зөрүүтэй саналын томьёоллыг бэлтгэн та бүхэнд танилцуулж байна. Үүнд олон улсын жишгийн дагуу онц чухал мэдээллийн дэд бүтэцтэй, төрийн өмчит хуулийн этгээд болон төрийн мэдээллийн нэгдсэн сүлжээнд холбогдсон байгууллагад чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, түүнд дурдсан дэд бүтэц, мэдээллийн системийг нөхөн сэргээхэд мэргэжил арга зүйн туслалцаа, дэмжлэг үзүүлэх, улсын хэмжээнд кибер халдлага, зөрчилтэй тэмцэх төвүүдийн үйл ажиллагааг уялдан зохицуулах, эрхлэх асуудлын хүрээнд Монгол Улсыг төлөөлөн олон улсын болон гадаад улсын ижил төстэй байгууллагатай мэдээ, мэдээлэл солилцох, хамтран ажиллах чиг үүрэг бүхий Үндэсний төвийг тагнуулын байгууллагын бүтцэд, иргэн, хуулийн этгээдийн мэдээллийн систем, мэдээллийн сүлжээнд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага зөрчилд өртсөн мэдээллийн системийг нөхөн сэргээх, дэмжлэг үзүүлэх, судалгаа, дүн шинжилгээ хийх, олон нийтэд зөвлөмж, мэдээлэл түгээх чиг үүрэг бүхий Кибер халдлага, зөрчилтэй тэмцэх нийтийн төвийг Цахим хөгжил, харилцаа холбооны асуудал эрхэлсэн төрийн захиргааны төв байгууллагын дэргэд, тайван цагт батлан хамгаалах үйл ажиллагааны Кибер аюулгүй байдал, зэвсэгт хүчний мэдээллийн систем, мэдээллийн сүлжээний аюулгүй байдлыг хангаж, шаардлагатай үед улсын кибер орон зайн аюулгүй байдлыг хангах үйл ажиллагаанд дэмжлэг үзүүлэх, кибер аюулгүй байдлын үйл ажиллагаатай холбогдсон хууль тогтоомжийн хэрэгжилтийг батлан хамгаалахын салбарт зохион байгуулах чиг үүрэг бүхий Зэвсэгт хүчний төв, Зэвсэгт хүчний кибер командлалын бүтэц тус тус ажиллахаар.

Хоёр.Үндэсний аюулгүй байдлын зөвлөлийн ажлын албанаас гаргасан саналыг үндэслэн кибер аюулгүй байдлыг хангах үйл ажиллагааг нэгдсэн удирдлагаар хангах, уялдуулан зохицуулах, хэрэгжилтийг зохион байгуулах, мэдээлэл солилцох чиг үүрэг бүхий зөвлөлийг Ерөнхий сайд тэргүүлж, Цахим хөгжил, харилцаа холбооны асуудал эрхэлсэн Засгийн газрын гишүүн, Тагнуулын ерөнхий газрын дарга нар нь дэд даргаар ажиллахаар.

Гурав Кибер аюулгүй байдлын зөвлөлийг шинээр байгуулсан кибер халдлага, зөрчилтэй тэмцэх төвүүдийн харьяаллыг өөрчилсөнтэй уялдуулан Цахим хөгжил, харилцаа холбооны асуудал эрхэлсэн төрийн захиргааны төв байгууллага, тагнуул, зэвсэгт хүчин, цагдаагийн байгууллагын бүрэн эрхтэй холбоотой зүйлүүдийг өөрчлөн найруулсан.

Дөрөв.Хуулийн төслийн нэр томьёог Нийтийн мэдээллийн тухай хуулийн төсөлд нийцүүлсэн бөгөөд хүний эмзэг мэдээллийг цуглуулж, боловсруулж байгаа хуулийн этгээдийн киберийн аюулгүй байдлын арга хэмжээг Хүний хувийн мэдээлэл хамгаалах тухай хуулиар зохицуулж, төрийн мэдээллийн нэгдсэн сүлжээ, үндэсний хэмжээний кибер халдлага зэрэг нэр томьёоны тайлбарыг хуулийн төсөлд нэмж оруулах зэрэг асуудлуудыг тусгалаа.

Зарчмын зөрүүтэй саналын томьёоллыг та бүхэнд тараасан болно. Та бүхнийг хуулийн төслийн анхны хэлэлцүүлгийг хийж, зарчмын зөрүүтэй саналын томьёоллыг дэмжиж өгөхийг хүсье. Баярлалаа.

**Н.Учрал:** Учрал гишүүнд баярлалаа. Их Хурлын чуулганы хуралдааны дэгийн тухай хуулийн гучин есийн аравт Байнгын хороо хуулийн төслийг зүйл бүрээр нь хэлэлцэнэ гэж заасан байгаа. Зүйл бүрээр гаргасан саналууд байвал санал хураана. Эхлээд хууль санаачлагчаас, Байнгын хорооноос хууль санаачлагчаас, ажлын хэсгээс асуух асуулттай гишүүд байвал асуучихъя. Дараа нь зүйл бүрээр санал хураах үед бас асууж тодруулж үг хэлж болно. Гишүүн гурван минутын хугацаатай асууна, хоёр минутын хугацаанд хариулна. Хангалтгүй гэж үзвэл минутаар сунгана. Хариулахдаа мөн гурван минутын хугацаанд хариулна. Хоёр, хоёр минутаар хоёр удаа сунгаж болно. Хууль санаачлагч, ажлын хэсгээс асуух асуулттай гишүүд байвал нэрээ өгье. Б.Энх-Амгалан гишүүнээр тасаллаа. Сэргэлэн гишүүн асуулт асууя.

**Ц.Сэргэлэн:** Баярлалаа. Би ажлын хэсгээс асууна. Энэ хуулийн төсөл дээр онц чухал мэдээллийн дэд бүтэц бүхий байгууллагуудыг маш нарийвчлан тодорхойлоод өгчихсөн байж байгаа. Ер нь бол энэ үндэсний аюулгүй байдлыг хангахтай холбоотой асуудал. Ер нь энэ хууль бол маш чухал хууль. Одоо яалт ч үгүй орж ирэх ёстой, хүлээгдэж байсан ийм л хууль. Кибер аюулгүй байдлын орчин бол маш хүнд байгаа. Тэгэхээр үндэсний аюулгүй байдлыг хангах тусгайлсан чиг үүрэг бүхий төрийн тусгай албадын мэдээллийн нэгдсэн системийг бүрдүүлдэг нэг чухал хэсэг бол программ хангамж. Тэгэхээр энэ программ хангамжийг зохиож байгаа, хөгжүүлж байгаа субъектүүд нууц алдахгүй гэсэн баталгааг яаж энэ хуульд суулгаж өгөх вэ? Одоогоор бол энэ талаар ямар ч одоо тодорхой ийм томьёолол алга байгаа юм. Энийг хүн зохиодог. Программ хангамжийг зохиосон аж ахуйн нэгж тэр программист эргээд энийгээ сөргөөр ашиглахгүй гэх кибер халдлага хийхэд ашиглахгүй гэх, хэн нэгэнд худалдагдахгүй гэх баталгааг яаж бий болгох вэ? Энийг энэ хуулиар зохицуулж өгмөөр байна.

Одоогийн байдлаар өнөөдөр амьдрал дээр яаж байгаа вэ гэхээр, энэ төрийн тусгай байгууллагууд программаа зохиолгож аваад ингээд явж байтал амьдрал дээр хөгжүүлэлт хийх зайлшгүй шаардлага гардаг. Программын хөгжүүлэлт. Хөгжүүлэлт хийх болохлоор нөгөө автортаа ханддаг. Хандахаар яадаг вэ гэхээр, гэрээ хийе, хөгжүүлэлт хийх хөлс нь тэд. Ингээд л явж байгаа. Ер нь үндсэндээ хараат болчихсон. Тэгэхлээр миний одоо бодож байгаа нэг зүйл бол энэ хамгийн чухал асуудал энэ хуульд. Энэ асуудлыг цэгцэлж өгч бүр шийдэх ёстой юм.

Хоёрдугаар асуудал манай ажлын хэсгийн гишүүнд Баасандорж дарга байж байна. Сайн мэдэж байгаа байх. Гадаадын иргэн харьяатын, Гадаадын иргэдийн эрх зүйн байдлын тухай хуулиар энэ виз бүртгэлийн нэгдсэн сан байгуулахаар заачихсан. Тэр төрийн өмч байна гээд заачихсан байж байгаа. Энэ одоо шинээр бий болж байгаа цахим виз олголтын мэдээллийн нэгдсэн сүлжээ. Энэ чинь өөрөө онц чухал энэ мэдээллийн дэд бүтэц бий болно. Энийг энэ хууль дээр бас томьёолж өгмөөр юм шиг байгаа юм. Зүгээр тэр Засгийн газар жагсаалт батална гээд энэ саналын томьёолол дээр явж байна, тэрэндээ оруулах юм уу? Уг нь бол энэ байгууллагууд гээд арван наймдугаар зүйл дээр тодорхой биччихсэн байна. Тэрэн дотор оруулж ирмээр юм шиг санагдаад байгаа юм. Баасандорж дарга энийг юу гэж бодож энийг орхисон юм бол гэсэн ийм хоёр асуулт байна. Ер нь бол хамгийн гол нь программ хангамжийг төр өөрөө зохиогоод хяналтдаа байлга…/минут дуусав/

**Н.Энхболд:** Хэн найруулах вэ, Баасандорж байна уу? Ирээгүй байна. Хууль зүйн яамнаас хэн байна вэ? Ган-Эрдэнэ хариулъя. Хэддүгээр микрофон байна. Тэр дугаартай микрофонууд, долоодугаар микрофон өгөөрэй.

**Д.Ган-Эрдэнэ:** Хууль зүй, дотоод хэргийн яам Мэдээллийн технологийн газар Ган-Эрдэнэ. Сэргэлэн гишүүний асуултад хариулъя. Программ хангамж хөгжүүлж байгаа аж ахуйн нэгжүүдийн нууц хадгалахтай холбоотой асуудал. Өнөөдрийн хүчин төгөлдөр үйлчилж байгаа хуулиар бол нууцтай холбоотой асуудлаар төрийн болон худалдаа Төрийн болон орон нутгийн өмчийн хөрөнгөөр бараа ажил үйлчилгээ худалдан авах тухай хуулийн гурвын дөрвийн заасны дагуу тагнуулын байгууллагаас нууцын баталгаа гаргаад, тухайн баталгаатай холбоотойгоор бол программ хангамжийг хөгжүүлээд программ үйлдвэрлэгч компаниуд бол явж байгаа. Шаардлагатай тохиолдолд программ хангамж хөгжүүлж байгаа компанийн хөгжүүлэгч нэр дээр нууцын баталгаа давхар гаргуулаад төрийн байгууллагууд бол үйлчилгээ үзүүлээд явж байгаа.

Гадаадын иргэний эрх зүйн байдлын тухай хууль 2020 оны 12 сард батлагдсан. Энэ хуулиар бол Хүний хувийн мэдээллийг хамгаалах тухай хуулийн арвын нэгийн гурав дээр бол энэ гадаадын иргэний биеийн давхцахгүй өгөгдөл буюу хаалттай мэдээллийг хил хамгаалах байгууллага бол авч хадгалахаар байгаа. Мөн түүний аюулгүй байдал, хамгаалахтай холбоотой асуудлыг Гадаад харилцааны асуудал эрхэлсэн сайд, мөн Хууль зүйн сайд хамтраад аюулгүй байдлынх нь асуудлыг нь нотолсон журмыг батлаад яг тэр журам дээрээ заасны дагуу бол дундын мэдээллийн сан үүсгэж төрийн мэдээллийн нэгдсэн санг хариуцсан дата төв дээр хадгалаад аюулгүй байдал нь хамгаалаад явж байгаа. Одоогийн байдлаар.

**Н.Энхболд:** Болсон уу? Сэргэлэн гишүүн тодруулъя. Сэргэлэн гишүүний микрофоныг өгье.

**Ц.Сэргэлэн:** Хариултаас харахад нууцын баталгаа гаргаснаар ингээд миний түрүүний хэлдэг энэ программ хангамжийн нууцыг алдахгүй гэдэг ийм л зохицуулалт одоо явж байгаа юм байна. Тэгэхээр энийг хууль дээрээ яагаад суулгаж өгөхгүй байгаа юм бэ гэж би нэгдүгээрт асуусан юм. Хоёрдугаарт хоёрдугаар асуултын хариулт дээр бас энэ асуудлыг одоо явж байгаа эрх зүйн зохицуулалтаа та хариуллаа. Тэрийг бол ойлгож байна. Зүгээр энэ шинэ хууль дээр яаж зохицуулж өгөх юм бэ? Тэрийг тодруулж өгөөч.

**Н.Энхболд:** Ган-Эрдэнэ нэмж хариулъя. Долоодугаар микрофон.

**Д.Ган-Эрдэнэ:** Сэргэлэн гишүүний асуултад тодруулга хийе. Ажлын хэсгээс болбол нийтдээ 156 орчим байгууллагыг бол онцлох дэд бүтэц бүхий байгууллага байх юм байна гэдэг байдлаар одоогийн байдлаар гаргасан байгаа. Үүн дээр бол хилийн боомтын хяналт удирдлагын систем хариуцсан байгууллага гэдэг дээр Гаалийн ерөнхий газар, Хил хамгаалах ерөнхий газар, Гадаадын иргэн харьяатын газар энд бол ороод явна. Онцлох дэд бүтэц бүхий байгууллагын мэдээллийн сан, системийн аюулгүй байдлыг бол юуг хариуцсан тагнуулын байгууллага бол хариуцаад явахаар бол одоогийн хуулийн жагсаалтад урьдчилсан байдлаар оруулчихсан явж байгаа.

Яг Кибер аюулгүй байдлын тухай хууль дээр энэ нууцтай холбоотой программ хангамж хөгжүүлж байгаа аж ахуйн нэгжүүдийн ер нь бол яг хамгаалалттай холбоотой асуудал дээр гурван энэ байгууллага болгож байгаа. Ерөнхийдөө бол агентлагаас нэлээн тодруулаад хариулчих болов уу. Яг энэ дээр.

**Н.Энхболд:** Нэмэх хүн байна уу? Болор-Эрдэнэ дарга гуравдугаар микрофон.

**Б.Болор-Эрдэнэ:** Сэргэлэн гишүүний асуултад нэмж хариулъя. Харилцаа холбоо, мэдээлэл технологийн газар Болор-Эрдэнэ. Энэ хуулийн арван гурвын нэгийн нэг болоод арван гурвын нэгийн долоо дээр яг энэ асуудлууд орсон байгаа. Ялангуяа онц чухал мэдээллийн дэд бүтэцтэй байгууллагууд дээр энэ одоо мэдээллийн аюулгүй, төрийн мэдээллийн нэгдсэн сүлжээг зохион байгуулж, түүний кибер аюулгүй байдлыг хангах асуудал. Арван гурвын нэгийн долоо дээр бол мэдээллийн систем, мэдээллийн сүлжээний аюулгүй байдлыг хангах зориулалт бүхий техник программ хангамжийг шалган баталгаажуулах энэ асуудлууд энэ хууль дээр орж өгсөн байгаа.

**Н.Энхболд:** Баярлалаа. Баделхан гишүүн асуулт асууя. Баделхан гишүүний микрофон.

**Х.Баделхан:** Баярлалаа. Энэ хуулийн төслийн хорин нэгдүгээр зүйлд энэ Нийтийн төв гэсэн ойлголт байна л даа. Цахим хөгжил, харилцаа холбооны асуудал эрхэлсэн төрийн захиргааны төв байгууллагын дэргэд ажиллана гэж. Тэгэхээр энэ ямар статустай байгууллага байх вэ? Ямар чиг үүрэгтэй, юу хийх вэ? Ямар бүтэц бүрэлдэхүүнтэй ажиллах вэ? Энэ одоо орон тоо нь бэлэн үү? Ер нь ямар байгууллага вэ гэсэн асуулт байна л даа? Баярлалаа.

**Н.Энхболд:** Хэн хариулах уу? Учрал гишүүн ажлын хэсгийн ахлагч.

**Н.Учрал:** Баделхан гишүүний асуултад хариулъя. Энэ хуулийн хорин нэгдүгээр зүйлд Нийтийн төв гэж байгууллагыг хуульчилж өгсөн. Тэгэхээр ер нь болбол энэ Засгийн газраас өргөн мэдүүлсэн хууль дээр ажлын хэсэг ажиллаад Үндэсний аюулгүй байдлын зөвлөл, бусад холбогдох байгууллагуудаас бол саналуудыг авсан. Мэргэжлийн холбоо төрийн бус байгууллагуудын саналыг бас тусгасан. Тэгээд ер нь бол олон улсад мэдээллийн аюулгүй байдлыг хангаж байгаа Үндэсний төв буюу зөрчил халдлагатай тэмцэх ийм төв бол нэг л байдаг. Тэр нь бол гадаад харилцаагаа авч хөгжүүлдэг, одоо тэр эрсдэлийн үнэлгээнүүдээ ч хийдэг, олон улстай ч харилцдаг. Тэгэхээр энэ байгууллага бол өөрөө энэ төрийн онц чухал мэдээллийн дэд бүтэцтэй байгууллагуудынхаа бас мэдээллийн аюулгүй байдлыг бол хариуцаж ажилладаг.

Тэгэхээр бид бол Үндэсний төв гэдэг байгууллага бол хууль хяналтын байгууллагынхаа дэргэд ажиллах ёстой юм байна. Одоо бол энэ төрийн онц чухал мэдээллийн дэд бүтцийн байгууллагуудын аюулгүй байдлыг тагнуулын байгууллага хангаж ирсэн. Одоо энэ жагсаалтад байгаа зуун тавин зургаан байгууллагын арван таван салбарын байгууллагын дэд бүтцийг хамгаалж ирсэн. Тэгэхээр энэ бүтцэд байгаа мэдээллийн аюулгүй байдлын газраа бол бид цаашдаа Үндэсний төв гэж одоо хэлбэрийг нь хуульд хуульчилж өгч байгаа. Тагнуулын байгууллагын дэргэдэх газраа илүү өргөжүүлье. Тэгэхээр тэр national soar төв бол гадаад байгууллагуудтай харилцана, онц чухал мэдээллийн дэд бүтэцтэй байгууллагууд хариуцна. Нийтийн төв буюу энэ public төв гэдэг нь юуг хариуцах вэ гэхээр хувийн болон иргэдийн одоо хувийн салбарт ч гэсэн онц чухал мэдээллийн дэд бүтэцтэй байгууллагууд байгаа шүү дээ. Тэгэхээр эдгээр байгууллагуудыг иргэдийн хувийн байгууллагуудынхаа аюулгүй байдлыг нь хангаж ажиллана.

Тэгэхээр мэдээж хууль хяналтын байгууллагын дэргэдэх тэр төв нь хувийн болон иргэдийн аюулгүй байдлыг хангахаас илүүтэйгээр энэ public төв нь хариуцах ёстой гэдэг утгаараа нийтийн төв гэж ангилж байгаа. Нэг ёсондоо бол нэг үндэсний төв нь төрийн онц чухал мэдээллийн дэд бүтэцтэй тэр зуун тавин зургаан байгууллагыг, нийтийн төв нь хувийн болон иргэдийнхээ аюулгүй байдлыг хангаж ажиллана гэсэн үг. Ингээд ерөнхийдөө үндэсний аюулгүй байдлын тогтолцооныхоо дагуу мэдээллийн аюулгүй байдлын тогтолцоо бол энэ хуульдаа нийтийн төв, үндэсний төв гэж хоёр төвтэй байх юм байна. Үндэсний төв нь төв тэр дэд бүтэцтэй байгууллагуудтай харилцах юм байна. Үндэсний төв нь тагнуулын байгууллагын дэргэд байна. Нийтийн төв нь харилцаа холбооны асуудал эрхэлсэн тэр Засгийн газрын төрийн захиргааны төв байгууллагын дэргэд байна. Тэгээд Ерөнхий сайд бол кибер аюулгүй байдлын зөвлөлөө ахлаад хоёр дэд даргатай байна. Хоёр дэд дарга нь, нэг нь Харилцаа холбооны сайд нь, нөгөөдөх нь бол энэ Тагнуулын дарга нь. Тэгэхээр ингээд одоо салбар дундын уялдаануудыг зохицуулаад явах байдлаар бол энэ хуульд бас хийж өгсөн.

**Н.Энхболд:** Саранчимэг гишүүн асууя.

**Б.Саранчимэг:** Баярлалаа. Тэгэхээр бид нар өнөөдөр маш чухал хуулийн төслийг хэлэлцэж байгаа. Тэгээд Учрал гишүүнээр ахлуулсан ажлын хэсэг бол бас нэлээдгүй газар дээр нь очиж ажиллаж энэ дээр бас цаг хугацаа гаргаж бас ажилласан байгаа. Энэ хуулийн гол зорилт бол энэ кибер аюулгүй байдлыг хангах үйл ажиллагааны тогтолцоо, зарчим, эрх зүйн үндсийг тогтоох мөн энэ кибер орон зай, кибер орчин дахь мэдээллийн бүрэн бүтэн, нууцлагдсан хүртээмжтэй байдлыг хангахтай холбогдсон харилцааг зохицуулахад оршино гэж орж ирсэн байгаа. Тэгэхээр энд бол яг нэг кибер орон зай, кибер орчин гээд ийм хоёр өөр нэр томьёоны тайлбар яваад байгаа юм.

Тэгэхээр кибер орон зай дотор чинь одоо кибер орчин орж байгаа учраас би бол энэ кибер орон зай гэдэг нэр томьёогоор нь явъя. Тэгэхгүй бол цаашдаа ч гэсэн яг одоо энэ кибер орчин гэдэг бол одоо энэ мэдээлэлд нэвтрэх, цуглуулах, түүнийг боловсруулах гээд нэг орж ирээд л, кибер орон зай гэдгийг бас нэг өөрөөр ингэж тайлбарлаад яваад ирэхээрээ энэ чинь бас нэг ийм ойлгомжгүй. Яг нэг юмыг тайлбарлаад байгаа мөртөө их ойлгомжгүй нэр томьёо яваад байна. Тэгэхээр энийгээ л ер нь бол кибер орон зайгаараа явъя гэсэн ийм саналтай байгаа. Энэ дээр ямар ажлын хэсэг ямар бодолтой байна вэ?

Нөгөө талаар энд дөрвийн нэгийн хоёр, дөрвийн нэгийн гурав дээр кибер орон зай гэдгээ бас ингээд тайлбарлачихсан. Энэ нь бас нэг л ойлгомжгүй болоод явчихсан. Тэгэхээр дөрвийн нэгийн хоёр дээр болоогүй шүү. Дөрвийн кибер орон зай, кибер орчин хоёр чинь ингээд давхардаад. Дээрээс нь энэ мэдээллийн систем, мэдээллийн сүлжээ гээд энэ дээрээ дөрвийн нэгийн гурав дээрх энийг давхардлын тайлбаруудыг бас нэг эргэж хараач, дахиад энэ дөрөв дээрээ ярилцаад ирэхээр энэ дээр нэг анхаараад хараач гэсэн ийм нэг саналтай байгаа юм. Тэгэхээр энэ кибер орон зайг бол одоо кибер орчин гэдгээр нь орчноор нь одоо бол кибер орчинг болиулаад кибер орон зай болгоё. Тэгэхээр ер нь бол энэ ciber space, кибер гээд орос дээр ч гэсэн ингээд нэг л нэр томьёоллоор явдаг юм байна лээ. Энэ тал дээр ажлын хэсэг дээр бас ажлын хэсгээс асууя.

**Н.Энхболд:** Яагаад хоёр тусдаа томьёолсноор ажлын хэсгийн ахлагч Учрал тайлбарлана. Учрал гишүүний микрофон.

**Н.Учрал:** Өнгөрсөн хугацаанд бол манай улсад кибер аюулгүй байдлыг хангах тогтолцоо нь ойлгомжгүй, кибер халдлагыг бүртгэдэг хянадаг систем тогтолцоо бол бас хуульчлагдаж өгөөгүй байсан. Үүнээсээ болоод дэлхийн одоо энэ зуун наян хоёр орноос зуун хорин нэгдүгээр байранд явж байна гэдэг бол энэ өөрөө кибер аюулгүй байдал бол гадаадын хөрөнгө оруулалттай, ер нь маш олон зүйлтэй шууд холбогдож байгаа. Тийм учраас тогтолцооны хувьд маш ойлгомжтой болох ёстой, бүртгэдэг хяналт хянадаг системтэй болох ёстой. Түрүүн бас хэлж байсан нөгөө программ хангамжийн үйл ажиллагаа явуулж байгаа компаниуд дээр ч гэсэн тэр арван зургаагийн нэгээр тодорхой шаардлагуудыг нь тавьж өгөх ёстой. Тэр байгууллагууд өөрсдөө эрсдэлийн үнэлгээ хийлгэх эрхээ Харилцаа холбооны яамнаас авдаг. Аудит хийх эрхээ авдаг. Тэгээд мэргэжлийн аудиттай, мэргэжлийн эрсдэлийн үнэлгээтэй байж цаашдаа дэлхийн түвшинд олон улсад бол бид нар бас кибер халдлагатай манай улс тэмцэж байгаа гэдгээ бол бас харуулах ёстой гэдэг утгаараа энэ хууль дээр нэлээд бас бид бол анхааралтай ажигласан.

Тэр утгаараа энэ хууль бол өөрөө цаашдаа олон жил бас хэрэгжих кибер аюулгүй байдлын орон зайн орчныг маш тодорхой болгох хууль гэдэг утгаараа бол зөвхөн кибер орчин гэж томьёолох нь зохимжгүй юм байна. Энэ ciber space гээд энэ хуульд чинь одоо манайх саяхан тэр хуулиа өргөн бариад зэвсэгт хүчин бол одоо кибер цэргийн командлалтай болсон. Тэгэхээр үнэхээр кибер орон зай, кибер орчны асуудал гэдэг бол зөвхөн тэр одоо энэ хуулийн дөрвийн нэгийн хоёр дээр буюу мэдээлэлд хандах, нэвтрэх, цуглуулах, боловсруулах, хадгалах, ашиглах боломж олгож байгаа мэдээллийн систем, мэдээллийн сүлжээний орчныг гээд одоо ингэж томьёолох нь бас их явцуу байна. Яагаад вэ гэхээр кибер орчны халдлага, кибер орон зайн халдлага гэдэг бол өөрөө бас хил хязгааргүй, хоорондоо холбогдсон тийм өргөн тархсан дижитал технологийг хэлж байгаа юм. Тэр утгаараа бол зөвхөн орчин гэж томьёолоод зөвхөн тэр мэдээлэлд хандах, нэвтрэх процессын үйл ажиллагааг зохицуулахаас илүүтэйгээр кибер орон зай гэж одоо ер нь бол энэ ciber space гээд нөгөөдөх нь ciber environment гэж ангилаад байгаа.

Тэгэхээр энэ кибер орон зай гэдэгтэй бол интернэт, тэр бусад мэдээ мэдээлэл, харилцаа холбооны сүлжээ, тэдгээрийн ажиллагааг хангах, мэдээллийн дэд бүтцийн харилцан хамааралтай цогцоос бүрдсэн биет болон биет бус талбар гэж ингэж томьёолъё. Илүү энэ нэг өргөн тархсан байдлаар нь орон зай гэж авч үзэх нь зохистой юм байна. Ялангуяа зэвсэгт хүчний кибер цэргийн командлал бол зөвхөн одоо энэ нэг мэдээллийг хандах, нэвтрүүлэх, цуглуулах, боловсруулах тэр процессын үйл ажиллагаанд нь сүлжээнд нь аюулгүй байдлыг нь хангаад байхаасаа илүүтэйгээр энэ кибер орон зай бол илүү…/минут дуусав/

**Н.Энхболд:** Нэг минут нэмээд өгчих Учрал гишүүнд. Асуух гэж байна уу Саранчимэгээ? Тодруулчих тэгээд нэг мөсөн хариулчихъя. Саранчимэг гишүүний микрофоныг өгье.

**Б.Саранчимэг:** Учрал гишүүнтэй санал нэг байна. Та яг энэ кибер орчин гэдэг чинь бас нэг явцуу хүрээндээ гэж тийм. Тэгэхээр өнөөдөр бол Нийтийн мэдээллийн тухай хууль, Нийтийн мэдээллийн ил тод байдлын тухай хуулийн хоёрдугаар хэлэлцүүлэг явагдаж байгаа шүү дээ. Тэгээд энэ дээр бол яг мэдээллийн систем, мэдээллийн сүлжээ гэдэг нь юу вэ гэдгийг маш тодорхой гаргаад ирчихсэн байгаа энэ үед дахиад нөгөө кибер орчин чинь та эндээ тайлбарлагдаад ирэхээрээ энэ одоо мэдээллийг нэвтрэх, цуглуулах, түүнийг боловсруулах, хадгалах, ашиглах боломж олгож байгаа мэдээллийн систем, мэдээллийн сүлжээ гээд бас аягүй баахан гурав, дөрвөн юм давхардаад ороод ирчхэж байгаа байхгүй юу.

Тэгэхээр энэ олон давхардлаа ерөөсөө арилгаад л энэ ciber space гэдгээрээ кибер орон зай гэдгээрээ ингэж явъя л гэсэн санал гаргаад байгаа юм. Тэгэхээр энэ дээр бол Учрал гишүүн юу гэж бодож байгаа юм бэ? Кибер орчноо болиод кибер орон зай гээд нэг юугаараа л явчихъя л даа. Кибер орон зай тийм.

**Н.Энхболд:** Баатархуяг байна уу Аюулгүйн зөвлөлөөс, Нэмэх үү, дөрөвдүгээр микрофон энэ дээр нэг тайлбар өгчих. Микрофон асчихлаа. Нэрээ, албан тушаал хэлээд.

**Н.Баатархуяг:** Аюулгүйн Үндэсний аюулгүй байдлын зөвлөлийн ажлын алба, ахлах референт Баатархуяг. Манайхаас бол энэ кибер орон зай гэдэг ийм санал ирсэн юм. Ажлын хэсэг дээр. Тэгээд яах вэ нөгөө санал нь саналын үндэслэл нь болохлоор энэ дэлхийн улс орнуудад хэрэглэгдээд байгаа нэр томьёо бол угаасаа ерөөсөө кибер орон зай гэдэг дээр л явж байгаа юм. Одоо энд над дээр дөчин хэдэн улс орны хууль, эрх зүйд орсон кибер орон зайн тодорхойлолтууд байж байна л даа. Тэгээд энэ дээрээс харж байгаад бас кибер орон зай гэдгээ тодорхойлуулж өгөөд ажлын хэсгийн хурал дээр Учрал гишүүн дэмжээд ингээд кибер орон зай гэдгийг оруулж өгье. Тэр нь яг Учрал гишүүний хэлдгээр батлан хамгаалах салбартаа. Ер нь энэ кибер орчин, кибер орон зай гэдэг хоёр нэр томьёо бол энэ хууль дээр хоёрхон газар л хэрэглэгдэж байгаа юм. Нэг нь аравдугаар бүлэг дээр хуулийн этгээд гэдэг дээр кибер орчин гэж хэрэглэгдэж байгаа. Арван дөрөвдүгээр бүлэг билүү? Нөгөөдөх нь аравдугаар бүлэг дээр энэ батлан хамгаалахын нөгөө хэсэг дээр ингээд хоёрхон газар л орон зай гэж байсан ийм хоёрхон газар хэрэглэгдээд байгаа юм. Ерөнхийдөө бол энэ нэр томьёогоо хэдүүлээ бас уг нь нэгтгээд оруулаад ирвэл уг нь бас зүгээр л надад бас санагдаж байна л даа. Тийм. Өөр нэмэх хүн байна уу.

**Н.Энхболд:** Энх-Амгалан гишүүн асууя.

**Б.Энх-Амгалан:** Дэлхийн улс орнууд бол энэ цахим мэдээллийн аюулгүй байдлын асуудлаа үндэсний аюулгүй байдлынхаа хэмжээнд авч үзэж байна. Тэгээд энэнийхээ төлөө хууль эрх зүйн орчноо боловсронгуй болгож байна. Энэтэй тэмцэх аюулгүй байдлаа хамгаалах стратеги тактик гаргаж байна. Техник технологи, хүний нөөц тэгээд энэ чиглэлд зарах төсөв мөнгөө байнга нэмж байна. Зөвхөн Америкийн нэгдсэн улс гэхэд 2021 онд арван найм аравны долоон тэрбум доллар эндээ төсөвлөж байна. Монгол Улсын хувьд бол энэ хангалтгүй байгаа юм. Энэ хууль одоо бас л оройтож гарч байгаа. Одоо тэгээд тэгсэн ч гэсэн одоо гарч гарах гэж орж ирж байгаад нь их талархалтай байна. Энэ Монгол Улсын мэдээллийн аюулгүй байдлын үндэсний стратеги гэж боловсруулаад Мэдээллийн аюулгүй байдлыг хангах үндэсний хөтөлбөр 10-15 оны хооронд яваад тэгээд хөтөлбөрийн биелэлтээ аваад үзсэн чинь тавиас доош хувьтай байгаа юм. Тэгэхээр ерөөсөө бид нар мэдээллийн аюулгүй байдлаа хангаж чадахгүй байна гэсэн үг.

Тэгээд энэ байгууллагуудаас авсан судалгаагаар аваад үзэх юм бол Монгол Улсын хэмжээнд ерөөсөө энэ мэдээллийн аюулгүй байдал бол өндөр эрсдэлтэй орны тоонд хамаараад байгаа юм. Төрийн мэдээллийн сүлжээнд ноцтой халдсан түвшний 462625 тохиолдол гарсан. Өндөр түвшний халдлага 316765 гарсан байгаа. Энэ бол мөн өндөр тоо шүү. Тэгээд дээр нь энэ сүүлийн зургаан сарын хугацаанд өдөрт дунджаар 66 сая орчим хандалт хийгдэж байгаагаас 14,6 сая орчим нь халдлагын шинжтэй байна гэж байгаа юм. 2019 онд улсын хэмжээнд тавин долоон тохиолдлын энэ гэмт хэрэг энэ цахим аюулгүй байдлын гэмт хэрэг эсрэг гэмт хэрэг үйлдэгдсэн байхад ганцхан жилийн дараа гэхэд зуун дөчин зургаа болж гурав дахин өссөн байгаа юм. Тэгээд би нэг Кибер аюулгүй байдлын тухай хууль ингээд гарч байна. Энэ сайн зүйл. Би яг энэний эх үүсвэрийн асуух гээд байна л даа. Одоо энэ интернэтийнхээ эх үүсвэрийг яах юм бэ? Бид нар чинь урдаасаа хойд, хойноосоо урдаасаа хоёр гаднын эх үүсвэртэй. Тэгээд энэ дээр одоо ингээд бид нар нэг ёсондоо хүний зам дээгүүр давхиж яваа. Эндээ бид нар мянга хамгаалаад байдаг тэр эх үүсвэр дээр нь, тэр их булаг дээр нь алдчихвал яах вэ гэдэг асуудал байгаа юм. Нэг дэх нь.

Хоёр дахь асуудал. Энэ үндэсний дата төв яах юм бэ? Гаднын хөрөнгө оруулалтаар барьчихсан. Энэ үүрэн телефоны гаднын операторууд яах юм, серверүүдээс нь юм алдагдвал яах юм, яаж энийгээ хянах юм.

Гуравдугаарт нь энэ интернэтийн эх үүсвэр нөгөө нэг сансарт нэг хиймэл дагуул хөл хөөргөөд аваад байна гэсэн. Тэр маань юу болох юм. Ингээд бид нар эх үүсвэрээ хааж чадахгүй бол цаашаа явахад бас хэцүү л дээ. Энэ тал дээр нэг хариулт өгөөдхөөч та хэдэд маань.

**Н.Энхболд:** Тагнуулын ерөнхий газраас хэн байна вэ? Зургадугаар микрофон өгөөрэй.

**Э.Эрдэнэ:** Тагнуулын ерөнхий газар хурандаа Эрдэнэ илтгэж байна. Эрхэм гишүүний асуултад хариулъя.

**Н.Энхболд:** Жаахан чанга ярь Эрдэнэ.

**Э.Эрдэнэ:** Энэ хуулийн төсөлд ерөнхийдөө ажлын хэсэг, хууль санаачлагчийн зүгээс онц чухал мэдээллийн дэд бүтэцтэй байгууллагуудын жагсаалт, чиглэл юмыг бол хуульдаа тусгаж өгсөн. Энийг яг жагсаалтыг нь бол Засгийн газар өөрөө батална гэж байгаа. Ерөнхийдөө тодорхойлолтоос нь харсан ч гэсэн онц чухал мэдээллийн байгууллага бол энэ Монгол Улсын үндэсний аюулгүй байдал, нийгэм, эдийн засагт одоо хор хохирол учруулж болохуйц халдлагад өртвөл мэдээллийн ийм систем сүлжээ бүхий байгууллагыг хэлнэ гэж тодорхойлсон байгаа. Тэгээд энэ дотор бол ерөнхийдөө Монгол Улсын яг энэ онц чухал дэд бүтэцтэй байгууллагуудын тэр аюулгүй байдлыг нь хангах cert-уудыг бол бас тодорхойлж. Cert гэдэг нь бол энэ халдлага зөрчлөөс одоо сэргийлэх, халдлагад өртсөн дэд бүтцийг нөхөн сэргээх ийм чиг үүрэгтэй бол туссан. Тэгээд яг интернэт хамгаалалтын хувьд бол бас энэ нь адилхан төрийн мэдээллийн нэгдсэн сүлжээ мөн онц чухал мэдээллийн дэд бүтэцтэй байгууллагуудыг бол төрийн байгууллагуудын тагнуулын байгууллагын дэргэд байгуулагдаж байгаа Үндэсний төв, хувийн хэвшлийнх нь байгууллагуудын хувьд бол төрийн захиргааны төв байгууллага буюу Цахим харилцаа холбооны асуудал эрхэлсэн төрийн захиргааны байгууллагын дэргэд байгуулагдаж байгаа Нийтийн төв нь аюулгүй байдлыг нь хангаж явахаар ийм зохицуулалт туссан байгаа.

**Н.Энхболд:** Анхны эх үүсвэр.

**Э.Эрдэнэ:** Тийм үүрэн телефоны оператор компани серверүүд нь бол мөн энэ онц чухал мэдээллийн дэд бүтэцтэй байгууллагуудын жагсаалтад бол тусахаар энэ хуулийн төсөлд туссан байгаа.

**Н.Энхболд:** Нэмж тэр хэн хариулсан юм? Тэнгис нэмж хариулъя гэж байна. Нэг номерын микрофон.

**Х.Тэнгис:** Энх-Амгалан гишүүний асуултад Эрдэнэ даргын хариулсан дээр тодруулаад. Эрдэнэ дарга ерөнхийд нь хариуллаа. Тэгэхдээ яг хуулийн аль зүйл заалтаар энийг зохицуулж байгаа вэ гэдгийг нь тодруулж хэлье. Хуулийн төслийн арван наймын нэгийн долоо дээр зүй ёсны монопол болон давамгай байдалтай харилцаа холбоо, мэдээллийн технологи үйлчилгээ эрхлэгч байгууллагууд гээд энэ жагсаалтад бол харилцаа холбоо болон интернэтийн үйлчилгээ эрхлэгч бөөнөөр нийлүүлэгч томоохон компани төрийн болон хувийн хэвшлийн байгууллагууд бүгд багтаж байгаа.

Үндэсний дата төвийн хувьд бол арван наймын нэгийн гуравт заасан дата төвд түүний салбар болон нөөц үйл ажиллагаа хариуцсан байгууллага гэж байгаа. Үндэсний дататай бол онц чухал мэдээллийн дэд бүтцийн энэ жагсаалтаар ороод төрийнх учраас үндэсний аюулгүй байдлыг хангах тусгайлсан чиг үүрэгтэй байгууллагын нэг болох Тагнуулын ерөнхий газрын дэргэдэх Үндэсний төвд бол харьяалуулж кибер халдлага зөрчлөөс хамгаалагдах юм. Мөн одоо бусад байгууллагууд бол арван наймын нэгийн арван хоёрт зааснаар үндсэн болон дэмжих мэдээллийн систем, суурь мэдээллийн сан, хариуцагч гээд үндэсний аюулгүй байдлыг хангах тусгайлсан чиг үүрэгтэй байгууллагуудын мэдэлд байдаг мэдээллийн сангуудаас мөн бүгдээрээ энэ Үндэсний төвд харьяалагдаж кибер халдлага зөрчлөөс хамгаалагдахаар тусгагдсан байгаа.

**Н.Энхболд:** Энх-Амгалан гишүүн тодруулъя.

**Б.Энх-Амгалан:** Би яагаад ингээд сая баахан ийм халдлагуудын тоо баримт дурдаад байна вэ гэхээр зэрэг хүний зам дээгүүр яваад байна. Энэ интернэтийнхээ эх үүсвэрийг яах гэж байгаа юм бэ? Хуульд юу гэж тусгасан юм бэ? Яаж хамгаалах юм бэ гэж маш тодорхой асуусан юм. Хоёрдугаарт нь энэ долоодугаар үеийн серверт байгаа гаднын энэ үүрэн телефоны компаниуд дээрээс энэ сервер дээрээс нь юм алдагдчихвал энийг яаж хамгаалах юм бэ, яаж хуульд туссан юм бэ гэж маш тодорхой асууж байгаа юм. Гуравдугаарт энэ Үндэсний дата төвөө одоо болиод тэгээд Тагнуулын ерөнхий газрын дэргэд Дата төв байгуулах гэж байгаа юм уу? Тэгээд тэрийг шинээр байгуулаад, тэр нь одоо ингээд төрийнхөө аюулгүй байдлыг хамгаалах юм уу? Тэгвэл тэр иргэдийн нөгөө нэг цахим шуудан руу нэвтрээд тэгээд цахимаар залилан хийгээд байгаа юм яах вэ? Өөрийнх нь өмнөөс хүн рүү захиа бичээд. Тэгээд дээрээс нь тэрийгээ одоо ингээд мөнгө төгрөг залилаад, амьтан хүнээс мөнгө төгрөг зээлээд өмнөөс нь орж юм хүн бичээд байгаа энэ юмнуудыг яах вэ л гэж би маш тодорхой асуугаад байна л даа. Та бүхэн энэ хэмжээнүүдээ харж байгаа бол маш өндөр хэмжээний халдлагууд болж байна шүү дээ. Өдөрт жаран зургаан сая, тэгээд энэний арван дөрөв аравны зургаа нь халдлагын шинжтэй гээд байгаа. Энэ нөхцөлүүдийг л та нар эх үүсвэрээ яаж хамгаалах гэж байгаа юм л гэх гээд байгаа юм. За яах вэ, дотор нь байж байгаад тэгнэ ингэнэ гэдэг юм нь ойлгомжтой байж. Тэгэхээр яг эх үүсвэр дээр чинь асуудал үүсээд байна шүү дээ. Энийгээ яах гэж байгаа юм бэ л гээд байгаа байхгүй юу.

**Н.Энхболд:** Хэн хариулах вэ? Болор-Эрдэнэ, гурван номерын микрофон өгье.

**Б.Болор-Эрдэнэ:** Энх-Амгалан гишүүний асуултад хариулъя. Өнөөдөр бид нар Монгол Улсад мэдээллийн аюулгүй байдал, кибер аюулгүй байдлын бодлого, хууль, эрх зүйн орчин бүрдээгүйгээс маш сул байгаа нь үнэн. Энийг одоо бид хүлээн зөвшөөрөх ёстой. Тийм учраас өнөөдрийн энэ хууль орж ирж байгаа. Эх үүсвэрийн интернэтийн эх үүсвэрийн асуудал дээр бол үндэсний хиймэл дагуулын асуудлууд явж байгаа. Бид нар маш олон оронтой хамтраад маш олон технологийн судалгаанууд хийж явж байгаа. Энэ судалгаануудаас харахад бол үндэсний хиймэл дагуул хөөргөхөд зардал нь зуун тавиас хоёр зуун тавин сая долларын ийм зардал гарахаар энэ тооцоонууд хийгдэж явж байгаа. Энэ бол нууцын асуудлаар явж байгаа учраас илүү дэлгэрэнгүй мэдээллийг танд хүргүүлж болох байх гэж бодож байна.

Өнөөдөр бол Монгол Улсын хэмжээнд жаран долоон буюу интернэтийн үйлчилгээ үзүүлэгч ийм байгууллагууд байдаг. Энэ байгууллагууд маань онц чухал мэдээллийн дэд бүтцэд орж явдаг учраас одоо байнгын эрсдэлийн үнэлгээ, мэдээллийн аюулгүй байдлын аудитын асуудлууд хийгдэж явж байгаа. Дата төвийн хувьд бол дата төвийн үүрэг бол ерөөсөө төрийн датаг хадгалах ийм үүрэгтэй байгууллага. Өнөөдөр бид нар мэдээллийн аюулгүй байдлын бүтэц дутмаг байснаас болоод мэдээллийн аюулгүй байдлын арав орчим ажилтнууд ажиллуулдаг. Одоо энэ хууль батлагдсанаар Үндэсний төв байгуулагдсанаар, тэр Нийтийн төв байгуулагдсанаар бол энэ мэдээллийн аюулгүй байдлын чиглэлийн асуудал дата төв дээр биш энэ үндэсний төв дээрээ нийтийн төв дээрээ явна. Дата төвийн өөрийн маань гол зорилго бол ерөөсөө төрийн байгаа датаг хамгаалах, хадгалах л ийм үүрэгтэй. Хамгаална гэдэг нь илүү аюулгүй хадгалах гэдэг талаасаа ийм үүрэгтэй байгаа.

Үндэсний төвийн хувьд бол энэ төрийн холбоо энэ онц чухал мэдээллийн дэд бүтэцтэй газруудын энэ мэдээллийг хамгаалах, халдлагаас сэргийлэх, хадлагатай тэмцэх ийм ажлуудыг хийж байгаа болохоос биш Дата төвийн мэдээлэл хадгал…/минут дуусав/

**Н.Энхболд:** Гишүүд ажлын хэсгийн танилцуулга, хууль санаачлагчаас хуулийн зүйлүүдээр асуулт асууж хариултаа авч дууслаа. Одоо ажлын хэсгээс санал болгож байгаа саналын томьёоллуудаар санал хураана. Эхлээд ажлын хэсгийн саналуудаар санал хураана зүйл бүрээр, тэгээд тухайн зүйл заалт дээр гишүүдээс зарчмын зөрүүтэй санал гарсан бол тэрийг дараа нь хураана. Ажлын хэсгийн санал дэмжигдчихвэл гишүүний санал хураагдахгүй гэсэн үг. Зарчмын зөрүүтэй бол эхний саналынхаа дүнгээр цаашаа үргэлжлээд явна. Ингээд санал хураалтдаа оръё. Ажлын хэсгээс үндсэн хуулиараа 28, 29 санал, дагалдаж орсон хуулиар бас нэг арваад санал ингээд бараг дөчөөд санал байгаа. Зүйл бүрээр санал хураана. Гишүүд хурааж байгаа саналаар асуулт асууж тодруулж бас болно. Санал хураалтдаа оръё.

Нэгдүгээр санал.Төслийн нэгдүгээр зүйлээр санал хурааж байна. 1.Төслийн 1 дүгээр зүйлийн 1.1 дэх хэсгийн “кибер орчин” гэсний өмнө “кибер орон зай” гэж нэмэх гэсэн саналыг ажлын хэсгээс гаргасан байна. Саяын уншиж танилцуулсан саналаар санал хураалт явуулъя. Энэ дээр Саранчимэг гишүүн.

**Б.Саранчимэг:** Баярлалаа. Тэгэхээр би түрүүн бас саналаа хэлсэн юм. Энийг би өөрөө дараа нь оруулж зарчмын зөрүүтэй санал оруулах юм болов уу? Одоо энэ кибер орчин гэсний өмнө кибер орон зай гэж нэмэх гээд ороод ирж байгаа юм. Тэгэхээр кибер орон зай гэж орохыг нь дэмжиж байгаа. Цаашдаа бол ер нь нэг хоёрхон зүйл дээр л кибер орчин гэж орсон юм чинь энийгээ кибер орон зайндаа оруулаад явъя гэж хэлээд байгаа юм.

**Н.Энхболд:** Одоо ингээд энэ саналаараа санал хураана. Дэмжигдвэл та дараа нь санал гаргаад утгагүй болно. Тийм. 1 дүгээр саналаар санал хураалт явуулъя. Ирц яагаад байхгүй болсон байна. 17 гишүүн оролцож 9 нь дэмжиж 52,1 хувиар санал дэмжигдлээ. 1 дүгээр зүйл дээр гишүүдээс зарчмын зөрүүтэй санал ирээгүй учраас 1 дүгээр зүйлээр санал хурааж дууслаа.

2.Төслийн 2 дугаар зүйлийн 2.1 дэх хэсгийн “Нийтийн мэдээллийн тухай хууль,” гэсний дараа "Цахим гарын үсгийн тухай хууль, гэж нэмэх. Ажлын хэсгээс гарсан саналыг дэмжье гэсэн санал хураалт. Энэ дээр Энх-Амгалан гишүүн.

**Б.Энх-Амгалан:** Энэ төслийн 2 дугаар зүйлийн 2 дугаар хэсгийг бол яах вэ энэ удаа дэмжинэ. Гэхдээ бид нар нөгөө нэг морио бэлдээгүй байж уралдана гэдэг шиг өвөлжилтийн бэлтгэлээ хангаагүй байж өвөлжинө гээд ингээд яриад байдаг байж болохгүй. Одоо та бүхэн маань цахим гарын үсгийн тухай хуулийг ингээд нэмэх гэж байна. Нийтийн мэдээллийн тухай хууль гэсний дараа. Гэтэл бид нар чинь одоо ингээд үндэсний төвөө байгуулж чадаагүй. Тэгээд дээрээсээ энэ эх үүсвэрүүдийг хянах тийм арга аргачлалаа гаргаж чадаагүй. Интернэтийнхээ эх үүсвэрийг бид нар өөрсдөө хянаж чадаагүй. Ийм байж ингээд л түрүүлээд л ингээд нэг юм хийгээд л яваад байдаг.

Нэг ёсондоо хаалга чинь онгорхой, гэр чинь онгорхой байхад л тэнд хөгжлийн тухай асуудал яриад л яваад байна гэсэн үг. Цоожоо хийгээгүй байж. Нэг ёсондоо энэ бол хамгаалалтаа хийгээгүй байж л юм яриад байна гэсэн үг. Энэ дээрээ цаашдаа бас анхаараарай гэж хэлэх гээд байгаа юм.

**Н.Энхболд:** Санал хураалтаа явуулна.Нийтийн мэдээллийн тухай хууль,” гэсний дараа "Цахим гарын үсгийн тухай хууль, гэж нэмэх. Энэ хуулиуд яг зэрэгцээд хэлэлцэгдээд явж байгаа гэдгийг манай гишүүд сайн мэдэж байгаа байх. Санал хураалт. 10 гишүүн дэмжиж 55,6 хувиар санал дэмжигдэж байна.

Төслийн 3 дугаар зүйл дээр ажлын хэсгээс санал байхгүй, гишүүдээс санал байхгүй. 3 дугаар зүйлийг хэлэлцэж дууслаа.

3.Төсөлд доор дурдсан агуулгатай 4.1.2 дахь заалт нэмэх: 4 дүгээр зүйл хэлэлцэж байна.

“4.1.2.“кибер орон зай” гэж интернэт болон бусад мэдээлэл, харилцаа холбооны сүлжээ, тэдгээрийн ажиллагааг хангах мэдээллийн дэд бүтцийн харилцан хамааралтай цогцоос бүрдсэн биет болон биет бус талбар;” гэсэн ийм заалт нэмье. Санал ажлын хэсгээс гарсан байна. Дэмжье гэсэн санал хураалт явуулъя. Санал хураалт. Кибер аюулгүй байдал алдагдаж байгаа юм байна даа. Цогтбаатар гишүүний төхөөрөмж нь ажиллахгүй байна гэдгийг өөрөө саналын дүн гарахаас өмнө хэлээд саяын санал хураалтыг хүчингүй болгох санал явуулъя. Хуруу руу чинь халчихсан уу, төхөөрөмж рүү чинь халдсан уу? Энэ дахиад ингээд гарлаа, энэ яав. Сэргэлэн гишүүн та яагаад санал дэмжихгүй байна. Үгүй ээ болохгүй. Горимын санал гаргая. Тийм. Та юм бичиж байгаад энэ санал. Эндээ анхаарна. Сэргэлэн гишүүний микрофон өгье. Бат-Эрдэнэ гишүүн, Идэрбат гишүүн хоёрыг дуудъя санал хураалт эхэллээ гээд. Одоохон ороод ирье гэсэн.

**Ц.Сэргэлэн:** Энэ миний төхөөрөмж ажилласангүй. Тийм учраас саяын саналыг санал хураалтыг хүчингүй болгож өгөөч гэж хүсэлт тавьж байна.

**Н.Энхболд:** Сэргэлэн гишүүн саяын санал хураалтыг хүчингүй болгоё гэсэн горимын санал гаргаж байна. Горимын саналыг дэмжье гэсэн санал хураалт явуулъя. Одоо анхааралтай гишүүд. Тэр хоёр гишүүнийг дууд та нар. Уулзалт нь дуусаж байгаа байх. 10 гишүүн дэмжиж 55,6 хувиар энэ санал дэмжигдлээ.

4 дүгээр зүйл дээр дахиад санал байна. Төслийн 4.1.8 дахь заалтыг хасах саналыг. Тийм. Уучлаарай. Сая хүчингүй болсон. Одоо түрүүчийн саналаараа кибер орон зайн тодорхойлолтын саналаар санал хураалт явуулъя. Бас хэнийх нь ажиллахгүй, гишүүнийх ажилласангүй. Байна тийм. Баделхан гишүүнийх ажиллаагүй байна. Саналаа гаргая горимын саналаа. Баделхан гишүүн.

**Х.Баделхан:** Энэ саяын саналыг хүчингүй болгоё. Ажиллахгүй байна.

Н.Энхболд: Ажлын алба энэ төхөөрөмжүүдээ цаанаасаа шалга гэж хэл дээ. Баделхан гишүүний гаргасан горимын саналаар сүүлчийн санал хураалтыг хүчингүй болгоё гэсэн дүнг нь хүчингүй болгох санал хураалт явуулъя. Санал хураалт анхааралтай байгаарай. Нэгийг нь сугалчих нэгийг нь. 10 гишүүн дэмжиж 55,6 хувиар горимын санал дэмжигдлээ. Түрүүчийн уншсан 4 дэх саналыг дэмжье. 4.1.8 дахь заалтыг хасах саналыг дэмжье гэсэн санал. 4.2.2. Ганц юун дээр ямар удаан явж байна. 9 гишүүн дэмжиж 50,1 хувиар дэмжигдлээ. 4 дэх санал. Төслийн 4 дүгээр зүйл дээр.

4.Төслийн 4.1.8 дахь заалтыг хасах. Санал хураалт ажлын хэсгээс гарсныг дэмжье. Санал хураалт. 17 гишүүнээс 10 дэмжиж 58,8 хувиар дэмжигдэж байна.

5.Төслийн 4 дүгээр зүйлийн 4.1.14 дэх заалтыг доор дурдсанаар өөрчлөн найруулах:

“4.1.14.“үндэсний хэмжээний кибер халдлага” гэж онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсаны улмаас тухайн байгууллагын хэвийн үйл ажиллагааг алдагдуулж, Монгол Улсын үндэсний аюулгүй байдал, нийгэм, эдийн засагт хохирол учруулахуйц кибер халдлагыг;” гэсэн томьёоллоор ажлын хэсгээс гаргасан саналыг дэмжье санал хураалт. 17-оос 10 58,8 хувиар дэмжигдлээ. 4 дүгээр зүйл дээр мөн.

“4.1.16.“төрийн мэдээллийн нэгдсэн сүлжээ” гэж төрийн байгууллага хоорондын мэдээлэл солилцох, кибер аюулгүй байдлыг хангахад чиглэсэн нэгдсэн дэд бүтэц бүхий төрийн интернэт хэрэглээ, албан болон тусгай хэрэглээний сүлжээний цогцыг;” гэсэн заалт нэмье гэж ажлын хэсгээс гаргасан саналыг дэмжье санал хураалт. 17-оос 10 58,8 хувиар дэмжигдэж байна.

Төслийн 5 дугаар зүйл дээр саналтай гишүүн байхгүй байна. Ажлын хэсгээс санал гараагүй 5 дугаар зүйлийг хэлэлцлээ.

7.Төслийн 6 дугаар зүйлийн 6.1.1 дэх заалтын “удирдлага” гэсний өмнө “бодлого” гэж, мөн зүйлийн 6.1.4 дэх заалтын “арга хэмжээ” гэсний өмнө “хариу арга хэмжээ авах, нөхөн сэргээх” гэж тус тус нэмэх. Гэсэн саналыг ажлын хэсэг гаргасныг дэмжье. Санал хураалт. 17-оос 9 52,9 хувиар санал дэмжигдэж байна. 6 дугаар зүйлээр санал хурааж дууслаа. Төслийн 7 дугаар зүйл.

8.Төслийн 7 дугаар зүйлийг доор дурдсанаар өөрчлөн найруулах:

“7 дугаар зүйл.Кибер аюулгүй байдлыг хангах нийтлэг журам

7.1.Кибер аюулгүй байдлыг хангах, урьдчилан сэргийлэх, илрүүлэх, хариу арга хэмжээ авах нийтлэг журмыг Засгийн газар батална.

7.2.Энэ хуулийн 15.1, 16.2, 18.1-д заасан хуулийн этгээд нь Кибер аюулгүй байдлыг хангах нийтлэг журамд нийцсэн кибер аюулгүй байдлыг хангах үйл ажиллагааны дотоод журамтай байна. гэсэн саналыг ажлын хэсэг гаргасныг дэмжье. Санал хураалт. 17-оос 10 дэмжиж 58,8 хувиар дэмжигдэж байна. 7 дугаар зүйлээр санал хурааж дууслаа. Төслийн 8 дугаар зүйл.

Төслийн 8 дугаар зүйлийг доор дурдсанаар өөрчлөн найруулах: 8 дугаар зүйл. Нэг хүн дутуу гарсан байсан та байсан юм болов уу анзааралгүй.

8.Төслийн 8 дугаар зүйлийг доор дурдсанаар өөрчлөн найруулах:

“8 дугаар зүйл.Кибер аюулгүй байдлын эрсдэлийн үнэлгээ

8.1.Кибер аюулгүй байдлын эрсдэлийн үнэлгээг цахим хөгжил, харилцаа холбооны асуудал эрхэлсэн төрийн захиргааны төв байгууллагад бүртгүүлсэн хуулийн этгээд хийнэ.

8.2.Энэ хуулийн 8.1-д заасан хуулийн этгээд нь олон улсын мэргэжлийн холбоо, стандартын байгууллага, эсхүл түүнтэй дүйцэхүйц байгууллагаас олгосон хүчин төгөлдөр гэрчилгээ бүхий орон тооны ажилтантай байна.

8.3.Кибер аюулгүй байдлын эрсдэлийн үнэлгээ хийх журам, аргачлалыг цахим хөгжил, харилцаа холбооны асуудал эрхэлсэн төрийн захиргааны төв байгууллага тагнуулын байгууллагатай хамтран батална.

8.4.Төрийн мэдээллийн нэгдсэн сүлжээнд холбогдсон байгууллага болон онц чухал мэдээллийн дэд бүтэцтэй төрийн өмчит хуулийн этгээдийн кибер аюулгүй байдлын эрсдэлийн үнэлгээг тагнуулын байгууллага, эсхүл түүний зөвшөөрснөөр энэ хуулийн 8.1-д заасан хуулийн этгээд хийнэ.

8.5.Энэ хуулийн 8.1-д заасан хуулийн этгээд болон кибер аюулгүй байдлын эрсдэлийн үнэлгээний тайланг хүлээн авсан холбогдох байгууллага, албан тушаалтан нууцлалыг чандлан хадгалж, задруулахгүй байх үүрэг хүлээнэ.” Санал гаргасан ажлын хэсэг. Энх-Амгалан гишүүн.

**Б.Энх-Амгалан:** Эхний хэлэлцүүлэг учраас та бүхэн анхаараарай. Энэ кибер аюулгүй байдал эрсдэлийн үнэлгээ хийх олон улсын байгууллага мэргэжлийн холбоо түүнтэй дүйцэхүйц байгууллага төрийн захиргааны байгууллагад бүртгүүлснээр гэрчилгээ авснаар хийж болно гэж байна. Тэгээд энэ бүртгүүлсэн этгээд чинь тэгээд холбогдох байгууллага албан тушаалтан нууцыг чандлан хадгалж задруулахгүй байх үүрэг хүлээнэ гэж байгаа юм. Энэ мэргэжлийн холбоо ийм үүрэг хүлээгээд энийгээ биелүүлэх үү та минь ээ. Энийгээ бас та нар нэг бодож үзээрэй. Энэ олон улсын стандартын байгууллага хийх үү энийг. Бид нарын үгэнд орох уу? Энэ бол лоозонгийн шинжтэй болчхож байгаа юм биш биз. Энийгээ тэр ажлын хэсэг дээрээ дахиж сайн яриарай. Энэ удаа бол анхны хэлэлцүүлэг учраас дотроо засаж янзлах юм байна гэж бодоод дэмжлээ шүү.

**Н.Энхболд:** Энэ байгууллага холбоо эд нар нь гэрчилгээ олгож байгаа байгууллагууд нь бол нууц хамгаалах үүрэг хүлээхгүй байх л даа. Энэ гэрчилгээ авсан байгууллага, албан тушаалтан нууцлалыг хадгалах чиглэлээр. Гэхдээ Энх-Амгалан гишүүний хэлснийг анхаараарай. Санал хураалт. 17-оос 10 нь буюу 58,8 хувиар энэ санал дэмжигдлээ. 8 дугаар зүйлээр санал хурааж дууслаа. 9 дүгээр зүйл.

10.Төслийн 9 дүгээр зүйлийг доор дурдсанаар өөрчлөн найруулах:

“9 дүгээр зүйл.Мэдээллийн аюулгүй байдлын аудит

9.1.Мэдээллийн аюулгүй байдлын аудитыг цахим хөгжил, харилцаа холбооны асуудал эрхэлсэн төрийн захиргааны төв байгууллагад бүртгүүлсэн хуулийн этгээд хийнэ.

9.2.Мэдээллийн аюулгүй байдлын аудит хийх хуулийн этгээд нь дараах шаардлагыг хангасан байна:

9.2.1.олон улсын мэргэжлийн холбоо, стандартын байгууллага эсхүл түүнтэй дүйцэхүйц байгууллагаас олгосон мэдээллийн аюулгүй байдлын аудит хийх хүчин төгөлдөр гэрчилгээ бүхий орон тооны ажилтантай байх;

9.2.2.энэ хуулийн 9.2.1-д заасан ажилтан нь ижил төрлийн аудит хийх эрх бүхий бусад хуулийн этгээдэд зэрэгцсэн гэрээгээр ажилладаггүй байх;

9.2.3.хуульд заасан бусад.

9.З.Мэдээллийн аюулгүй байдлын аудит хийх хуулийн этгээд нь мэдээллийн технологи, мэдээллийн аюулгүй байдлын чиглэлээр үйлчилгээ үзүүлснээс хойш тухайн байгууллагад хоёр жилийн хугацаанд мэдээллийн аюулгүй байдлын аудит хийхийг хориглоно.

9.4.Онц чухал мэдээллийн дэд бүтэцтэй төрийн өмчит хуулийн этгээд тагнуулын байгууллагаар, эсхүл түүний зөвшөөрснөөр энэ хуулийн 9.1-д заасан хуулийн этгээдээр мэдээллийн аюулгүй байдлын аудит хийлгэнэ.

9.5.Мэдээллийн аюулгүй байдлын аудит хийх этгээдийг бүртгэх, аудит хийх журмыг цахим хөгжил, харилцаа холбооны асуудал эрхэлсэн төрийн захиргааны төв байгууллага батална.

9.6.Энэ хуулийн 9.1-д заасан хуулийн этгээд болон мэдээллийн аюулгүй байдлын аудитын тайлан мэдээллийг хүлээн авсан холбогдох байгууллага, албан тушаалтан нууцлалыг чандлан хадгалж, задруулахгүй байх үүрэг хүлээнэ.” Ажлын хэсгийн санал дэмжье гэсэн санал хураалт явуулъя. Энх-Амгалан гишүүн.

**Б.Энх-Амгалан:** Энэ мэдээллийн аюулгүй байдлыг хийх аудитын байгууллага нь яах вэ Монгол Улсад бүртгэлтэй хуулийн этгээд байдаг юм байж. 9.2.4 дээр хуульд заасан бусад эрх эдэлсэн аудитын байгууллага гэж юугаа заах гээд байгаа юм бэ би энийг сайн 1 дүгээрт ойлгохгүй байна. 2 дугаарт энэ Аудитын тухай хуульдаа яаж дагаж өөрчлөлт орох юм бэ? Жишээлбэл одоо хувийн аудитын байгууллагыг тухайн байгууллага нь санаачилж, нөгөө захиалга өгч хийлгээд тэгээд тухайн байгууллагад таарсан аудит хийдэг ийм аудитын хуультай орон шүү дээ манайх чинь. Төрийн аудит нь орж болдоггүй. Аудитын байгууллагаа тухайн байгууллага нь өөрөө сонгочихдог. Тэрэндээ таарсан аудит хийдэг. Тэгэхээр энэ аудит чинь яаж өөрчлөгдөж энэ дээрээ тохогдож явах юм бэ?

Тэгээд энэ дээр энэ нэг хуульд заасан бусад гэдэг дээрээ юу заасан юм бэ 9.2.4 дээр. Энийгээ тодорхой болгож өгөөч.

**Н.Энхболд:** Учрал гишүүн, Учрал хариулах уу, хаанаас хариулах уу? 1 дүгээрт 9.2.3 дээр байна хуульд заасан бусад гэдэг нь юу байх юм бэ гэж. 4-өө 2.3 дээр ч. Учрал гишүүний микрофоныг өгье.

**Н.Учрал:** Энэ мэдээллийн аюулгүй байдлын индексээр дэлхийн 121-т яваад байгаа шалтгаан бол бас яг үүнд байгаа юм. Тогтолцоо нь ойлгомжгүй. Бие даасан хуульгүй. Тэгээд эрсдэлийн үнэлгээ аудит хийлгэдэггүй. Тэгэхээр энэ юу юм бэ гэхээр олон улсын мэргэжлийн холбоо стандартыг тогтож байгаа байгууллагууд байгаа. Жишээ нь мэдээллийн аюулгүй байдлын аудит бол тусдаа асуудал. Мэдээллийн аюулгүй байдлын эрсдэлийн үнэлгээ хийх бол бас тусдаа асуудал.

Тэгэхээр энэ бол олон улсын мэргэжлийн холбоо тэр стандартад нийцсэн байх ёстойг шаардаж байгаа. Тэр тус байгууллагууд нь бол энэ хуулийг дагуу Цахим хөгжил, харилцаа холбооны яамнаас баталсан журмын дагуу хүсэлтээ хүргүүлээд мэдээллийн аюулгүй байдлын аудит хийх эрхээ авна. Эрсдэлийн үнэлгээ хийх эрхээ авна. Тэр эрсдэлийн үнэлгээ хийх эрхээ авсан аудит хийсэн байгууллагууд тэр эрхийг хэрэгжүүлнэ. Энх-Амгалан гишүүний хэлж байгаа тэр 9.4 бол онц чухал мэдээллийн дэд бүтэцтэй төрийн өмчит хуулийн этгээд бол тагнуулын байгууллагаараа. Тэр аудитаа хийлгэнэ.

Эсхүл тухайн байгууллага нь тагнуулаас зөвшөөрсөн тохиолдолд бол нөгөө 9.1-д заасан тодорхой нөгөө эрхээ авсан эрсдэлийн үнэлгээ хийлгэх авсан аудит хийх эрхээ авсан байгууллагуудаар үнэлүүлж болно зөвшөөрснөөр. Зөвшөөрөөгүй тохиолдолд бол шууд тагнуул өөрөө тэр онц чухал мэдээллийн дэд бүтэцтэй байгууллагын хувьд бол аудитаа өөрсдөө хийнэ гэж байгаа юм. Зөвшөөрснөөр бол тусдаа. Хувийн байгууллагууд тэр нөгөө иргэний асуудал бол дээр яг аудит хийх байгууллага нь бол Харилцаа холбооны яамнаасаа тусдаа эрхээ авна. Тэр нь бол олон улсын мэргэжлийн холбоо стандарт нийцсэн байна гэж байгаа.

Мөн энэ хуулийн 3 дээр төрийн аудитын байгууллагаас аудит хийхтэй холбогдсон харилцаанд энэ хуулиар зохицуулсан мэдээллийн аюулгүй байдлын аудитын харилцаа хамаарахгүй. Нэг ёсондоо төрийн аудитын байгууллагаас бол мэдээллийн аюулгүй байдлын аудит бол тусдаа. Харин олон улсын стандарт шаардлагыг нь хангасан байснаараа манай улс олон улсад хүлээсэн үүргээ биелүүлэх, цаашлаад индекс урагшлах боломжууд нь энүүгээр нээгдэж байгаа.

**Н.Энхболд:** Хуульд заасан бусад гэдэгт чинь бас санаа зовоод байх шиг байна. Нэгэнт яг нарийн заачхаад тэгээд. Тэгэхээр хуульд заасан бусад гэхээр юу байж болох вэ? Хэн хариулах уу? Ийм үг ер нь энд хэрэгтэй байгаа юм уу? Нэгэнт мэдээллийн аюулгүй байдлын аудит хийх зөвшөөрлийг тусгайлан чадавхтай тусгайлсан байгууллагуудаар хийлгэнэ гээд байхад дээр нь дахиад энэ энэнээс өөр хуульд заасан ийм байгууллага байгаа юм уу? Зүгээр нөгөө бусад хууль гэдэг шиг хуульд заасан бусад гээд оруулсан юм уу? Энэ дээр тайлбар хийх хүн байна уу? Байхгүй бол энийг нь хасаж хураалгасан нь дээр. 2 дугаар микрофон дээр хэн байна вэ? Тийм. 2 дугаар микрофон нэрээ.

**Б.Билэгдэмбэрэл:** Харилцаа холбоо, мэдээллийн технологийн газар Билэгдэмбэрэл. Тэгэхээр энэ заалтын хувьд бол түрүүн Учрал гишүүний хэлсэнчлэн төрийн аудитын байгууллагаас хийх юун дотор бол хамаарахгүй гэж хэлээд эргээд энэ хуульд заасан бусад гэдэг үгний учир нь бол жишээ нь Харилцаа холбооны тухай хууль дээр бол харилцаа холбоо, мэдээлэл технологийн аудит гэсэн бас ойлголт байдаг. Өөрөөр хэлэх юм бол өөр хууль дээр тусгайлан бас энэ аудитын тухай асуудал орж ирэх юм бол тэрүүгээр энэ аудит хийх байгууллага давхцаж байвал бас тэрүүгээр бас зохицуулж болох юм гэж үзсэн юм.

**Н.Энхболд:** Дараа гарч ирж болох хуулиуд дотор мэдээллийн аюулгүй байдлын аудит хийх эрхтэй байгууллага аль нэг хуулиар гараад ирвэл тэр гэж ойлгож болох уу? Одоо бол байхгүй юм байна гэж ойлгож болох уу? Одоо ийм байгууллага бол энэ хуульд яг энэ саяын бид нарын уншсанаас бусад байдлаар гэрчилгээ авсан тийм байгууллага байхгүй. Ирээдүйд бас хуулиар ийм байгууллага гарч ирвэл бусад хуулиар заагдвал гэж ойлголоо шүү. Ингээд санал хураалт. Саналаа өгөөрэй. Минийх хоцорлоо шүү уучлаарай. Одоогийн байдлаар саяын уншсан томьёоллоор санал дэмжигдэж байна 52.9 дээр. Ингээд цаашаа явъя. Шаардлагатай гэж үзвэл зарчмын зөрүүтэй санал гишүүдээс гаргаж байгаад дахиад засах арга хэмжээ авъя. Эсхүл эцсийн хэлэлцүүлэг дээрээ энийгээ хийж болно. 9 дүгээр зүйлээр санал хурааж дууслаа. 10 дугаар зүйл.

10.Төслийн 10 дугаар зүйлийг доор дурдсанаар өөрчлөн найруулах:

“10 дугаар зүйл.Засгийн газар

10.1.Үндэсний аюулгүй байдлыг хангах тогтолцооны дагуу Засгийн газар кибер аюулгүй байдлыг хангах талаар дараах бүрэн эрхийг хэрэгжүүлнэ:

10.1.1.кибер аюулгүй байдлын үндэсний стратегийг батлах;

10.1.2.хөгжлийн бодлого төлөвлөлтийн баримт бичигт кибер аюулгүй байдлыг хангах талаар тусгах, хууль тогтоомжийн биелэлтийг зохион байгуулах;

10.1.3.үндэсний хэмжээний кибер халдлагаас хамгаалах төлөвлөгөөг батлах;

10.1.4.кибер халдлага, зөрчилтэй тэмцэх үндэсний төв болон нийтийн төвийн дүрэм, зохион байгуулалтын бүтэц, орон тоо, төвүүдийн ажиллах журам, тавигдах шаардлагыг батлах;

10.1.5.онц чухал мэдээллийн дэд бүтэцтэй байгууллагын жагсаалтыг

батлах;

10.1.6.төрийн мэдээллийн нэгдсэн сүлжээг байгуулах, ашиглах журам, түүнд холбогдох байгууллагын жагсаалтыг батлах;

10.1.7.кибер аюулгүй байдлыг хангахад чиглэсэн үйл ажиллагааг хэрэгжүүлэхэд шаардагдах хөрөнгийг улсын төсөвт тусган шийдвэрлүүлэх;

10.1.8.Кибер аюулгүй байдлын зөвлөлийн Ажлын албаны бүтэц, орон тоо, ажиллах журмыг батлах. Ажлын хэсгийн санал дэмжье гэсэн санал хураалт явуулъя. Юун дээр. Энэ дээр үү? Саяын саналыг хүчингүйд тооцлоо. Дундуур Энх-Амгалан гишүүн бас санал гаргая гэсэн учраас. Хүчингүй болгох санал хураалт явуулъя. Дараа нь найдвартай нь дээр. Санал хураалт сүүлийн санал хураалтыг. Энх-Амгалан одоо дараарай. 10 дугаар зүйл дээр Энх-Амгалан гишүүн санал. Саяын санал хүчингүй болсон. Энх-Амгалан гишүүн саналаа хэлье.

**Б.Энх-Амгалан:** Энэ кибер аюулгүй байдлын тогтолцоог хангах Засгийн газрын гол үүрэг бол энэ техник технологи хүний нөөцийг бэхжүүлэх, эрх зүйн орчныг сайжруулах, үндэсний хэмжээний стратеги гаргах л асуудал байгаа. Тэгээд яг энэ үгээрээ бол энэ дээр зарим нэг юм дээр тусаагүй байна. Тийм учраас энийг ажлын хэсэг наанаа оруулаарай. Гол амин сүнс нь энэ шүү дээ Засгийн газрын хийх. Хэлэлцүүлгийн явцад та бүхэн маань энийгээ найруулгаар өөрчилж оруулаарай. Тэгэхгүй бол болохгүй шүү. Дэмжье.

**Н.Энхболд:** Саяын Энх-Амгалан гишүүний саналыг эцсийн хэлэлцүүлэг дээрээ яриад орон тоо боловсон хүчний бэлтгэл хөгжилтэй холбоотой асуудлуудыг найруулгаар оруулж ирээд тусгаарай гэж байна. Одоо энэ саналаар дахиад санал хураалт явуулъя. 10 дугаар зүйл Засгийн газрын бүрэн эрхтэй холбоотой саяын уншсан саналын томьёоллыг дэмжье гэсэн санал хураалт явуулъя. 17-оос 10 58,8 хувиар энэ санал дэмжигдлээ. 10 дугаар зүйлийг хэлэлцэж дууслаа. 11 дүгээр зүйл.

12.Төсөлд доор дурдсан агуулгатай 11 дүгээр зүйл нэмэх:

“11 дүгээр зүйл.Кибер аюулгүй байдлын зөвлөл

11.1.Кибер аюулгүй байдлыг хангах үйл ажиллагааг нэгдсэн удирдлагаар хангах, уялдуулан зохицуулах, хэрэгжилтийг зохион байгуулах, мэдээлэл солилцох чиг үүрэг бүхий орон тооны бус Кибер аюулгүй байдлын зөвлөл /цаашид “Зөвлөл” гэх/ ажиллана.

11.2.3өвлөлийг Ерөнхий сайд тэргүүлж, дэд даргаар цахим хөгжил, харилцаа холбооны асуудал эрхэлсэн Засгийн газрын гишүүн, Тагнуулын ерөнхий газрын дарга нар ажиллах бөгөөд Зөвлөл нь Ажлын албатай байна.

11.3.Зөвлөлийн бүрэлдэхүүн, дүрмийг Засгийн газар батална.

11.4.Зөвлөл дараах бүрэн эрхийг хэрэгжүүлнэ:

11.4.1.кибер аюулгүй байдлыг хангах хууль тогтоомжийн хэрэгжилтэд хяналт тавих;

11.4.2.үндэсний хэмжээний кибер аюулгүй байдлыг хангах үйл ажиллагааг нэгдсэн удирдлага, зохион байгуулалтаар хангах, холбогдох байгууллагын үйл ажиллагааг уялдуулан зохицуулах;

11.4.3.кибер аюулгүй байдлыг хангах талаар шаардлагатай мэдээлэл, баримт бичгийг холбогдох байгууллагаас гаргуулан авах;

11.4.4.кибер аюулгүй байдлыг хангах талаар гадаад улс, олон улсын ижил төстэй байгууллагатай хамтран ажиллах;

11.4.5.хуульд заасан бусад.

11.5.3өвлөл, түүний ажлын албаны үйл ажиллагаанд шаардагдах зардлыг улсын төсвөөс санхүүжүүлнэ.

11.6.3өвлөлийн шийдвэр тогтоол, тэмдэглэл хэлбэртэй байх ба тогтоосон журмын дагуу үйлдсэн тамга, тэмдэг, хэвлэмэл хуудас хэрэглэнэ.

11.7.Кибер аюулгүй байдлыг хангах чиглэлээр гаргасан Зөвлөлийн шийдвэрийг холбогдох байгууллага, албан тушаалтан биелүүлж, хэрэгжилтийг тайлагнана.” Ажлын хэсгийн санал. Санал хураалт. 17-оос 11 64,7 хувиар санал дэмжигдэж байна. 10 дугаар зүйлээр санал хурааж дууслаа. 11. Одоо 11 дүгээр зүйл үү?

13.Төслийн 11 дүгээр зүйлийг доор дурдсанаар өөрчлөн найруулж, 14 дүгээр зүйл болгох:

“14 дүгээр зүйл.Зэвсэгт хүчний кибер аюулгүй байдлыг хангах байгууллага

14.1.3эвсэгт хүчний кибер аюулгүй байдлыг хангах байгууллага дараах бүрэн эрхийг хэрэгжүүлнэ.

14.1.1.кибер аюулгүй байдлын үйл ажиллагаатай холбогдсон хууль тогтоомжийн хэрэгжилтийг батлан хамгаалах салбарт зохион байгуулах;

14.1.2.тайван цагт батлан хамгаалах үйл ажиллагааны кибер аюулгүй байдал, Зэвсэгт хүчний мэдээллийн систем, мэдээллийн сүлжээний аюулгүй байдлыг хангаж, шаардлагатай үед улсын кибер орон зайн аюулгүй байдлыг хангах үйл ажиллагаанд дэмжлэг үзүүлэх;

14.1.3.хуульд өөрөөр заагаагүй бол Зэвсэгт хүчний анги, байгууллагын мэдээллийн систем, мэдээллийн сүлжээний тоног төхөөрөмж, программ хангамжийг шалган баталгаажуулах;

14.1.4.кибер аюулгүй байдлыг хангах талаар Зэвсэгт хүчний анги, байгууллагад сургалт зохион байгуулах, зөвлөмж хүргүүлэх;

14.1.5.кибер аюулгүй байдлын чадавх, бэлэн байдлыг хангах чиглэлээр гадаад, дотоодын ижил чиг үүрэгтэй байгууллагуудтай мэдээ, мэдээлэл солилцож, хамтран ажиллах.” Ажлын хэсгээс гарсан санал. Энэ 14 дүгээр 11 дүгээр зүйлийн энэ заалтуудыг сүүлд тэр хойно байгаа нөгөө зэвсэгт хүчний төв гээд нэг юу байгаа шүү дээ тийм ээ. Тэрэнтэй юмыг нь давхардуулахгүйгээр уялдуулах тэгээд энэ чинь сүүлд кибер цэрэг гэж байгуулагдаад төрлийн цэрэг байгуулагдаад кибер цэргийн командлал энэ тэр гээд гарсан байгаа. Тэр хуульд заасан зүйлүүдийг энэ хуулийн энэ 2 заалттай уялдуулах ажлуудыг ажлын хэсэг бас дахиад нэг хараарай. Би сүүлд тэр төв гэдэг дээр бас саналаа хэлнэ. Энэ ажлын хэсгийн саналыг дэмжье гэсэн санал хураалт явуулъя. 16-аас 10 дэмжлээ. 62,5 хувиар санал дэмжигдэж байна. 11-ээр санал хурааж дууслаа. 12 дугаар зүйлээр санал хураалт явуулъя.

14.Төслийн 12 дугаар зүйлийг доор дурдсанаар өөрчлөн найруулах:

“12 дугаар зүйл.Цахим хөгжил, харилцаа холбооны асуудал эрхэлсэн төрийн захиргааны төв байгууллага

12.1.Цахим хөгжил, харилцаа холбооны асуудал эрхэлсэн төрийн захиргааны төв байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

12.1.1.кибер аюулгүй байдлыг хангах хууль тогтоомж, эрх бүхий байгууллагын шийдвэрийг хэрэгжүүлэх;

12.1.2.кибер аюулгүй байдлын талаар хөгжлийн бодлого боловсруулах, хэрэгжилтийг зохион байгуулах;

12.1.3.кибер аюулгүй байдлыг хангах нийтлэг журмыг тагнуулын байгууллага, зэвсэгт хүчний кибер аюулгүй байдлыг хангах байгууллагатай хамтран боловсруулах;

12.1.4.кибер аюулгүй байдлыг хангах талаар олон улсын болон гадаад улсын байгууллагатай хамтран ажиллах;

12.1.5.онц чухал мэдээллийн дэд бүтэцтэй байгууллагын жагсаалтыг тагнуулын байгууллага, зэвсэгт хүчний кибер аюулгүй байдлыг хангах байгууллагатай хамтран боловсруулах;

12.1.6.кибер аюулгүй байдлын эрсдэлийн үнэлгээ, мэдээллийн аюулгүй байдлын аудит хийх хуулийн этгээдийг бүртгэх;

12.1.7.кибер аюулгүй байдлыг хангах чиглэлээр шинэ техник, технологи, инновац, судалгаа, шинжилгээний үйл ажиллагаа явуулах;

12.1.8.кибер халдлага, зөрчлөөс урьдчилан сэргийлэх, соён гэгээрүүлэх арга хэмжээг хэрэгжүүлэх, холбогдох хууль тогтоомжийг сурталчлах. Ажлын хэсгийн санал байна. Энх-Амгалан гишүүн.

**Б.Энх-Амгалан:** Энэ кибер аюулгүй байдалтай холбоотой энэ халдлага зөрчил гараад энэ дээр чинь тэгээд хэрэг бүртгэл, мөрдөн байцаагчийг хаанах явуулах юм бэ? Зүгээр л ингээд соён гэгээрүүлээд л арга хэмжээ аваад л яваад байх юм уу энэ чинь ингээд зөрчсөн тэрийгээ нотолсон тийм буруутай этгээдийг нь хаанах хэрэг бүртгэл явуулах юм бэ? Тагнуул явуулах юм уу, эсхүл Батлан хамгаалах яамны Кибер аюулгүй байдлын тэр төв нь явуулах юм уу? Эсхүл энэ юу нь явуулах юм бэ энийг нэг тодорхой хариулаач. Хуульд яаж туссан байгаа юм бэ?

**Н.Энхболд:** Учрал гишүүн ажлын хэсгийн ахлагч хариулъя.

**Н.Учрал:** Энх-Амгалан гишүүний асуултад хариулъя. Тэр 13 дугаар зүйл дээр буюу тагнуулын байгууллагын бүрэн эрх дотор энэ чиг үүргүүд орж байгаа юм. Яг нөгөө Засгийн газрын бүтэц, бүрэлдэхүүний хуульд нэмэгдсэн энэ харилцааны холбооны асуудал эрхэлж байгаа яам бол бүрэн эрхийнхээ хүрээнд бол зүгээр хууль тогтоомж, эрх бүхий байгууллага шийдвэрээ хэрэгжүүлэх, зохион байгуулах, бусад байгууллагатай хамтран ажиллах гээд ингээд ерөнхий чиг үүргүүд буюу салбар дундын уялдааг зохицуулах чиглэлээр энэ зөвлөл дээрээ болохоор дэд даргын хэмжээнд public төвөө хариуцах нийтийн төвөө хариуцах, хувийн онц чухал дэд бүтэцтэй байгууллагуудаа хариуцах чиглэл рүү.

Тагнуулын байгууллага болохоор яг Энх-Амгалан гишүүний хэлж байгаа тэр халдлагуудыг бүртгэж авах, бүртгэж аваад ангилах дээрээс нь бүртгэж аваад бусад байгууллагатай зөрчилтэй тэмцэх хамтарсан баг байгуулах ийм асуудлууд бол бүгд энэ тагнуулын байгууллага дээр орж байгаа. Жишээ нь мэдээллийн систем сүлжээний аюулгүй байдлыг зориулалт бүхий техник программ хангамжаараа баталгаажуулаад дүгнэлт гаргах, шаардлагатай шалгалтуудыг хийх бусад зэвсэгт хүчний кибер командлалтай яамтайгаа хамтарч ажиллах мөн одоо шинжилгээний лабораторийнхоо тусламжтайгаар бас илрүүлэх халдлагыг илрүүлэх гээд ажлууд хийнэ.

Мөн хуульд цагдаагийн байгууллагын кибер аюулгүй байдлыг хангах талаар арга хэмжээнүүд бүрэн эрхүүд бол туссан. Цагдаагийн байгууллага бас 15 дугаар зүйлийн дагуу холбоотой энэ кибер халдлага зөрчилтэй холбоотой гэмт хэргийн мэдээллийг хүлээн авах, мэдээж энэ мэдээллийн аюулгүй байдлын холбоотой гэмт хэрэг бол бас энэ хуулийг дагаад Эрүүгийн хуулиар бас хариуцлага оногдуулах дагасан хууль орж байгаа. Тэгэхээр энэ бүртгэж авсныхаа дагуу хуульд тэр органик хуульд зохицуулсныхаа дагуу мөрдөн байцаах ажиллагаа явуулах ажлууд бол цагдаагийн байгууллагын бүрэн эрхэд хамаарна.

Нийт халдлага үүслээ гэх юм бол нийт халдлагуудын мэдээллийг аваад түүнийгээ дүн шинжилгээ хийгээд хуваарилах тэгээд хамтарсан баг гаргах шуурхай штаб баг гаргаж ажиллах үндсэн үүрэг бол тагнуулын байгууллагад хадгалагдаж байгаа гэж бас ойлгож болно.

**Н.Энхболд:** Энх-Амгалан гишүүний микрофоныг өгье. Тодруулж асуух гэж байна.

**Б.Энх-Амгалан:** Яах вэ та нар эхний хэлэлцүүлэг учраас энийгээ хараарай. Би энэ цагдаагийн байгууллагын эрх үүрэг дээр бол 15.1.4 дээр кибер халдлага зөрчилтэй тэмцэх гэдгийг нь бол олж уншиж байна. Тагнуулын байгууллага дээр би энэ кибер халдлага зөрчилтэй тэмцэх гэдэг заалт нь би олж уншихгүй л байна л даа. Хэд дээр байна вэ та нар надад хэлээч яг олж уншихгүй юм. 13-н тагнуулын байгууллага гэсэн энэ дээр би бол энийг яг. 2 дээр. 13.20 дээр байгаа юм уу? 13.20 гэдэг юм чинь энд алга байна. 20 дугаар зүйл дээр байгаа юм уу доошоогоо. Байгаа бол яах вэ. Яг энэ тагнуулын байгууллагыг чинь эндээс олж уншихгүй байна.

**Н.Энхболд:** Санал хураалт. Томьёоллыг сая уншсан. 16-аас 9 56,2 хувиар санал дэмжигдлээ. 12 дугаар зүйлээр санал хурааж дууслаа. 13 дугаар зүйл.

15.Төслийн 13 дугаар зүйлийг доор дурдсанаар өөрчлөн найруулах:

“13 дугаар зүйл.Тагнуулын байгууллага

13.1.Тагнуулын байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

13.1.1.төрийн мэдээллийн нэгдсэн сүлжээг зохион байгуулж, түүний кибер аюулгүй байдлыг хангах;

13.1.2.төрийн мэдээллийн нэгдсэн сүлжээнд холбогдсон болон онц чухал мэдээллийн дэд бүтэцтэй төрийн өмчит хуулийн этгээдийн кибер аюулгүй байдлыг хангах үйл ажиллагаанд хяналт тавих, холбогдох этгээдэд сургалт зохион байгуулах;

13.1.3.кибер аюулгүй байдлын үндэсний стратегийг цахим хөгжил, харилцаа холбооны асуудал эрхэлсэн төрийн захиргааны төв байгууллага, Зэвсэгт хүчний кибер аюулгүй байдлыг хангах байгууллагатай хамтран боловсруулах;

13.1.4.үндэсний хэмжээний кибер халдлагаас хамгаалах төлөвлөгөө боловсруулах, хэрэгжилтэд хяналт тавьж ажиллах;

13.1.5.үндэсний аюулгүй байдлыг хангах тусгайлсан чиг үүрэг бүхий болон төрийн захиргааны төв байгууллагатай мэдээлэл солилцох, хамтран ажиллах журмыг холбогдох байгууллагатай хамтран батлах;

13.1.6.энэ хуулийн 10.1.6-д заасан журмыг боловсруулах, хэрэгжилтэд хяналт тавих;

13.1.7.энэ хуулийн 13.1.2-т заасан этгээдийн мэдээллийн систем, мэдээллийн сүлжээний аюулгүй байдлыг хангах зориулалт бүхий техник, программ хангамжийг шалган баталгаажуулах, дүгнэлт гаргах;

13.1.8.энэ хуулийн 13.1.2-т заасан этгээдэд гадаад улсын зээл, тусламж, хөрөнгө оруулалтаар хэрэгжих мэдээллийн технологийн төсөл, хөтөлбөрт кибер аюулгүй байдлыг хангах асуудлаар дүгнэлт гаргаж, холбогдох байгууллагад санал, шаардлага хүргүүлэх;

13.1.9.кибер халдлага, зөрчилтэй тэмцэх зорилгоор тоон шинжилгээний лаборатори ажиллуулах;

13.1.10.кибер аюулгүй байдлын эрсдэлийн үнэлгээ хийх этгээдийг бүртгүүлэхэд санал өгөх;

13.1.11.кибер аюулгүй байдлыг хангах асуудлаар хүн, хуулийн этгээдэд зөвлөмж, шаардлага хүргүүлэх. Ажлын хэсгийн санал байна. Дэмжье гэсэн санал хураалт явуулъя. 17-оос 11 дэмжиж 64,7 хувиар энэ санал дэмжигдэж байна. Дараагийн санал. 13 дугаар зүйлээр санал хурааж дууслаа. 14 дүгээр зүйл

16.Төслийн 14 дүгээр зүйлийг доор дурдсанаар өөрчлөн найруулж, 15дугаар зүйл болгох:

“15 дугаар зүйл.Цагдаагийн байгууллага

15.1.Цагдаагийн байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

15.1.1.кибер халдлага, зөрчилтэй холбоотой гэмт хэргийн мэдээллийг хүлээн авч, хуульд заасан ажиллагааг явуулах;

15.1.2.энэ хуулийн 15.1.1-д заасан чиг үүргээ хэрэгжүүлэхэд шаардагдах мэдээллийг холбогдох төрийн байгууллага, албан тушаалтан, хүн, хуулийн этгээдээс гаргуулан авах; иргэн гэж байх юм болов уу, хүнээр явж байгаа юм уу.

15.1.3.кибер аюулгүй байдлыг хангах асуудлаар хүн, хуулийн этгээдэд зөвлөмж, шаардлага, сэрэмжлүүлэг хүргүүлэх;

15.1.4.кибер халдлага, зөрчилтэй тэмцэх, тоног төхөөрөмж, программ хангамжийг шалгах, судалгаа, шинжилгээ хийх, дүгнэлт гаргах зорилгоор тоон шинжилгээний лаборатори ажиллуулах.” Ажлын хэсгийн санал. Санал хураалт. 17-оос 11 64,7 хувиар санал дэмжигдлээ. Болгосон түрүүн хураасан.

17.Төслийн 15 дугаар зүйлийн 15.1.4 дэх заалтыг хасах. Төслийнх шүү энэ. Санал хураалт. Ажлын хэсгийн санал. Санал хураалт. Тийм энэ төслийн юмаараа явж байгаа дандаа. 17-оос 11 дэмжлээ. 64,7 хувиар санал дэмжигдэж байна. 15 дугаар зүйлээр санал хураалт дууслаа.

18.Төслийн 16 дугаар зүйлийн 16.1 дэх хэсгийг хасах. Ажлын хэсгийн санал, санал хураалт. 17-оос 10 58,8 хувиар дэмжлээ.

19.Төслийн 16 дугаар зүйлийн 16.2.6, 16.2.7 дахь заалтыг доор дурдсанаар өөрчлөн найруулах:

“16.2.6.кибер аюулгүй байдлын эрсдэлийн үнэлгээг хоёр жил тутамд, холбогдох журамд заасан нөхцөл, байдал үүссэн үед тухай бүр хийлгэж, гарсан дүгнэлт, зөвлөмж, шаардлагын дагуу арга хэмжээг авч хэрэгжүүлэх;

16.2.7.мэдээллийн аюулгүй байдлын аудитыг жил тутамд, холбогдох журамд заасан нөхцөл, байдал үүссэн үед тухай бүр хийлгэж, гарсан дүгнэлт, зөвлөмж, шаардлагын дагуу арга хэмжээг авч хэрэгжүүлэх;” ажлын хэсгийн санал. Санал хураалт. Шалгалтуудын давтамжийг тодорхойлж байгаа юм байна. 17-оос 18 4,7 хувиар санал дэмжигдлээ. Төслийн 17 дугаар зүйл дээр ажлын хэсэг болоод гишүүдээс санал байхгүй. Хэлэлцлээ. Төслийн 18 дугаар зүйл хэлэлцье. Энэ дээр ажлын хэсгээс гарсан санал бий. Гишүүнээс ирсэн зарчмын зөрүүтэй санал байгаа. Эхлээд ажлын хэсгийн саналаа хураая. Их Хурлын гишүүн Сэргэлэнгээс зарчмын зөрүүтэй санал ирсэн.

Энэ хуулийн 18.1.14 дүгээр зүйлтэй холбоотой санал. Саналын томьёолол нь хилийн боомтын хяналт, удирдлагын систем гэснийг улсын хилээр нэвтэрч байгаа зорчигч тээврийн хэрэгслийн бүртгэл, хяналт, мэдээллийн нэгдсэн систем гэж өөрчлөх. Энэ одоо хэрэглэгдэж байгаа нэр томьёо. Одоогийн хуулиар албан ёсоор хэрэглэгдэж байгаа нэр томьёо юм байна. Тийм учраас. Сэргэлэн гишүүн зарчмын зөрүүтэй саналтай тайлбар хэлье. Сэргэлэн гишүүний микрофоныг өгөөрэй.

**Ц.Сэргэлэн:** Баярлалаа. Энэ төсөлд байгаа томьёоллыг оновчтой болгох л санал байгаа юм. Энэ Монгол Улсын хилээр нэвтэрч байгаа зорчигч тээврийн хэрэгслийн бүртгэл, хяналт мэдээллийн нэгдсэн сүлжээ гэж байгаа юм. Яг өөрийнх нь албан ёсны нэр. Тэгээд энэ сүлжээнд юу байдаг вэ гэхээр алан хядах байгууллагын гишүүдийн нэрс, Монгол Улсад оруулахгүй гэсэн бүртгэл нь. Интерполоор эрэн сурвалжлагдаж байгаа гэмт этгээдүүдийг Монгол Улсад оруулж болохгүй гэсэн бүх мэдээлэл нь. Хууль хяналтын байгууллагаас Монгол Улсын хилээр гарахыг нь хориглосон хүмүүсийн бүх мэдээлэл энэ системд байдаг юм.

Тэгээд энд төрийн тусгай албад тагнуул цагдаа гэх мэт олон байгууллагууд холбогдож үйл ажиллагаа явуулдаг. Одоо дээрээс нь нэмэгдээд энэ виз бүртгэлийн нэгдсэн систем давхар холбогдох юм. Тэгэхээр энэ хилийн боомтын хяналт удирдлагын систем гээд томьёолчих юм бол энэ ихээхэн явцуу. Зүгээр тэр нэг тухайн боомтын харуул хамгаалалтын асуудал болж хувирах гээд байгаа юм. Тийм учраас агуулгыг нь илүү оновчтой тодорхой болгох үүднээс энэ миний хэлээд байгаа системийнх нь нэрээр нь нэрлэх нь зүйтэй л гэсэн ийм санал. Яагаад гэвэл Нэгдсэн Үндэстний Байгууллагын террорист этгээдийн хөдөлгөөнд хяналт тавих gotravel гэдэг ийм хөтөлбөр байдаг. Энийг хэрэгжүүлэх агентлагаар Засгийн газрын тогтоолоор Хил хамгаалах ерөнхий газар тогтоогдоод үүрэгжсэн байдаг юм.

Тэгээд ийм л одоо онц гэж хэлэхээс ч бараг илүү болдог дахиж хүч нэмэгдүүлж хэлж болохоор онцгой чухал мэдээллийн сүлжээ байхгүй юу. Тийм учраас энийг ингэж агуулгыг нь маш тодорхой болгож томьёолох нь зүйтэй л гэсэн ийм санал шүү. Энийг одоо гишүүд минь анхаарна биз дээ. Баярлалаа.

**Н.Энхболд:** Баярлалаа. Ажлын хэсгийн гишүүдийн зүгээс энэ дээр элдэв санал байхгүй бол энэ саналаар хураалгана. Өөр саналтай гишүүн байхгүй бол 1.14-ийг. Эхлээд энүүгээрээ саналаа хураая. Энэ дээр өөр санал байхгүй биз ажлын хэсгийн гишүүдээс би дахиад асуулаа шүү 2 дахь удаа. Хэн гараа өргөөд байна тэнд? Хууль зүйн яам. 7 дугаар микрофон.

**Д.Ган-Эрдэнэ:** Хууль зүй, дотоод хэргийн яам Мэдээллийн технологийн газар Ган-Эрдэнэ. Сэргэлэн гишүүний гаргасан санал дээр яах вэ энэ хилийн боомт гэж оруулж өгдөг нь санаа нь бол юу вэ гэхээр гаалийг оруулж өгч байгаа юм. Мөн дээр нь нэмээд хилийн мэргэжлийн хяналтын асуудал бас энэ дээр гаальтай бол хамтраад одоо бол орж ирэх байх. Тэгэхээр энэ яг шалган нэвтрүүлэх үйл ажиллагаа болчих юм бол техник хэрэгсэл гадаадын иргэн gotravel-тай холбоотой асуудал, Террорынхтой тэмцэх үндэсний зөвлөлийн асуудал, Иргэний нисэхийн мэдээллийн сангууд бол яг бөөнөөрөө бол ороод ирнэ. Хилийн шалгантай холбоотой асуудал дээр.

Гааль, мэргэжлийн хяналтын асуудлыг л давхар энэ дээр оруулах асуудлыг л бодож яг боомттой холбоотойгоор нь оруулж ирсэн байгаа.

**Н.Энхболд:** Тэгье. Ойлголоо дахин, дахин асуусны хэрэг гарлаа. Сэргэлэн гишүүний саналыг нэмээд боомтын саяын санааг нь нэмж тусгаад найруулаад ингээд зарчмын хувьд хэвээр нь үлдээгээд санал хураая. Үг үсэг дээр нь зохицох зүйлүүд байвал та нар хамтраад сууж байгаад хийгээрэй. Үндсэндээ зарчмын хувьд саяын 2 саналыг нийлүүлж хураагаад томьёолох чиглэлийг ажлын хэсэгт өгөөд дэмжье гэсэн санал хураалт явуулъя. Ажлын хэсгийн санал. Сэргэлэн гишүүнийх тийм. Нэг нь гэхдээ үлдэж болохгүй л дээ. Дэмжье санал хураалт. Тийм дахиад санаагаа бол хэдүүлээ ойлгосон. Аль, аль нь байхаар бодоод. Орно тийм хоёулаа орно. 17-оос 10 дэмжлээ. Учрал гишүүн энэ дээр дахиад анхаараад томьёолол дээр нь байна уу найруулга дээр нь анхаараад үзнэ биз. 58,8 хувиар дэмжигдэж байна. Дараагийн санал. Энх-Амгалан гишүүн. 18 дугаар зүйл дээр явж байгаа шүү ээ. Томьёоллоо бичиж өгсөн үү. Санал хэлэх гэж байна.

**Б.Энх-Амгалан:** Би энэ 18 дугаар зүйлийг дэмжлээ. Гэхдээ онц чухал мэдээллийн дэд бүтэцтэй байгууллага дээр та нар чинь та нар минь яагаад энэ ашигт малтмалын орд ашиглан үйл ажиллагаа явуулж байгаа ийм байгууллагыг оруулсан юм бэ тэрэн дээрээ бас нэг анхаараач. Энэ чинь одоо онц чухал мэдээллийн дэд бүтэцтэй байгууллага мөн үү?

Хоёрдугаарт энэ холбогдох журамд заасан нөхцөл байдал үүссэн гэж өөрчилж байгаагийн утгыг би энэ чинь төрийн захиргааны байгууллагад тийм нөхцөл байдал үүслээ гээд шаардлага тавивал шалгах л ёстой биз дээ. Анхныхаараа байвал яадаг юм бэ? Тэрийг та бүхэн маань 18.2.5, 2 дээр бас анхаараарай. Дараагийнхаа юм дээр.

**Н.Энхболд:** Тэнгис хариулах юм уу? Анхаарах зүгээр санал. Энэ гол нь стратегийн гэж тодруулсан юмыг нь ач холбогдол бүхий гэж. 18.1.15. нэмэх заалт шүү.

20.Төслийн 18 дугаар зүйлд доор дурдсан агуулгатай 18.1.15 дахь заалт нэмэх:

“8.1.15.стратегийн ач холбогдол бүхий ашигт малтмалын ордыг ашиглан үйл ажиллагаа эрхлэгч.” Гэсэн заалт нэмье, ажлын хэсгийн санал. Санал хураалт. Энх-Амгалан гишүүний хэлсэн зүйлийг анхаарна биз. 17-оос 10 58,8 хувиар дэмжигдлээ. Дараагийн санал.

21.Төслийн 18 дугаар зүйлийн 18.2.5 дахь хэсгийн “эсхүл мэдээллийн систем, мэдээллийн сүлжээний өөрчлөлт хийгдэх бүрд хэсэгчлэн, эрх бүхий байгууллагын шаардсанаар” гэснийг “холбогдох журамд заасан нөхцөл, байдал үүссэн үед” гэж өөрчилье гэсэн санал ажлын хэсгээс гаргасан байна. Дэмжье гэсэн санал хураалт явуулъя. Энэ уначихлаа. Энэ санал уналаа шүү.

22.Төслийн 18 дугаар зүйлийн 18.2.10 дахь заалтыг доор дурдсанаар өөрчлөн найруулах:

“18.2.10.кибер аюулгүй байдлын эрсдэлийн үнэлгээний болон мэдээллийн аюулгүй байдлын аудитын тайланг хүлээн авснаас хойш нэг сарын дотор холбогдох төвд хүргүүлэх;” гэсэн ажлын хэсгийн саналыг дэмжье. Санал хураалт. Дүнгээ харъя. 17-оос 10 дэмжсэн байна. 58,8 хувиар. Цогтбаатар гишүүний төхөөрөмжийг шалгаарай. 18 дугаар зүйлээр санал хурааж дууслаа. 19 дүгээр зүйл. Ажлын хэсгээс санал байгаа.

23.Төслийн 19 дүгээр зүйлд доор дурдсан агуулгатай 19.2 дахь хэсэг нэмэх:

“19.2.Хуульд өөрөөр заагаагүй бол бусад хуулийн этгээд кибер халдлага, зөрчилтэй тэмцэх төвтэй байж болно.” Энх-Амгалан гишүүн асууя. Энх-Амгалан гишүүний микрофон өгөөрэй. Энх-Амгалан гишүүний микрофон. Энэ ажлын алба яасан бэ? Энх-Амгалан гишүүний микрофоныг өгөөрэй.

**Б.Энх-Амгалан:** Би түрүүн асуухад та бүхэн маань энэ тагнуулын төв газрын үндэсний төв л энэ хэрэг бүртгэл, мөрдөн байцаалтыг явуулах тэмцэх үйл ажиллагаа хийнэ. Цагдаагийн байгууллагаас хийнэ гээд байсан. Одоо энийгээ хар даа та нар. 19.1.1 дээр кибер халдлага зөрчилтэй тэмцэх үндэсний төв. 2 дээр нь кибер халдлага зөрчилтэй тэмцэх төрийн нэгдсэн төв. 3 дээр нь кибер халдлага зөрчилтэй тэмцэх зэвсэгт хүчний төв гээд ингээд халдлага зөрчилтэй тэмцэх төвүүд бий болоод байна. Тэгээд дээр нь дахиад та бүгд чинь одоо энэ нэг хуулийн бусад этгээд кибер халдлага зөрчилтэй тэмцэх төвтэй байж болно гээд тэгэхээр чинь баахан байгууллагууд энэ хэрэг бүртгэл мөрдөн байцаалт явуулаад л зөрчилтэй тэмцэх ийм юмнууд давхцаад ингээд асуудал чинь унаад байх юм биш биз. Энэ чинь нэг утгатай байна шүү дээ. Зөрчилтэй тэмцэх төв нь тагнуулын ерөнхий газарт байна гээд нэг баахан төв байгуулахаар чинь урдах юмаа үгүйсгээд байгаа юм биш үү? Энэ заавал ингэж байх ямар хэрэгтэй юм бэ?

Одоо компаниуд энд чинь одоо ингээд л кибер аюулгүй байдалтай тэмцэх, халдлагатай тэмцэх үндэсний төвөө байгуулна гээд ингээд дайраад байвал яах вэ? Энэ зөрчилтэй юм биш үү энийгээ нэг тайлбарлаач.

**Н.Энхболд:** Ажлын хэсгийн ахлагч Учрал тайлбарлая. Дараа нь нэмэх хүмүүс байвал тэндээс яагаарай. Учрал гишүүн.

**Н.Учрал:** Түрүүн нөгөө тогтолцооны хувьд бас ярьсан. Энэ кибер халдлага зөрчилтэй тэмцэх Үндэсний төв гэдэг нь тагнуулын байгууллагынхаа бүтцэд ажиллаж байгаа төвөө хэлж байгаа. Кибер халдлага зөрчилтэй тэмцэх Нийтийн төв гэдэг нь буюу энэ ажлын хэсгийн саналаар нэгдсэн төсвийг Нийтийн төв болгож орж ирж байгаа. Кибер халдлага зөрчилтэй тэмцэх нийтийн төв нь Харилцаа холбоо, цахим хөгжлийн яамны дэргэдэх гэж. Энэ хоёр гол ялгаа нь бол үндэсний төв нь бол төрийн онц чухал мэдээллийн дэд бүтэцтэй байгууллагын аюулгүй байдлыг хангана. Нийтийн төв нь бол хувь компаниуд иргэдийн мэдээллийн аюулгүй байдлыг хангах чиглэлээр ажиллана гэж байгаа. Тэгэхээр энүүгээрээ л ялгаатай.

Төрийн нэгдсэн төв биш энэ зарчмын саналаар Нийтийн төв гэж нэрийг нь өөрчилж орж ирж байгаа. 19.2 дээр хуульд өөрөөр заагаагүй бол бусад хуулийн этгээд кибер халдлага зөрчилтэй тэмцэх төвтэй байж болно гэдэг нь бол зүгээр компани аж ахуйн нэгж өөрөө дэргэдээ кибер халдлага зөрчилтэй тэмцэх төвөө байгуулаад сүлжээн дээрээ хяналт тавиад хамгаалах ажил бол өөрөө хийж болно гэдгийг нээж өгч байгаа. Тэрнээс биш олон байгууллага ерөөсөө байхгүй. Үндэсний төв бол тагнуулынхаа дэргэд гол үндсэн ажлаа хийнэ. Гадаад харилцаагаа ч хийнэ. Төрийн онц чухал мэдээллийн дэд бүтэцтэй байгууллагуудаа аюулгүй байдлыг нь хангана. Нийтийн төв нь бол зөвхөн хувийн байгууллага иргэн л гэж ингэж ангилж өгч байгаа.

Тэгэхээр Үндэсний төв яг үндсэн эрхлэх асуудлынхаа хүрээнд үйл ажиллагаа зохион байгуулахаараа ялгаатай. Тэрнээс олон төв бол байхгүй. Түрүүн Энх-Амгалан гишүүний асуулт дээр бас гарч байсан. Энэ кибер халдлага зөрчилтэй тэмцэх Үндэсний төвийн эрхүүд нь энэ хуульдаа бол яг ямар, ямар чиглэлээр ажиллах вэ гэдэг нь тодорхой бол болсон. Тэгэхээр олон төв бол байхгүй. Дөрөвдүгээр бүлэн бол тэр чигтээ кибер халдлага зөрчилтэй тэмцэх төвүүдийг эрх үүргийг нь хуульчилж өгсөн ийм бүлэг байгаа.

**Н.Энхболд:** Ер нь зүгээр миний ойлгосон зөв бол дараа нь Эрдэнэ хариулаарай. Төв энэ тэр гэж байснаас тийм нэгжтэй юм уу, бүтэцтэй байж болно гэвэл энэ чинь ойлгомжтой болох юм. Төв гэхээр чинь нэг л том сүртэй л юмнууд л дуулдаад байна. Нөгөө улсын хэмжээнд улсын хэмжээнд үйл ажиллагаа явуулдаг. Тагнуулын ерөнхий газар Эрдэнэ нэмж тайлбарлах зүйл байвал хэлээч. Нэгжтэй юм уу бүтэцтэй гэхэд л болоо шүү дээ. Эрдэнэ энэ дээр тайлбарлах зүйл байвал хэлье. Сая миний хэлдэг санаа зөв үү, хэрэв нэгжтэй юм уу бүтэцтэй гэвэл энэ асуудал гарахгүй л байхаар байна. Төв гэхээр том болчхоод байна.

**Э.Эрдэнэ:** Эрхэм гишүүний асуултад хариулъя. Энэ нөгөө яах вэ эрхэм гишүүнээ асуудал нь болохоор ийм байгаа юм. Төв бол яг шууд гэмт хэрэг зөрчилтэй шууд тэмцэж байгаа юм бол биш. Энэ бол систем сүлжээн дээр одоо жишээлбэл бид нарт түрүүн судалгаа танилцуулсан. Жилд 9 сая халдлага жишээ нь төрийн мэдээллийн нэгдсэн сүлжээ рүү чиглэсэн халдлага ирж байна гэхэд тэрийг яг систем сүлжээ дээр нь тэр нөгөө хакеруудтайгаа тэмцэж байгаа тэр процессын хийж байгаа энэ төв нь энэ юм. Яг гэмт хэргийнх нь хувьд тэр систем сүлжээнд нэвтэрсэн өгөгдлийг нь өөрчилсөн эсхүл тоног төхөөрөмжийг нь тэр кибер хакерынхаа үйлдлээр бол ингээд устгаж гэмтээсэн тэр үйлдэлд нь эрүүгийн хариуцлага юм уу Зөрчлийн хуулиар хариуцлага хүлээлгэж байгаа процесс нь өөрөө тэр дагаж гарах хууль дээрээ яг одоо тэр санкцуудыг нь заагаад өгсөн ийм зохицуулалттай явж байгаа.

**Н.Энхболд:** Миний ойлгож байгаагаар асуудлын гол нь сая Учрал гишүүний тайлбарласнаар жишээ нь хувийн компани өөрийнхөө үйл ажиллагаанд ямар нэгэн хөндлөнгөөс хийх халдлагуудыг урьдчилан сэргийлэх хамгаалах түүнтэй тэмцэх тийм нэгжтэй бүтэцтэй байж болно гэсэн санаа энэ 19.2 чинь байна шүү дээ. Зөв үү. Тэгээд тэрийгээ төв гээд нэрлэхээр чинь гишүүд нөгөө том төвүүдтэй чинь ойлгоод л бараг л улсын хэмжээний юм хийх юм шиг. Тийм нэгж юм уу бүтцийн л тухай л асуудал байна шүү дээ. Тийм биз дээ.

**Э.Эрдэнэ:** Тийм. Гишүүний саналыг хүлээж авч байна. Ойлголоо.

**Н.Энхболд:** Энх-Амгалан гишүүний микрофоныг өгөөрэй. Санал хэлэх гэж байна.

**Б.Энх-Амгалан:** Би энэ нөгөө хуулийг боловсруулж байгаа ажлын хэсгийнхэнд хэлэх гээд байна. Та нар 13 дугаар зүйл дээр, 15 дугаар зүйл дээр. Кибер халдлага зөрчилтэй тэмцэх үүргийг цагдаагийн байгууллага, тагнуулын байгууллагад өгсөн байгаа юм. 15.1.4 дээр чинь ингээд ийм үг, үсэг байж байна шүү. Тэгсэн хэр нь дахиад энэ кибер халдлага зөрчилтэй тэмцэх үндэсний төв, кибер халдлага зөрчилтэй тэмцэх нийтийн төв, кибер халдлага зөрчилтэй тэмцэх зэвсэгт хүчний төв одоо тэгээд дээрээс нь хуулийн бус этгээд кибер халдлага зөрчилтэй тэмцэх төвтэй байж болно гэхээр энэ 13, 15, 19 дүгээр заалтууд чинь хоорондоо адилхан ойлгогдоод сүүлдээ ингээд нөгөө зөрчилтэй юм болох вий дээ.

Хуулийг өөртөө ашигтайгаар тайлбарлаад би бас ийм төвтэй байж болно гээд ингээд гадна, дотнын хамтарсан аж ахуйн нэгж байгууллагууд ингээд энийг чинь ашиглах вий дээ. Тийм учраас нэг мөр ойлгогдохоор хуулийнхаа үг хэллэгийг засаж янзлаарай гэж би хэлэх гээд байгаа юм.

**Н.Энхболд:** Гишүүний хэлсэн саналыг бас ажлын хэсэг бодоорой. Ер нь зүгээр 19.2 дахь заалтын хувьд бол тэр том нэр нь хэрэггүй байх биз дээ л гэж бодож байна. Яах вэ та нар ярина биз. Нэгжтэй байж болно гэнэ үү, бүтэцтэй байж болно гэнэ үү, албатай байж болно гэнэ үү, тухайн байгууллагынхаа хэмжээнд халдлагаас хамгаалах юм хийх болохоос одоо энэ бусад үндэсний хэмжээний төвүүдтэй салбарын хэмжээний төвүүдтэй адилтгах хэмжээний юм байж болохгүй шүү дээ тэр. Тэгж бодоо зарчмын хувьд саналыг нь хураая. Дэмжвэл та нар тэр төв гэдэг үгээ ямар зохистой үгээр солихоор байна тэрийгээ бодоорой гэж чиглэл өгье. Ингээд 19.2-г дэмжье гэсэн санал хураалт явуулъя. 16-аас 10 дэмжлээ 62,5 хувиар дэмжигдлээ. Дараагийн 19 дүгээр зүйлээр санал хурааж дууслаа. 20 дугаар зүйл рүү орж байна. Ажлын хэсгээс саналууд ирсэн.

24.Төслийн 20 дугаар зүйлийг доор дурдсанаар өөрчлөн найруулах:

“20 дугаар зүйл.Үндэсний төв

20.1.Үндэсний төв Тагнуулын байгууллагын бүтцэд ажиллана.

20.2.Үндэсний төв дараах чиг үүргийг хэрэгжүүлнэ:

20.2.1.улсын хэмжээнд кибер халдлага зөрчилтэй тэмцэх төвүүдийн үйл ажиллагааг уялдуулан зохицуулах, мэргэжил, арга зүйн туслалцаа үзүүлэх;

20.2.2.онц чухал мэдээллийн дэд бүтэцтэй төрийн өмчит хуулийн этгээд болон төрийн мэдээллийн нэгдсэн сүлжээнд холбогдсон байгууллага, мэдээллийн системд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага, зөрчилд өртсөн мэдээллийн системийг нөхөн сэргээхэд дэмжлэг үзүүлэх;

20.2.3.улсын хэмжээнд кибер халдлага, зөрчлийн мэдээлэлд дүн шинжилгээ хийх, мэдээллийн сан бүрдүүлэх, статистик, судалгаа хийх, анхааруулга, зөвлөмж, мэдээлэл түгээх;

20.2.4.эрхлэх асуудлын хүрээнд Монгол Улсыг төлөөлөн олон улсын болон гадаад улсын ижил төстэй байгууллагатай мэдээ, мэдээлэл солилцох, хамтран ажиллах;

20.2.5.кибер халдлага, зөрчлийн талаар мэдээлэл хүлээн авах, холбогдох байгууллагад шилжүүлэх;

20.2.6.онц чухал мэдээллийн дэд бүтэцтэй байгууллага, холбогдох бусад байгууллага, албан тушаалтанд кибер халдлага, зөрчлийн талаар зөвлөмж, шаардлага хүргүүлэх;

20.2.7.улсын хэмжээнд бүртгэгдсэн кибер халдлага, зөрчлийн талаарх мэдээллийг ангилах, боловсруулах, хариуцсан байгууллагад шилжүүлэх зорилгоор холбогдох байгууллагын төлөөлөл бүхий багийг ажиллуулах.” Гэсэн ажлын хэсгийн саналыг дэмжье гэсэн санал хураалт явуулъя. 16-аас 9 56,2 хувиар санал дэмжигдлээ. 20 дугаар зүйлээр санал хурааж дууслаа. Хэлэлцэж дууслаа.

25.Төслийн 21 дүгээр зүйлийг доор дурдсанаар өөрчлөн найруулах:

“21 дүгээр зүйл.Нийтийн төв

21.1.Нийтийн төв цахим хөгжил, харилцаа холбооны асуудал эрхэлсэн төрийн захиргааны төв байгууллагын дэргэд ажиллана.

21.2.Нийтийн төв дараах чиг үүргийг хэрэгжүүлнэ: 21.1.1 Түрүүчийн дугаар 21.2 шүү.

21.2.1.энэ хуулийн 20.2.2-т зааснаас бусад иргэн, хуулийн этгээдийн мэдээллийн систем, мэдээллийн сүлжээнд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага, зөрчилд өртсөн мэдээллийн системийг нөхөн сэргээхэд дэмжлэг үзүүлэх;

21.2.2.кибер халдлага, зөрчлийн талаар судалгаа, дүн шинжилгээ хийх, олон нийтэд зөвлөмж, мэдээлэл түгээх;

21.2.3.энэ хуулийн 19.1.1, 19.1.3, 19.2-т заасан төвтэй төв тийм юмтай хамтран гээд энд орох нь дээ. Анхаараарай Учрал гишүүнээ. хамтран ажиллах, мэдээ, мэдээлэл солилцох;

21.2.4.иргэн, хуулийн этгээдэд кибер халдлага, зөрчлийн талаар зөвлөмж, шаардлага хүргүүлэх. Гэсэн ажлын хэсгийн санал байна. Дэмжье гэсэн санал хураалт явуулъя. Хэрэв 19.1 нэгж юм уу алба гээд өөрчлөгдвөл энэ төвтэй гэхийн оронд төв, дараа нь тэр гэж явах нь байна шүү. Тэрийг л хэлж байна. 19.2 чинь дан тэрний тухай байхгүй юу. 15-аас 8 53,3 хувиар энэ санал дэмжигдлээ. 21 дүгээр зүйлийг хэлэлцэж дууслаа. 22 дугаар зүйл.

26.Төслийн 22 дугаар зүйлийн 22.2.1 дэх хэсгийн “түүнд өртсөн” гэснийг “хариу арга хэмжээ авах, кибер халдлага, зөрчилд өртсөн” гэж, 22.2 дахь хэсгийн “Цэргийн байгууллагын” гэснийг “Батлан хамгаалах салбарын” гэж тус тус өөрчлөх. Ажлын хэсгийн саналыг дэмжье гэсэн санал хураалт явуулъя. 15-аас 9 дэмжиж 60 хувиар дэмжигдлээ. Төслийн 23 дугаар зүйлтэй холбогдсон санал гараагүй. 23 дугаар зүйлийг хэлэлцэж дууслаа.

27.Төслийн 24 дүгээр зүйлийг хасах санал ажлын хэсгээс гарсан байна. Санал хураалт явуулъя. 15-аас 9 60 хувиар санал дэмжигдлээ. 24 дүгээр зүйлийг хэлэлцлээ. 25 дугаар зүйл.

25.Төслийн 25 дугаар зүйлийг доор дурдсанаар өөрчлөн найруулах:

“25.1.Энэ хуулийг 2022 оны 05 дугаар сарын 01-ний өдрөөс эхлэн дагаж мөрдөнө.” Гэсэн саналыг ажлын хэсгээс гаргасан байна. Дэмжье гэсэн санал хураалт явуулъя. 15-аас 9 60 хувиар санал дэмжигдлээ. Кибер аюулгүй байдлын тухай хуулийн төслийн анхны хэлэлцүүлгийг Байнгын хороон дээр зүйл бүрээр хийж дууслаа. Зүйлүүдээр.

Найруулгын шинжтэй саналууд байна. Найруулгын шинжтэй санал нэг.

1.Төслийн 3 дугаар зүйлийн 3.2 дахь хэсгийн “хуулийн этгээд нэгэн адил мөрдөнө” гэснийг “хуулийн этгээдэд энэ хууль нэгэн адил үйлчилнэ” гэж, 4 дүгээр зүйлийн 4.1.10 дахь заалтын “шинжилгээ хийж, дүгнэлт гаргах” гэснийг “дүгнэлт гаргах” гэж, 4.1.15 дахь заалтын “хариу үйлдэл үзүүлэх” гэснийг “хариу арга хэмжээ авах” гэж, 15 дугаар зүйлийн 15.1.3 дахь заалтын “харьяаллын дагуу” гэснийг “холбогдох” гэж, 16 дугаар зүйлийн 16.2 дахь хэсгийн “систем” гэснийг системээр дамжуулан мэдээлэл” гэж, мөн зүйлийн 16.2.2, 16.2.4 дэх заалтын “үндэсний төвд” гэснийг “холбогдох кибер халдлага зөрчилтэй тэмцэх төвд” гэж тус тус, 17 дугаар зүйлийн 17.1.3 дахь заалтын “Үндэсний төвд” гэснийг “Нийтийн төвд” гэж, 18 дугаар зүйлийн 18.2.14 дэх заалтын “хэвийн” гэснийг “хэвийн үйл ажиллагаа алдагдсан” гэж, 19 дүгээр зүйлийн 19.1.2 дахь заалтын “төрийн нэгдсэн төв” гэснийг “нийтийн төв" гэж тус тус өөрчлөх.

2.Кибер аюулгүй байдлын тухай төсөл болон хамт өргөн мэдүүлсэн хуулийн төсөлд шинээр хэсэг, зүйл, заалт нэмэгдэж, хасагдсантай холбогдуулан төслийн бүтэц, дугаарлалт, найруулгын холбогдох өөрчлөлт оруулах гэсэн ажлын хэсгийн саналыг дэмжье. Найруулга дээр Энх-Амгалан гишүүн. Ажлын хэсэг анхаараарай. Тэмдэглэж аваарай. Энх-Амгалан гишүүний.

**Б.Энх-Амгалан:** Ажлын хэсгийнхэн та нар энэ хуулийг боловсруулахдаа нэлээн сайн үзэж хараарай. Хуульд өөрөөр заагаагүй бол хуульд заасан бусад гээд ингээд бүрхэг заалтууд оруулж байгаа юм. Тэгээд ингээд ижил утгатай адил нэртэй ийм үг, өгүүлбэр утга санаа илэрхийлсэн заалтууд ингээд давхацсан заалтууд ингээд давхардсан заалтууд 3 юм дээр гарлаа шүү. 13 дээр гарлаа, 15 дээр гарлаа, 19 дээр гарлаа. Тэгээд энийг чинь хууль хэрэглэж байгаа тэр субъектүүд нь өөртэй ашигтайгаар тайлбарлах энэ одоо тэнд хуулийн цоорхойг ашиглах ийм үүд хаалгыг нээсэн тийм нөхцөл байдал болох вий дээ. Өөртөө зориулсан хуулийн уут хийчих вий дээ. Тийм учраас найруулгынхаа юм дээр та нар маань анхаараарай. Үндэсний төвөө Нийтийн төв болголоо л гэнэ тэглээ ингэлээ гэнэ. Тэгээд урдах заалтуудтайгаа наадах чинь уялдахаа байгаад ингээд нэг ийм галзуу хүний өдрийн тэмдэглэл шиг ийм хачин юм болох вий дээ. Бусад хуулиудтайгаа зөрчилдөөд унах вий дээ. Тийм учраас яг энэ найруулгын саналууд дээрээ юмнууд дээрээ та нар үг, үсэг тэр заалтынхаа юмнуудыг яг адилхан ийм заалтуудаа авч хаяарай. Өөр, өөр яг ойлгогдохоор хийлээ. Та нар тайлбарлахдаа нэг өөр. Хууль хэрэглэж байгаа субъект тайлбарлахдаа өөрөөр тайлбарлавал наадах чинь хуульд өөрөөр заагаагүй хуульд заасан бусад юмыг хангаж байгаа. Энэ чинь яг адил утгатай гэж тайлбарлавал болохооргүй юмнууд бас их байна шүү.

**Н.Энхболд:** Ажлын хэсэг гишүүний гаргаж байгаа саналыг анхаараарай. Тэр хооронд зөрчилдөж байгаа нэг мөр болгох юмнууд дээрээ анхаарах хэрэгтэй шүү. Найруулгын шинжтэй санал. Сая санал хураасан билүү, хураагаагүй билүү? Саяын уншсан найруулгын шинжтэй саналуудыг дэмжье гэсэн ажлын хэсгийн саналаар санал хураалт явуулна. Гишүүний саналыг анхаараарай эцсийн хэлэлцүүлэг дээрээ. Санал хураалт. 16-аас 10 дэмжиж 62,5 хувиар санал дэмжигдлээ. Одоо Кибер аюулгүй байдлын тухай хуулийн төслийн хамт өргөн мэдүүлсэн бусад хуулийн төслийн талаарх ажлын хэсгийн саналын томьёоллуудаар санал хураана.

Нэгдүгээрт Зөрчлийн тухай тухай хуульд нэмэлт оруулах тухай хуулийн төсөл дээр.

1.Төслийн 1 дүгээр зүйл буюу 14.13 дахь зүйлийг хасах. Санал хураалт. Санал хураалт явж байна. 16-аас 10 62,5 хувиар дэмжигдлээ. Дараагийн санал.

2.Төслийн 1 дүгээр зүйл буюу 14.14 дүгээр зүйлийн 5 дахь хэсгийн “албан тушаалтныг” гэснийг "хуулийн этгээдийг” гэж өөрчлөх. Ажлын хэсгийн санал хураалт. 16-аас 9 56,2 хувиар санал дэмжигдлээ. Цогтбаатар гишүүний төхөөрөмж нэг л гацаад байна даа.

3.Төслийн 1 дүгээр зүйл буюу 14.14 дүгээр зүйлд доор дурдсан агуулгатай 6 дугаар хэсэг нэмэх:

“6.Кибер аюулгүй байдлын талаар эрх бүхий байгууллагаас тавьсан шаардлагыг биелүүлээгүй бол онц чухал дэд бүтэцтэй хуулийн этгээдийг арван мянган нэгжтэй тэнцэх хэмжээний төгрөгөөр торгоно.” Санал хураалт. 16-аас 10 62,5 хувиар дэмжигдэж байна. 1 дүгээр санал бид нар түрүүн дэмжсэн. Энэтэй холбогдуулаад

4.1 дэх санал дэмжигдсэнтэй холбогдуулан төслийн 1 дүгээр зүйлийн “14.14 дүгээр зүйл” гэснийг “14.13 дугаар зүйл” гэж өөрчлөх. Санал дэмжье санал хураалт. Ажиллахгүй байна. 16-аас 10 62,5 хувиар дэмжигдлээ. Дагаж хамт өргөн мэдүүлсэн Зөрчлийн тухай хуульд нэмэлт оруулах тухай хуулийн төслийг зүйлээр хэлэлцлээ. Анхны хэлэлцүүлэг хийлээ.

Хоёр.Харилцаа холбооны тухай хуульд нэмэлт, өөрчлөлт оруулах тухай хуулийн төслийн талаар саналууд ирсэн байгаа. Санал ирсэн байна.

1.Төслийн 3 дугаар зүйлийн ““20.4, 20.5, 20.6” гэж,” гэсний дараа “25 дугаар зүйлийн 25.2.8 дахь заалтын “холбооны” гэснийг “холбоо, мэдээллийн технологийн” гэж” гэж нэмэх. Ажлын хэсгийн санал, санал хураалт. 16-аас 10 62,5 хувиар дэмжигдлээ. Дагаж өргөн мэдүүлсэн Харилцаа, холбооны тухай хуульд нэмэлт, өөрчлөлт оруулах тухай хуулийн анхны хэлэлцүүлгийг Байнгын хороогоор хийлээ.

Гурав.Эрүүгийн хуульд нэмэлт оруулах тухай хуулийн төсөл дээр. 1 санал, саналууд байна.

1.Төслийн 1 дүгээр зүйлийг доор дурдсанаар өөрчлөн найруулах:

“1 дүгээр зүйл.Эрүүгийн хуулийн 26 дугаар бүлгийг доор дурдсанаар өөрчлөн найруулсугай:

ХОРИН ЗУРГАДУГААР БҮЛЭГ  
КИБЕР АЮУЛГҮЙ БАЙДЛЫН ЭСРЭГ ГЭМТ ХЭРЭГ

26.1.Кибер орчинд хууль бусаар халдах

1.Кибер орчинд зөвшөөрөлгүйгээр хандаж мэдээллийн систем, мэдээллийн сүлжээнд нэвтэрсэн, танилцсан бол хоёр мянга долоон зуун нэгжээс арван мянган нэгжтэй тэнцэх хэмжээний төгрөгөөр торгох, эсхүл зургаан сараас хоёр жил хүртэл хугацаагаар зорчих эрхийг хязгаарлах, эсхүл зургаан сараас хоёр жил хүртэл хугацаагаар хорих ял шийтгэнэ.

2.Кибер орчинд зөвшөөрөлгүйгээр халдлага үйлдэж мэдээллийг устгасан, гэмтээсэн, өөрчилсөн, засварласан, нуусан, нэмж оруулсан, хуулбарлаж авсан, ашиглах боломжгүй болгосон бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

3.Кибер орчинд зөвшөөрөлгүйгээр халдлага үйлдэж мэдээллийн систем, мэдээллийн сүлжээг ашиглах боломжгүй болгосон, хэвийн үйл ажиллагааг алдагдуулсан, хандалтад хязгаарлалт тогтоосон, ноцтой саад учруулсан бол хоёр жилээс таван жил хүртэл хугацаагаар хорих ял шийтгэнэ.

4.Энэ зүйлийн 2, 3 дахь хэсэгт заасан гэмт хэргийг үйлдэх зорилгоор мэдээлэл хадгалагдаж байгаа төхөөрөмжийг устгасан, гэмтээсэн бол хоёр жилээс арван жил хүртэл хугацаагаар хорих ял шийтгэнэ.

5.Энэ зүйлийн 2, 3 дахь хэсэгт заасан гэмт хэргийн улмаас төрийн байгууллагын хэвийн үйл ажиллагаа алдагдсан бол арван мянган нэгжээс дөчин мянган нэгжтэй тэнцэх хэмжээний төгрөгөөр торгох, эсхүл хоёр жилээс найман жил хүртэл хугацаагаар хорих ял шийтгэнэ.

6.Энэ зүйлийн 2, 3 дахь хэсэгт заасан гэмт хэргийг:

6.1.зохион байгуулалттай гэмт бүлэг үйлдсэн;

6.2.төрийн нууцад хамаарах мэдээлэл агуулж байгаа мэдээллийн систем, мэдээллийн сүлжээнд; төрийн мэдээллийн нэгдсэн сүлжээний албан болон тусгай хэрэглээний сүлжээнд; онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсан бол таван жилээс арван хоёр жил хүртэл хугацаагаар хорих ял шийтгэнэ.

26.2.Кибер орчинд хууль бусаар халдах, программ хангамж, техник хэрэгсэл бүтээх, бэлтгэх, борлуулах, ашиглах, тараах

1.Энэ хуулийн 26.1 дүгээр зүйлд заасан гэмт хэргийг үйлдэх зорилгоор мэдээллийн систем, мэдээллийн сүлжээнд хууль бусаар нэвтрэх тусгай программ, техник хэрэгслийг бэлтгэсэн, борлуулсан; программ хангамжийг тусгайлан зохиосон, зориудаар ашигласан, санаатай тараасан бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

2.Энэ зүйлийн 1 дэх хэсэгт заасан гэмт хэргийг:

2.1.зохион байгуулалттай гэмт бүлэг үйлдсэн;

2.2.төрийн нууцад хамаарах мэдээлэл агуулж байгаа мэдээллийн системд; төрийн мэдээллийн нэгдсэн сүлжээний албан болон тусгай хэрэглээний сүлжээнд; онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсан бол таван жилээс арван хоёр жил хүртэл хугацаагаар хорих ял шийтгэнэ.” Гэсэн томьёоллоор ажлын хэсэг санал гаргасан байна. Дэмжье гэсэн санал хураалт явуулъя. Сэргэлэн гишүүн саяын санал хураалт хүчингүй шүү. Санал хураалт хүчингүй. Сэргэлэн гишүүн. Сэргэлэн гишүүний микрофоныг өгөөрэй.

**Ц.Сэргэлэн:** Би нэг асуулт асуух гэсэн юм. Ажлын хэсгээс. Энэ 26.1 дээр бол ийм байгаа юм. Зөвшөөрөлгүйгээр хандаж гэж. Энэ бол байж болно. Тэр 3 дээр кибер орчинд зөвшөөрөлгүйгээр халдлага үйлдэж гэж байгаа юм. Тэгээд энэ халдлагыг ер нь зөвшөөрөлтэйгөөр бас үйлддэг юм уу? Өөр юмгүй. Энэ үгийн найруулга л буруу болчих шиг санагдаад байна. Шууд халдлага үйлдэгдэж гээд явмаар байна. Зөвшөөрөлгүйгээр гэж үгийг аваад хаямаар байна.

**Н.Энхболд:** Тэрийг ойлгож байна. Тэгэхээр зөвшөөрөл халдлагыг ер нь зөвшөөрөлтэй, зөвшөөрөлгүй гэж болох уу үгүй юу? 3 дахийг нь асууж байна. Гэхдээ тэнцвэр байна. Жишээ нь манайд хандлаа, халдчихлаа. Тэгэхээр манайх дотооддоо холбогдох байгууллагаасаа зөвшөөрөл авч байгаад нөгөө талд эсрэг үйлдэх хийх бол бас халдлага байхгүй юу тэр мөн, тийм ээ. Гэхдээ тэрийг бол бид нар дотооддоо гэмт хэрэг гэж үзэж болохгүй. Тэгэхээр магадгүй. Бас зөвшөөрөлтэй, зөвшөөрөлгүй. Санал хураалт явуулъя. Саяын томьёоллоор. Бодолцсон байлгүй дээ манай хүмүүс. Дахиад нэг бодоорой. 16-аас 10 62,5 хувиар дэмжигдлээ.

2.Төслийн 2 дугаар зүйлийн "Хорин зургадугаар бүлгийн гарчгийн “ЦАХИМ МЭДЭЭЛЛИЙН” гэснийг “КИБЕР” гэж, 26.1 дүгээр зүйлийн “мэдээллийн сүлжээнд” гэснийг “кибер орчинд” гэж, мөн хэсгийн “зургаан сараас хоёр жил” гэснийг “зургаан сар” гэж, 26.2 дугаар зүйлийн гарчгийн “Цахим мэдээллийн сүлжээнд” гэснийг “Кибер орчинд” гэж, мөн зүйлийн 1 дэх хэсгийн “Цахим төхөөрөмж, мэдээллийн хамгаалалттай сүлжээнд” гэснийг “Кибер орчинд” гэж,” гэснийг хасах. Ажлын хэсгийн санал. Санал хураалт. Санал хураалт гишүүдээ. 16-аас 10 62,5 хувиар дэмжигдэж байна.

3.Төслийн 3 дугаар зүйлийг хасах. Саналыг ажлын хэсгээс гаргасан байна. Дэмжье гэсэн санал хураалт явуулъя. 16-аас 9 56,2 хувиар дэмжигдлээ. Саяын санал дэмжигдсэн учраас.

4.Төслийн “4 дүгээр зүйл” гэснийг “3 дугаар зүйл” гэж өөрчлөх. Саналыг ажлын хэсгээс ирүүлсэн байна. Дэмжье. 16-аас 10 62,5 хувиар санал дэмжигдсэн байна. Кибер орчинд, Эрүүгийн хуульд нэмэлт оруулах тухай хуулийн төслийг зүйл бүрээр хэлэлцэж дууслаа.

Дөрөв дэх бүлэг санал байна. Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төсөл дээр. Ажлын хэсгээс ирсэн нэг санал байна.

1.Төслийн 1 дүгээр зүйлийг доор дурдсанаар өөрчлөн найруулах:

“1 дүгээр зүйл.Зөрчил шалган шийдвэрлэх тухай хуулийн 1.8 дугаар зүйлийн 6.5 дахь хэсгийн “14.3 дугаар зүйлийн 2 дахь хэсэг,” гэсний дараа “14.13” гэж, 6.10 дахь хэсгийн “...14.11...” гэсний дараа "14.13” гэж тус тус нэмсүгэй.” Гэсэн санал ажлын хэсгээс ирснийг дэмжье. Санал хураалт. 16 гишүүнээс 10 нь дэмжиж 62,5 хувиар энэ санал дэмжигдлээ.

Үүгээр Кибер аюулгүй байдлын тухай хуулийн төслийн анхны хэлэлцүүлгийг Байнгын хороогоор зүйл бүрээр хийж дууслаа. Дараа нь хамт өргөн мэдүүлсэн бусад хуулийн төслүүдийг бас зүйл бүрээр хэлэлцэж дууслаа. Хуулийн төслийн анхны хэлэлцүүлгийг хийсэн талаарх Байнгын хорооны санал дүгнэлтийг, алийг биччихсэн хаана байна вэ? Хураачих уу? Энх-Амгалан гишүүнээс гаргасан саналууд хоёр санал ирсэн. Нэг нь дэмжигдчихсэн. Мэдээллийн аюулгүй байдлын аудиттай холбоотой саналууд дэмжигдсэн. Есийн хоёрын гуравтай холбоотой тэр түрүүн бас нэлээн яриа өрнөсөн. Хуульд заасан бусад гэдэг зүйлийг нь одоогоор хасчихъя. Тэгээд тухайн үедээ өөр шаардлагууд бусад хуулиуд дээр гарч ирвэл тэр үед нь хэрэглээд явах зохицуулалтууд хийж болох болно гэсэн ийм саналаар ийм санал оруулж байгаа. Энэ саналыг саналтай холбогдуулж өөр гишүүдээс, ажлын хэсгээс. Тагнуулыг нэг сонсчихъё. Эрдэнэ даргын долдугаар микрофон, хэн бэ тэр? Хууль зүйн яам байна.

**Д.Ган-Эрдэнэ:** Хууль зүй, дотоод хэргийн яам Мэдээллийн технологийн газар Ган-Эрдэнэ. Улсын Их Хурлын гишүүн Б.Энх-Амгалан гишүүний гаргасан зарчмын зөрүүтэй саналтай холбогдуулаад тодруулга мэдээлэл өгье. Есийн хорин гурав дээр хуульд заасан бусад гэдэг асуудлыг яагаад оруулсан бэ гэж. Нийтийн мэдээллийн тухай хууль Улсын Их Хурал дээр хэлэлцэгдэж байгаа. Хэлэлцэгдэж байх явцад хууль тогтоогчдын зүгээс хэлэлцэх эсэх асуудал болон анхан шатны хэлэлцүүлэг дээр хуулийн төсөл боловсруулагчид бол нэлээн протоколд тэмдэглүүлж үүрэг даалгавар өгсөн юм нь бол Төрийн болон албан нөөцийн тухай хуулийг яаралтай дагуулж өөрчилж оруулж ирэхтэй холбоотой ийм чиглэлийг бол протоколоор өгсөн. Энэ дээр төрийн нууцтай холбоотой асуудлууд дээр одоо хүчин төгөлдөр үйлчилж байгаа Төрийн болон албаны нөөцийн тухай хуулийн арван гурвын нэгийн гурав дээр батлан хамгаалах чиглэлтэй холбоотой асуудал, хил хамгаалах байгууллагатай холбоотой асуудал буюу хаалттай мэдээлэл мөн маш нууц мэдээллүүдтэй зөвхөн эрх бүхий албан тушаалтанд танилцдаг байх.

Тэгэхээр энэ маш нууцтай холбоотой хаалттай, мэдээллүүдтэй, мэдээллүүдийг агуулж байгаа энэ мэдээллийн сантай аудит хийхдээ заавал одоо зөвшөөрөл авсан хуулийн этгээд байх уу, үгүй юу гэдэг асуудал хөндөгдөх байх гэдэг ийм нэг болгоомжлол байсан юм. Мөн дээр нь Шүүхийн шинжилгээний тухай хууль өөрчлөн шинэчилсэн найруулгыг өргөн барьж байгаа. Энэ дээр ч гэсэн шүүх шинжилгээний байгууллага, шүүхийн шинжээчийн гаргасан шийдвэр бол ямар нэгэн хөндлөнгийн нөлөөлөлгүй байх ёстой гэдэг агуулгаар, түүн дээр үүсэж байгаа мэдээллийн сантай хэн танилцах вэ, түүн дээр юу аудит хийх вэ гэдэг ийм байдлаар тухайлсан, тухайлсан хуулиуд дээр аудит хийх нь, эрсдэлийн үнэлгээ хийх нь хуулиудаараа зохицуулагдах боломжтой юм байна гэдэг ийм болгоомжлолын үүднээс хуульд заасан. Бусад гэдэг энэ заалтыг бол оруулж өгсөн юм.

**Н.Энхболд:** Ер нь бол тэр батлан хамгаалахын чиглэлээр миний л лав сайн мэдэж байгаагаар жишээ нь Сангийн яам дээр, Аудитын газар дээр бол тусгайлан хариуцсан хүмүүстэй, тусгайлан баталгаа гаргасан хүмүүстэй ингэж харьцдаг л зүйл л дээ. Тэгэхээр саяын тайлбар бол зүгээр сонсогдож байна. Энх-Амгалан байр сууриа илэрхийлчих дараа нь Учрал дарга ярина биз тэгээд саналаа хураагаад үзье, хэдүүлээ. Хасчихсан байхад ямар нэгэн юм байна уу.

**Б.Энх-Амгалан:** Та бүхэнд нэг л зүйл хэлчихье. Нөгөө төрөөгүй хүүхдэд төмөр өлгий гэдэг шиг ийм хууль хэлэлцэгдэж байгаа. Тэгэхээр тэрэнд зориулж нэг ийм хуульд заасан бусад гэдэг юм оруулъя гэдэг ийм хуулийн заалт байдаггүй юм шүү. Ийм хачин юм ерөөсөө ярьж болохгүй шүү та нар. Тухайн хууль гарч байгаа бол дагалдан гарах хуулийн өөрчлөлт чинь ингээд л дагаад л өөрчлөгдөөд л явна. Маш нууцын зэрэгтэй танилцах ёстой бол маш нууцын зэрэглэлийнхээ юмыг хийгээд тэр Тагнуулын тухай хуулиараа тэр Нийтийн мэдээллийн аюулгүй байдлын тухай хуулиараа тэр Батлан хамгаалах тухай хуулиараа зохицуулагдаад л хуульд чинь нэмэлт, өөрчлөлт ороод л явдаг юм. Түүнээс та нар тэд нар хэлэлцэгдэж байгаа, тийм учраас энэ хуульд заасан гэдэг бусад гэдэг юм оруулъя гэдэг чинь түрүүний миний хэлээд байгаа тэр гурван том заалт дээр чинь байж байгаа ижил үг үсэгтэй үг чинь энэ хуульд заасан бусад гэдэг юман дээр оруулаад өөртөө ашигтайгаар субъект тайлбарлаад явчих ийм аюул гарна шүү. Тийм учраас би хасаж хая гээд байгаа юм.

**Н.Энхболд:** Учрал гишүүн.

**Н.Учрал:** Энэ тусгай хуулиар зохицуулагдаж байгаа бас харилцаанууд байгаа. Сая тэр Хууль зүйн яамныхан бас хэлж байна Жишээ нь энэ хуульд заасан бусад гэж зааж өгөхгүй болохоор бас нэг ийм хумигдмал болчхоод байгаа юм. Жишээ нь одоо бас өчигдөр анхны хэлэлцүүлгээ хийсэн анхаарлын төвд байгаа Виртуал хөрөнгийн үйлчилгээ үзүүлэгчийн хууль. Тэр хууль дээр бол нөгөө үйлчилгээ үзүүлж байгаа байгууллага нь мэдээллийн аюулгүй байдлаа хангах үүрэг хүлээж байдаг. Тэр үүргийг нь тэр хуулийнхаа дагуу бусад бас хөндлөнгийн этгээдээр хийлгэнэ гээд заачихсан. Тэгээд тэр ямар байгууллагаар хийлгэх вэ гэдэг шаардлагыг нь Санхүүгийн зохицуулах хороо тогтооно гээд хуульд нь заагаад өгчихдөг. Тэгээд ингээд хуульд заасан бусад гээд ингэж явахгүй болохоор тухайн хууль гарах гэхээр бас энэ мэдээллийн аюулгүй байдлыг хангах үүргээ тэр үйлчилгээ үзүүлэгч нь хэрэгжүүлж чадахгүй байдал руу л очих гээд байгаа юм. Жишээ нь одоо тэр шүүхийн шинжилгээний байгууллагатай адилхан энэ виртуал хөрөнгийн үйлчилгээ үзүүлэгч нартай адилхан ийм бас онцлог харилцаануудад бас байгаа юм. Тийм учраас бид бол бас хуульд заасан бусад гээд томьёолж өгсөн.

**Н.Энхболд:** Тийм, ер нь гараагүй хуультай холбогдуулж ийм заалт оруулж байгаа бол энэ Б.Энх-Амгалан гишүүнтэй санал нэг байна. Тэгэхээр сая Хууль зүйн яамны тайлбараас үзэхэд жишээ нь өнөөдөр хүчин төгөлдөр мөрдөгдөж байгаа хуулиудыг бас харгалзаж үзээд ийм заалт оруулсан юм гэж хэлж байгааг бас нөгөө талаас нь ойлгож байна. Тэгэхдээ яг Кибер аюулгүй байдалтай холбоотой гэсэн зүйл нь өнөөдрийн мөрдөгдөж байгаа хуулиудаа ашиглаад кибер аюулгүй байдалтай холбоотой нууц зүйлүүдтэй танилцаж болж байна уу, үгүй юу гэдэг дээр нь бас нэг тайлбар хэрэгтэй л юм байна л даа. Энэ түрүүн санал хураагаад орхичихсон, энийг орхичихъё тэгэх үү, Энх-Амгалан гишүүнээ? Эцсийн хэлэлцүүлэг дээрээ та нар дахиж яриад яг Хууль зүйн яам яг ийм, ийм одоо мөрдөгдөж байгаа ийм, ийм хуулиуд хэрэглэгдэж магадгүй гэсэн тохиолдлоор бид нар энийг оруулсан юм гэдэг тайлбараа сайн ажлын хэсэг дээр өгөөрэй. Тэгээд ажлын хэсэг ярьчихъя.

Саранчимэг гишүүн, манайхан сууж байгаарай. Ганцхан санал үлдлээ. Саранчимэг гишүүн нэг санал бас ирүүлсэн байна. Түрүүн тэгэхдээ энэ бид нар хамгийн түрүүн хураагаад шийдчихсэн асуудал. Кибер орчин, кибер орон зай гэдэг хоёрыг хоёр тусад нь томьёолж оруулаад ойлголтоо илүү тодорхой болгоё гэдэг үүднээс энэ хоёр томьёоллыг хоёуланг нь хэрэглэж байгаа юм гээд кибер орон зай дээр нь тусгайлан шинэ хуулийн тодорхойлолт гаргаад тийм ээ, санал хураачихсан байж байгаа. Одоо бол Саранчимэг гишүүн маань кибер орчин гэдэг томьёоллыг хуулийн төслөөс хасъя. Кибер орон зай гэсэн нэр томьёогоор явъя гэсэн ийм зарчмын зөрүүтэй санал орж байна. Кибер орчин гэдэг үг хасагдчихвал энэ хууль дотор ч гэсэн маш олон газар дээр кибер орчинтой холбоотой заалтууд бол дахиад хөндөгдөх хэрэг гарна. Яах вэ, тэгээд гишүүд өөрсдөө тэр, тэр юмнуудаа бодоод саналаа өгнө биз. Ямар ч байсан Саранчимэг гишүүний саналаар энэ хуулийн нэр томьёоноос хэрэглэгдэж байгаа үгнүүдээс кибер орчин гэдэг үгийг хасъя гэсэн санал зарчмын зөрүүтэй санал ирүүлсэн байна. Энэ саналыг дэмжье гэсэн санал хураалт явуулна. 16 гишүүнээс 6 нь дэмжиж 10 нь дэмжсэнгүй. Саранчимэг гишүүний санал дэмжигдсэнгүй шүү. Юугаа чи өөрөө танилцуулчих уу Их Хурал дээр? Санал хураалт дууссан. Кибер аюулгүй байдлын тухай хуулийн төсөл хамт өргөн мэдүүлсэн бусад хуулийн төслүүдийг зүйл бүрээр нь хэлэлцэж дууслаа. Гишүүддээ баярлалаа. Анхны хэлэлцүүлэг хийсэн талаарх Байнгын хорооны санал, дүгнэлтийг ажлын хэсгийн ахлагч Учрал чуулганы нэгдсэн хуралдаанд танилцуулна.

Гишүүддээ баярлалаа. Өнөөдрийн хуралдаан дууслаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН: ШИНЖЭЭЧ Д.УЯНГА